1. Hüküm

Hasan Çelebi b. Hüseyin’in İbrahim Bey’den alacaklı olduğu

[Derkenâr:] Bu hüccet dahi Hanefi Efendi hazretleri imzâsı iledir. Mahmiye-i İstanbul’da hâlâ binâ olunan câmi‘-i şerîf-i sultânî -dâme medârü’l-emn ve’l-emânî- evkāfından olup vilâyet-i Rumeli’nde İzdin mukāta‘asına bi’l-fi‘l voyvoda olup hâlâ dârü’s-sa‘âde ağası olup evkāf-ı mezbûreye nâzır olan umdetü’l-havâs ve’l-mukarrebîn izzetlü el-Hâc Mustafa Ağa hazretleri tarafından husûs-ı âti’l-beyâna vekîli olduğu nehc-i şer‘î üzre sâbit olan işbu sâhibü’l-kitâb fahrü’l-akrân Hasan Çelebi b. Hüseyin nâm kimesne meclis-i şer‘-i kavîmde medîne-i Hazreti Ebî Eyyûb-i Ensârî -radiye anhu Rabbühü’l-Bârî- sâkinlerinden olup bundan akdem mukāta‘a-i mezbûre voyvodası iken vefât eden İbrahim Bey’in sulbiye sagīre kızı Fâtıma’nın vasiyy-i şer‘îsi olduğu hasm-ı şer‘î-i câhid mahzarında nehc-i şer‘î üzre sâbit olan Mehmed Çelebi b. Hemdem muvâcehesinde üzerine da‘vâ edip merhûm İbrahim Bey’in voyvodalığı hâlinde mahsûl-i vakf-ı mezbûrdan iki yüz doksan bin yüz kırk akçe kabz edip kable’l-edâ merhûm olmağın hâlâ müteveffâ-yı mezbûrun muhallefâtına vâzı‘ü’l-yed olan vasiyy-i merkūmdan şer‘an alıverilmesi matlûbumdur dedikde gıbbe’s-suâl ve’l-inkâr mezbûr Hasan Çelebi’den beyyine taleb olundukda udûl-i müslimînden Mehmed Bey b. Ali ve Mehmed Çelebi b. Ali eş-şehîr bi Mevânî meclis-i şer‘a hâzırân olup gıbbe’l-istişhâd fi’l-vâki‘ merhûm-ı mezbûr zimmetinde vech-i meşrûh üzre iki yüz doksan bin yüz kırk üç akçe bâkīdir biz bu husûsa şâhidleriz şehâdet dahi ederiz dediklerinde ba‘de’t-ta‘dîl şehâdetleri makbûle olmağın mûcebi ile hüküm birle mâ hüve’l-vâki‘ isre’t-taleb sebt olundu. Fî gurreti Rebî‘ilâhir li sene sitte ve ışrîn ve elf.

Şuhûdü’l-hâl: Ahmed Çelebi [b.] İbrahim, Abdi Çelebi b. Ömer, Şaban b. Dellâl, Ahmed Çelebi b. Sarrâc, Mustafa b. Mehmed el-Muhzır Mâ fîhi cerâ inde’l-fakīr Hanefi b. Sâlih el-Kassâmü’l-askerî bi medîneti Galata ve Havâss-ı Kostantıniyye el-mahmiyye.

(GALATA46 - cilt: 38, sayfa: 31 - Hüküm no: 1 - Orijinal metin no: [2a-1])﻿

﻿

﻿

2. Hüküm

İbrahim Bey’in satılan muhallefâtını Hasan Çelebi b. Hüseyin’in vekaleten kabz ettiği

Bâtın-ı hüccetde mastûrü’l-ism olan Hasan Çelebi b. Hüseyin meclis-i şer‘a hâzır olup yine mastûrü’l-ism olan işbu bâ‘isü’l-hurûf Hâce Mehmed Efendi mahzarında takrîr-i kelâm edip müteveffâ-yı mezbûrun cümle muhallefâtını bi’l-fi‘l Yenişehir kadısı olan izzetlü Yahya Efendi hazretlerinin izin ve mâ‘rifetleriyle kabz edip mümzâ ve mahtûm defterleri ile getirip mezbûr Mehmed Efendi ma‘rifetiyle sûk-ı sultânîde bey‘ eylediğimizde cümle muhallefâtı ba‘de’l-harc ve’l-mesârif üç yüz on dokuz bin beş yüz yirmi beş akçe oldukdan sonra meblağ-ı mezbûrun iki yüz seksen bin yüz kırk üç akçesini ba‘de’s-sübûti’ş-şer‘î bâtın-ı hüccetde zikr olunan câmi‘-i cedîd-i sultânî için vekâleten kabz eylediğimden sonra otuz dokuz bin üç yüz seksen iki akçe merhûm-ı mezbûrun muhallefâtından vasiyy-i mezbûr Hoca Mehmed Efendi yedinde bâkī kalmışdır dedikde gıbbe’t-tasdîki’l-mu‘teber mâ hüve’l-vâki‘ sebt [olundu]. Fî evâhiri Rebî‘ilâhir li sene 1026.

Şuhûdü’l-hâl: Abdi Çelebi b. Ömer, Hızır b. Mehmed, Hasan Ağa b. ( ), Ahmed Çelebi b. İbrahim, Ahmed Çelebi es-Sarrâcü’s-sultânî

(GALATA46 - cilt: 38, sayfa: 31 - Hüküm no: 2 - Orijinal metin no: [2a-2])﻿

﻿

﻿

3. Hüküm

Hazreti Ebî Eyyûb-i Ensârî -radiye anhu Rabbühü’l-Bârî-’de hücec ve defter ki kayd olunmuşdur sicille kayd olunmuşdur. Tahrîren fî evâili şehri Rebî‘ilevvel li seneti erba‘a ve ışrîn ve elf 1024.

(GALATA46 - cilt: 38, sayfa: 32 - Hüküm no: 3 - Orijinal metin no: [2b-1])﻿

﻿

﻿

4. Hüküm

Fahri Hâtun’un Rus asıllı câriyesini azat ettiği

Hâlen Mekke-i mükerremede -şerrefaha’llâhü te‘âlâ- sâkine olan Hâcce Fahri Hâtun bt. ( ) kıbelinden hasm-ı câhid mahzarında âti’l-beyân âzâd ikrârına vekâleti kendisini ma‘rifet-i şer‘iyye ile ârifân olan el-Hâc Receb b. Yunus ve el-Hâc Davud b. Mehmed nâm kimesnelerin şehâdetleri ile sâbit el-Hâc Muharrem b. Veli meclis-i şerî‘at-ı şerîfe-i garrâ ve mahfil-i tarîkat-i münîfe-i zehrâya hâzır olup müvekkile-i mezbûresinin, kendisine rıkkını mu‘terife olan uzun boylu, sarışın, açık kaşlı, gök gözlü, Rûsiyyetü’l-asl hâmiletü hâze’l-kitâb Nâzenin bt. Abdullah nâm câriye-i memlûkesini hasbeten lillâhi te‘âlâ ve taleben li merzâtihî yevme yestezıllu’l-mer’u tahte zılli sadakātihî âzâd ve tahrîr ettiğini bi’l-vekâle ikrâr ve i‘tirâf eyledi. Câriye-i mezkûre bu sûretle sâir harâir-i asliyyât-ı mükellefât gibi hürre oldu. Mevâlînin utekā üzerinde şer‘an sâbit olan velâ hakkından gayrı üzerinde kimesnenin bir hakkı kalmadı. Cerâ zâlike ve hurrire fî evâsıtı şehri Rebî‘ilevvel li sene erba‘a ve ışrîn ve elf.

Şuhûdü’l-hâl: Receb Efendi b. Abdullah, Davud Halîfe b. Yunus, Ramazan Çelebi b. Memi, Veli b. Abdullah el-Câbi, Mahmud Çelebi b. Mustafa, Hasan Çelebi b. Ramazan, Mustafa b. Hayrullah el-Müezzin ve gayruhüm

(GALATA46 - cilt: 38, sayfa: 32 - Hüküm no: 4 - Orijinal metin no: [2b-2 Arapça])﻿

﻿

﻿

5. Hüküm

Ayşe Hâtun bt. Abdurrahman Çavuş’un vârisleri arasında taksim edilen terekesi

Muhallefâtü’l-merhûme Âişe Hâtun bt. Abdurrahman Çavuş es-sâkinetü bi mahalleti Baba Haydar min mahalleti Hazreti Ebî Eyyûb-i Ensârî mâtet ve tereket eben Abdurrahman ve ümmen Fâtıma bt. Mustafa ve zevcen Ahmed Çelebi b. Rıdvan ve ibneyni sagīreyn Mehmed ve Mustafa ve binten Fâtıma ve’l-verâsetü münhasıratün fîhim. Vaka‘a’t-tahrîr fî evâsıtı şehri Rebî‘ilevvel li sene erba‘a ve ışrîn ve elf. Mehr-i müeccel 8.000 An bahâ-i câriye 5.000 Fıstıkī mintan 1.000 Beyaz atlas 300 Sürh atlas câme 800 Mâî atlas câme 500 Alaca câme 400 Havâî atlas hâme 250 [3a] Sürh zıbın 250 Mâî zıbın 250 Siyah ferâce 1.000 Mor ferâce 400 Diz çakşırı 100 Mâî bohça 60 Alaca sâde 120 Beyaz câme 80 Esbâb-ı hamam 250 Rûy-ı balin 60 Sürh balin, 2 350 Nezkeb 80 Makrama, 2 40 Kürdekî 80 Bohça-i köhne 15 Bohça-i diğer 30 Dokuma balin 60 Bohça 40 Alaca peşkir 30 Ocak yaşmağı 100 Dokuma peşkir 30 Çarşaf 30 Bohça 30 Diğer peşkir 1.000 İplik, Zirâ‘ 24 160 Mor yorgan 400 Çatma yorgan 240 Sürh çatma Yorgan 240 Keçe-i yan 180 + 20 = 200 Diğer keçe 150 Keçe seccâde 50 Kaliçe 800 Kaliçe-i diğer 600 Kaliçe def‘a 400 Kaliçe seccâde 100 Kaliçe-i köhne 60 Kılıf-ı döşek ma‘a minder, 9 720 Kılıf-ı yastık, 8 400 Sahan dipli, 9 630 Tepsi, 4 120 Tas, 4 80 Leğen-i hamam 120 Fânus 60 Hurda sahanlar 50 Tencere, 2 240 Güğüm, 2 130 Leğen ibrik 100 Sini-i nühâs 200 Sini-i diğer 120 Tepsi-i baklava 120 Yemeni perde 40 Mâî kebe 40 Ayaklı sandıklar, 4 800 Yekûn 26.195 Minhâ Techîz ve tekfîn 2.853 Resm 250 Harc-ı defter 92 Yekûn 3.195 El-Bâkī beyne’l-verese 24.000 Hisse-i eb 4.000 Hisse-i üm 4.000 Hisse-i zevc 6.000 Hisse-i ibn Mehmed 4.000 Hisse-i ibn Mustafa 4.000 Hisse-i bint Fâtıma 2.000 Yekûn 24.000 Sahh

(GALATA46 - cilt: 38, sayfa: 33 - Hüküm no: 5 - Orijinal metin no: [2b-3])﻿

﻿

﻿

6. Hüküm

Ayşe bt. Abdurrahman’ın Eflak asıllı câriyesi Kâmile bt. Abdullah’ı vasiyet yoluyla azadı

Hazreti Ebî Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesi sâkinelerinden olup bundan akdem fevt olan Âişe bt. Abdurrahman nâm hâtunun verâseti vâlidesi Fâtıma bt. Mustafa ve babası Abdurrahman Çavuş ve vâlidesi Fâtıma Hâtun ve zevci Ahmed Çelebi mahfil-i kazâda hâmiletü’l-kitâb orta boylu kara gözlü açık kaşlı buğday enlü Eflakiyyetü’l-asl Kâmile bt. Abdullah nâm câriye mahzarında takrîr-i kelâm edip müteveffât-ı mezbûre işbu câriye-i merkūmu hâl-i sıhhatinde müdebber-i mutlaka ile tedbîr etmişdir hâlâ tedbîr-i mezbûre bizim dahi makbûlümüzdür ba‘de’l-yevm mezbûre Kâmile sâir harâir-i asliyyât gibi hür olup üzerinde mevâl[î] için hakk-ı velâdan gayrı hak ve alâka kalmadı dediklerinde mâ vaka‘a bi’t-taleb ketb olundu. Tahrîren fî evâsıtı şehri Rebî‘ilevvel li sene erba‘a ve ışrîn ve elf.

Şuhûdü’l-hâl: Mehmed Çelebi b. Mustafa, Mehmed Çelebi b. Abdurrahman, Yahya Bey b. Mehmed, Ali Bey b. Abdullah, Fetih Çelebi b. Hüsrev ve gayruhüm

(GALATA46 - cilt: 38, sayfa: 34 - Hüküm no: 6 - Orijinal metin no: [3b-1])﻿

﻿

﻿

7. Hüküm

Ayşe Hâtun bt. Abdurrahman’ın çocuklarına babaları Ahmed Çelebi b. Rıdvan’ın vasî tayin edildiği

Medîne-i Hazreti Ebî Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesinde sâkine iken vefât eden merhûme Âişe Hâtun bt. Abdurrahman nâm hâtunun oğulları Mehmed ve Mustafa ve kızı Fâtıma’ya anasından irs-i şer‘le intikāl eden emvâlini hıfz [u] hırâset ve ahvâlini zabt için vasî nasb olunmak lâzım [ve] mühim olup babaları işbu hâfızü’l-kitâb Ahmed Çelebi b. Rıdvan nâm kimesne hizmeti vesâyete kādir olmağın kıbel-i şer‘den mezbûr-ı müşârün-ileyh vasî nasb ve ta‘yîn olunup merkūm dahi hizmeti vesâyeti edâya müte‘ahhid olacak mâ hüve’l-vâki‘ bi’t-taleb ketb olundu. Tahrîren fî evâsıtı şehri Rebî‘ilevvel li sene erba‘a ve ışrîn ve elf.

Şuhûdü’l-hâl: el-mezbûrân

(GALATA46 - cilt: 38, sayfa: 34 - Hüküm no: 7 - Orijinal metin no: [3b-2])﻿

﻿

﻿

8. Hüküm

Davud Bey b. Abdullah’ın vârisleri arasında taksim edilen terekesi

Muhallefâtü’l-merhûm Davud Bey b. Abdullah es-sâkin bi mahalleti Düğmecibaşı min mahalleti Hazreti Ebî Eyyûb-i Ensârî -radiye anhu Rabbühü’l-Bârî- mâte ve tereke zevceten med‘uvveten Hatice bt. Mesih ve binten med‘uvveten Sâliha ve’l-verâsetü münhasıratün fîhimâ. Vaka‘a’t-tahrîr fî evâsıtı şehri Rebî‘ilevvel li sene erba‘a ve ışrîn ve elf. Kılıç-ı sîm 2.020 Kemhâ câme 700 Beyaz dolama 230 Sepet sandığı 100 Dolama köhne 90 Kavuk 30 Mukaddem kuşak 303 Yeşil ferâce 165 Bıçak 8 Yüklük 290 Yağmurluk 120 Üsküf 600 Sürh ferâce 1.300 Çakşır 80 Raht-ı feres 260 Bukağı 20 Yelek-i sürh 170 Kürklü ferâce 231 Yeşil yelek 111 Eyer teğelti 210 Yular-ı feres 20 Köhne dolama 250 Sürh çuka 405 Nacak 55 Tüfek ma‘a raht ( ) Üzengi 46 Keman 40 Ferâce 530 Çakşır 56 Eyer def‘a 91 Yular 40 Kara kılıç 290 Mor câme 360 Yeşil kürklü ferâce 1.400 Keçe 20 Kazan 2.000 Tâbe 1.000 Bakraç, 2 120 Güğüm, 4 800 Yekûn 15.591 Minhâ Techîz ve tekfîn 5.000 Deyn-i nikâh 2.000 Dellâliyye 220 Resm 200 Hammâliyye 20 Kalemiyye, harc-ı defter [ve] hüccet 175 Yekûn 7.614 El-Bâkī beyne’l-verese 7.977 Hisse-i zevce 997 Hisse-i bint 3.988 + 2.991=6.979 El-Bâkī 1

(GALATA46 - cilt: 38, sayfa: 35 - Hüküm no: 8 - Orijinal metin no: [4a-1])﻿

﻿

﻿

9. Hüküm

Sâliha bt. Davud’un Eflak asıllı câriyesini azat ettiği

Hazreti Ebâ Eyyûb-i Ensârî -radiye anhu Rabbühü’l-Bârî- mahallâtından Dökümcübaşı mahallesinde sâkine olan fahrü’l-muhadderât tâcü’l-mestûrât Sâliha bt. Davud Bey el-merhûm kıbelinden âti’z-zikr âzâd ve tahrîr ikrârına vekâleti el-Hâc Mustafa b. Mehmed ve Ahmed Bey b. Abdullah en-Nâzır nâm kimesnelerin şehâdetleri ile sâbit olan fahrü’l-a‘yân Mustafa Bey b. Abdülmennân meclis-i şer‘-i şerîf ve mahfil-i dîn-i münîf el-masûn ani’t-tağyîr ve’t-tahrîfe hâzır olup müvekkile-i mezbûrenin, kendisine rıkkını mu‘terife olan, açık kaşlı, elâ gözlü, orta boylu, Eflakiyyetü’l-asl hâmiletü hâze’l-kitâb Kâmile bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merzâti rabbihi’l-kerîm âzâd ve tahrîr ettiğini bi’l-vekâle ikrâr ve i‘tirâf eyledi. Câriye-i merkūme bu sûretle sâir harâir-i asliyyât-ı mükellefât gibi hürre oldu. Mevâlînin utekā üzerinde şer‘an sâbit olan velâ hakkından gayrı üzerinde kimesnenin bir hakkı kalmadı. Cerâ zâlike ve hurrire fî evâsıtı şehri Rebî‘ilevvel sene erba‘a ve ışrîn ve elf.

Şuhûdü’l-hâl: Mehmed b. Himmet, Mehmed Dede eş-Şeyh, Osman b. Himmet, Hasan Bey b. Abdullah, Ali Beşe b. Abdullah ve gayruhüm

(GALATA46 - cilt: 38, sayfa: 36 - Hüküm no: 9 - Orijinal metin no: [4a-2 Arapça])﻿

﻿

﻿

10. Hüküm

Nesli Hâtun bt. Abdullah’ın vârisleri arasında taksim edilen terekesi

Muhallefâtü’l-merhûme Nesli Hâtun bt. Abdullah mâtet bi mahalleti Şeyh Ahmed min mahalleti Hazreti Ebî Eyyûb-i Ensârî ve tereket zevcen med‘uvven Şaban b. Abdullah ve bi ma‘rifeti emîn-i havâss-ı hümâyûn. Tahrîren fî evâsıtı şehri Rebî‘ilâhir li sene erba‘a ve ışrîn ve elf. Nikâh 500 Bahâ-i câme 2.600 Ferâce 801 Zıbın 210 Gömlek 77 Terlik 91 Don 50 Bohça 29 Peştamal-ı hamam 180 Yemeni yorgan 78 Yastık 80 Yastık 70 Minder 60 Kilim-i köhne 15 Seccâde 110 Sahan-ı dipli 110 Yemeni perde 30 Sâde 70 Kuşak 50 Arakiyye 60 Sandık 30 Alaca kilim 100 Yemeni yorgan 180 Kilim-i diğer 80 Tencere 80 Minder 15 Sahan 70 Tepsi 35 Arakiyye-i köhne 15 Sandık 100 Sandık 94 Alaca döşek 100 Kılıf-ı yastık 150 Güğüm 40 Bakrac-ı küçük 10 Alaca çarşaf 31 Kutu 10 Tepsi def‘a 13 Beledî döşek 270 Yastık 80 Döşek def‘a 230 Yastık 19 Tencere 60 Leğen ibrik 60 Yekûn 7.148 Minhâ Techîz ve tekfîn 500 Deyn-i müsbet Muharrem Çelebi 2.000 Dellâliyye 120 Resm 130 Hammâliyye ma‘a kirâ-i dükkân 36 Harc-ı defter ma‘a hücec ve defter 170 Dîdebâniyye 380 Yetîm karındaşı oğlu 300 Yekûn 3.636 El-Bâkī 3.512 Hisse-i nısf merhûmun zevci Şaban 1.756 Sahhe’l-bâkī 1.756 Hisse-i mütevellî-i Hazreti Ebî Eyyûb-i Ensârî 878 Hisse-i beytülmâl emîni olan Murad Ağa’ya teslîm 878 Bi’l-fi‘l Havâss-ı hümâyûn beytülmâl emîni olan Murad Ağa tarafından vekîl olan Mehmed Bey muvâcehesinde ve Hazreti Ebî Eyyûb-i Ensârî mütevellîsi olan Mustafa Ağa muvâcehelerinde iki bin akçe deyni sâbit [tesbît] olunmuşdur, onların yüzlerine istimâ‘ olunup şerh verildi. Sah

(GALATA46 - cilt: 38, sayfa: 36 - Hüküm no: 10 - Orijinal metin no: [4b-1])﻿

﻿

﻿

11. Hüküm

Şâkire Hâtun bt. Abdullah’ın vârisleri arasında taksim edilen terekesi

Muhallefâtü’l-merhûme Şâkire Hâtun bt. Abdullah es-sâkinetü bi mahalleti Turşucu min mahalleti Hasköy bi tevâbi‘i Hazreti Ebî Eyyûb-i Ensârî -radiye anhu Rabbühü’l-Bârî- mâtet ve tereket zevcen med‘uvven Muhammed b. Abdullah ve ibnen sagīren vâcibü’l-verâse münhasıratün fîhim. Tahrîren fî evâsıtı şehri Rebî‘ilâhir li sene erba‘a ve ışrîn ve elf. Alaca câme 780 Muhayyer câme 80 Sürh terlik 80 Zıbın 100 Sürh zıbın 50 [5a] Beylik ferâce köhne 80 Kirpas 200 Rûy-ı balin 40 Arakiyye 40 Sâde 50 İki gömlek 150 Don 30 Bohça 15 Tekbend-i köhne 10 Eçdik 10 Nezkeb 15 İplik kuşak 20 Peştamal 30 Leblebî döşeme 20 Makrama 30 Çenber 15 Alaca kilim 70 Sandık 80 Sepet sandığı 40 Keçe 100 İki keçe yastık 100 Minder 80 Beyaz velense 100 Yorgan 120 Döşek 180 İki yastık 60 Sahan, 3 120 Gül kutusu 15 Hamam tası 20 Maşraba 20 İbrik leğen 70 Tâbe 20 Tencere-i kebîr 100 İskemle 10 Şamdan 10 Sini-i nühâs 90 Küpe, 2 200 Nikâh 1.000 Yekûn 3.810 Minhâ Techîz ve tekfîn 558 Resm-i kısmet 80 Harc-ı defter 40 Yekûn 678 El-Bâkī beyne’l-verese 3.132 Hisse-i zevc 783 Hisse-i ibn 2.349

(GALATA46 - cilt: 38, sayfa: 38 - Hüküm no: 11 - Orijinal metin no: [4b-2])﻿

﻿

﻿

12. Hüküm

Hızır Bey b. Yahya’nın Hüseyin Çavuş’a ait Terkos Yassı Viran’daki ev ve bağını sattığı

Hızır Bey b. Yahya nâm kimesne meclis-i şer‘-i hatîr-i lâzımü’t-tevkīrde Mustafa Bey b. Mehmed el-Hammâmî mahzarında ikrâr ve i‘tirâf edip bundan akdem vefât edip vâris-i ma‘rûf[u] olduğum Hüseyin Çavuş b. Hasan Çavuş’un Terkos nâhiyesinde Yassıviran nâm karyede cevânib-i erba‘ası tarîk-i âm ile mahdûd olan mülk menzilini ve bir kıt‘a bağını mezbûr Mustafa Bey’e kırk bin akçeye bey‘ edip otuz yedi bin akçesini vasiyyetnâmesi ve vakıfnâmesi mûcebince deynine verip üç bin akçesin verâsetim hasebi ile aldım kabz ettim, menzili mezbûra ve bağ-ı mezkûra müte‘allik da‘vâ sâdır olursa lede’l-hükkâmi’l-kirâm mesmû‘a ve makbûle olunmaya dedikde mukırr-ı merkūmun ikrâr-ı meşrûhunu mezkûr Mustafa Bey bi’l-muvâcehe tasdîk ve kabûl etmeğin mâ hüve’l-vâki‘ gıbbe’t-taleb ketb olundu. Tahrîren fî evâsıtı şehri Rebî‘ilâhir li sene erba‘a ve ışrîn ve elf.

Şuhûdü’l-hâl: Bayezid Halîfe b. Musa el-Hatîb bi mahalle-i Neslişah Sultan, Mustafa Halîfe b. Mehmed el-İmâm bi mahalle-i Hatice Sultan, el-Hâc Mahmud b. Ali el-Müezzin bi mahalle-i Hatice Sultan, Mehmed Bey b. el-Hâc Behram bi mahalle-i Hatice Sultan, Mustafa b. Abdullah el-Cündî bi mahalle-i Hatice Sultan, Durmuş b. Abdullah er-Râcil bi mahalle-i Neslişah Sultan, Mustafa b. Ferhad el-Mütevellî bi evkāf-ı Kasımpaşa, Şuayb Çelebi b. İbrahim bi mahalle-i Kasımpaşa, Hanefi b. Veli el-Câbi bi mahalle-i Neslişah Sultan

(GALATA46 - cilt: 38, sayfa: 39 - Hüküm no: 12 - Orijinal metin no: [5a-1])﻿

﻿

﻿

13. Hüküm

Hüseyin Çavuş b. Hasan Çavuş’un terekesinin vârisleri arasında taksimi

Muhallefâtü’l-merhûm Hüseyin Çavuş b. Hasan Çavuş mâte bi karyeti Yassıviran bi nâhiyeti Terkos bi tevâbi‘i Hazreti Ebî Eyyûb-i Ensârî -radiye anhu Rabbühü’l-Bârî- ve tereke zevceten med‘uvveten Âbide Hâtun ve Fâtıma Hâtun bt. Ahmed ve binte’l-ah Ümmühâni bt. Mustafa Çavuş ve’l-verâsetü münhasıratün fîhim. Vaka‘a’t-tahrîr fî evâsıtı Rebî‘ilâhir li sene erba‘a ve ışrîn ve elf. Hediye-i Kelâm-ı şerîf-i atîk 120 Kaliçe-i kebîr 370 Bakraç 31 İbrik 24 Mahmud Çelebi zimmetinde [bunlardır] Mavi kebe 60 Kazan 336 Haranî 102 Tâbe-i pekmez 285 Tâbe-i el 21 Keçe-i köhne 110 Güğüm 51 Tencere 54 Bakraç 44 İbrik 39 Sacayak 16 Balta 20 Eyer oyan 200 Alaca kilim 57 Kaliçe seccâde 70 Sacayak-ı kebîr 31 İskemle 10 Kazma 24 Burgu 27 Yemeni yorgan 142 Bel 34 Hasır 22 Bahâ-i …? duvarı tahmînen 3.000 Hırdavâthâne 1.000 Bahâ-i çiftlik 40.000 Yekûn 46.305 Minhâ Techîz ve tekfîn 2.400 Dellâliyye 45 Deyn-i müsbet an vakf-ı Murad Hoca 1.500 Nikâh-ı Âbide Hâtun 2.000 Nikâh-ı Fâtıma Hâtun 6.000 An bahâ-i hâne 12.000 Deyn-i müsbet 18.000 Deyn-i müsbet berâ-yı Kamer Hâtun 1.400 Hızır Bey’de emânet tarîkiyle vaz‘ olundu ve’s-selâm Deyn-i müsbet an vakf-ı merhûm Hüseyin Çavuş ber mûceb-i vasiyyet 16.000 Deyn-i müsbet Abdülhalim Efendi el-İmâm 500 Yekûn 41.845 Minhâ 4.460 Kalemiyye ve kademiyye ve resm 770 Ve İstanbul harc 330 Ve harc-ı müteferrika 630 Yekûn 630 +330+770=1.730 Sahhe’l-bâkī beyne’l-verese 2.731 Dahi defter verilmemişdir ve’s-selâm

(GALATA46 - cilt: 38, sayfa: 39 - Hüküm no: 13 - Orijinal metin no: [5b-1])﻿

﻿

﻿

14. Hüküm

Mehmed Çelebi’nin Rus asıllı câriyesini azat ettiği

Hazreti Ebâ Eyyûb-i Ensârî -radiye anhu Rabbühü’l-Bârî- mahallâtından Baba Haydar mahallesinde sâkin olan fahrü’l-a‘yân Mehmed Çelebi b. Mustafa meclis-i şer‘-i şerîf ve mahfil-i dîn-i münîf el-masûn ani’t-tağyîr ve’t-tahrîfe hâzır olup, kendisine rıkkını mu‘terife olan, orta boylu, sarışın, gök gözlü, açık kaşlı Rûsiyyetü’l-asl, müslimetü’l-millet hâmiletü hâze’l-kitâb Canfedâ bt. Abdullah nâm câriye-i memlûkesini hasbeten lillâhi’l-aliyyi’l-azîm ve hereben an ikābihi’l-elîm yevme lâ yenfe‘u mâlün velâ benûn illâ men etallâhe bi kalbin selîm, âzâd ve tahrîr ettiğini ikrâr ve i‘tirâf eyledi. Câriye-i merkūme bu sûretle sâir harâir-i asliyyât-ı mükellefât gibi hürre oldu. Cerâ zâlike ve hurrire fî evâhiri Cemâziyelevvel li sene erba‘a ve ışrîn ve elf.

Şuhûdü’l-hâl: Ahmed Çelebi b. İbrahim el-Kâtib, Ahmed Çelebi b. Rıdvan el-Cündî, İbrahim Çelebi b. Mustafa er-Râcil, Bâli Beşe b. Ali, el-Hâc Hasan b. Hasan, Ali Bey b. Abdullah el-Muhzır ve gayruhüm

(GALATA46 - cilt: 38, sayfa: 41 - Hüküm no: 14 - Orijinal metin no: [6a-1 Arapça])﻿

﻿

﻿

15. Hüküm

Aynî Hâtun’un vârisleri arasında taksim edilen terekesi

Muhallefâtü’l-merhûme Aynî Hâtun ibnetü’l-müteveffâ bi mahalleti Şahsultan min mahalleti Hazreti Ebî Eyyûb-i Ensârî -radiye anhu Rabbühü’l-Bârî- mâtet ve tereket ve bi ma‘rifeti Mustafa el-Mütevellî. Tahrîren fî evâsıtı Recebi’l-mürecceb li sene 1024 Ferâce 81 Yorgan 100 Yastık 35 Minder 35 Seccâde 14 Kebe 17 Seccâde 40 Fıçı 5 Torba 22 Tencere 65 Börek tepsisi 38 Kürdekî 37 Döşek 115 Yorgan 17 Kaliçe 22 Sandık 2 Tâbe 35 Sandık 100 Havan 61 Yastık 41 Minder 70 Minder 36 Tencere 36 Sarı kebe 115 Tas 43 Yekûn 1.208 Minhâ Dellâliyye, hüccet 25+40=65 Resm ve kademiyye 70+30=100 Harc-ı defter 30 Dîdebâniyye 120 Yekûn 319 Bâkī Muhallefâtından nısfı mütevellî almışlar iken verese zuhûr edip mütevellî Mustafa Ağa kat‘-ı alâka etmişdir ve’s-selâm.

(GALATA46 - cilt: 38, sayfa: 41 - Hüküm no: 15 - Orijinal metin no: [6a-2])﻿

﻿

﻿

16. Hüküm

Ali b. Alemşah’ın vârisleri arasında taksim edilen terekesi

Muhallefâtü’l-merhûm Ali b. Alemşah el-müteveffâ bi mahalleti Emir Buhârî min mahalleti Hazreti Ebî Eyyûb-i Ensârî mâte ve tereke ibnen med‘uvven Hasan ve’l-verâsetü münhasıratün fîhim. Vaka‘a’t-tahrîr fî evâsıtı Recebi’l-mürecceb li sene 1024 Seccâde Kıymet 151 Mor köhne ferâce 300 Kapama-i köhne 20 Def‘a kapama-i köhne 30 Kürdekî-i köhne 30 Çarşaf-ı köhne 15 Çakşır-ı köhne 10 Gömlek 10 Yorgan penbesi 5 Don 15 Aba ferâce-i köhne 50 Velense-i köhne 50 Nakid akçe 650 Cem‘an 1.200 Minhâ Techîz ve tekfîn 650 Bâkī yetîm için 550 Ve’s-selâm.

(GALATA46 - cilt: 38, sayfa: 42 - Hüküm no: 16 - Orijinal metin no: [6a-3])﻿

﻿

﻿

17. Hüküm

Hacı Hüseyin b. Şaban’ın vârisleri arasında taksim edilen terekesi

Muhallefâtü’l-merhûm el-Hâc Hüseyin b. Şaban el-müteveffâ bi tarîki hacc-ı şerîf es-sâkin bi mahalleti Mescid-i Sürh min mahalleti Hazreti Ebî Eyyûb-i Ensârî -radiye anhu Rabbühü’l-Bârî- mâte ve tereke zevcetân med‘uvvetân Fâtıma Hâtun bt. Abdullah ve Şâkire Hâtun bt. Abdullah ve ibnen kebîren Mehmed Çelebi ve binteyni sagīreteyn Âişe ve Ümmühâni ve’l-verâsetü münhasıratün fîhim. Vaka‘a’t-tahrîr fî evâili Recebi’l-mürecceb li sene erba‘a ve ışrîn ve elf. Göcen kürklü ferâce Kıymet 1.000 Çakşır-ı köhne, 4 Kıymet 150 Mâî kürdekî Kıymet 200 Kavuk Kıymet 20 Yeşil yelek Kıymet 200 Sürh çakşır 200 Sürh kürdekî 300 Sürh yelek 40 Zıbın-ı köhne 40 Tülbent-i köhne, 2 120 Don gömlek 80 Kolan kuşak 5 Sepet sandığı 150 Yemeni yorgan 120 Yorgan-ı diğer 60 Yağmurluk 240 Kılıf-ı yastık 25 Velense 60 Şal-ı kürdekî 120 Müsta‘mel kebe 300 Bogasi-i hâs 300 Kılıf-ı döşek 120 Kilim-i kaliçe 230 At-ı Dârâyî 700 At-ı Bağdâdî 360 Alaca tafta 200 Muhaddem kuşak 300 Beyaz destmâl 80 Beyaz makrama, 8 180 Harcî tülbent 120 Hindî destmâl, 6 60 Yemeni makrama, 2 60 Alaca donluk 120 Sürh destmâl, 6 60 Beyaz destmâl, 2 40 Ferhad mâî tülbent, 2 x 250 510 Telli tülbent, 7 x 300 2.100 İbrişim kenarlı kuşak, 1 160 Baş makraması, 9 450 Beyaz kuşak 100 Destmâl 25 Bogasi pâresi 20 Kapaklı tas 70 Kudüs-i şerîf’den münfasıl olan Efendi’de 6.000 Kethüdâ Bey’de 6.300 İki dükkânda sermâye der-uhde-i Hasan Beşe 60.000 Beş dükkânda sermâye 40.000 Düğmecibaşı Zâhid Efendi’den gelen akçe 15.000 Ali Efendi 35.000 Kābil’de 10.000 Kerestecide 10.000 An bahâ-i gulâm Perviz 8.000 Yekûn 200.085 [7a] Minhâ Nikâh-ı Fâtıma Hâtun 6.000 Nikâh-ı Şâkire Hâtun 6.000 Resm, Sânî? Efendi’ye, Ömer Efendi’ye 2.000+3.000=5.000 Efendilere kademiyye 1.000 Harc-ı defter 91 Hüccet harcı 50 Yekûn 12.741 El-Bâkī 187.344 Hisse-i Fâtıma Hâtun 11.709 Hisse-i Şâkire Hâtun 11.709 Hisse-i ibn Mehmed 81.963 Hisse-i bint Âişe 40.981 Hisse-i bint Ümmühâni 40.981 Mezbûre Ümmühâni dahi fevt olup semen-i mu‘ayyenenin resm-i …? üzre alınıp kimesne rencide etmemek için yedlerine temessük tahrîr olunup verildi. Tahrîren fî evâsıtı Recebi’l-mürecceb li sene 1024.

(GALATA46 - cilt: 38, sayfa: 42 - Hüküm no: 17 - Orijinal metin no: [6b-1])﻿

﻿

﻿

18. Hüküm

Tarîk-i hacda vefat eden Hüseyin Beşe b. Şaban’ın kızları Âişe ve Ümmühâni’ye Mehmed Çelebi b. Hüseyin’in vasî tayin edilmesi

Medîne-i Hazreti Ebî Eyyûb-i Ensârî -radiye anhu Rabbühü’l-Bârî- mahallâtından Kiremitçi Süleyman mahallesinde sâkin Hüseyin Beşe b. Şaban tarîk-i hacda vefât edip kızları Âişe ve Ümmühâni nâm sagīrelere babalarından irs-i şer‘le intikāl eden emvâlini hıfz ve ahvâllerini zabta nasb-ı vasî lâzım ve mühim olup işbu hâfızü’l-kitâb Mehmed Çelebi b. el-Hâc Hüseyin nâm kimesne vasî nasb olunup bi’t-taleb hâzihi’l-vesîka ketb [ve] def‘ ve vaz‘ olundu ki lede’l-hâce ihticâc oluna. Tahrîren fî evâili Recebi’l-mürecceb li sene erba‘a ve ışrîn ve elf.

Şuhûdü’l-hâl: Fahrü’l-a‘yân Halil Ağa b. Mehmed, Mehmed Çelebi b. Hüseyin er-Râcil, Hüseyin Çelebi b. Hasan er-Râcil, Mehmed b. Abdullah er-racil, Hasan Beşe b. İlyas er-Râcil, Himmet b. Murad er-Râcil, Ahmed b. Yunus er-Râcil, Ali Bey b. Şaban er-Râcil ve gayruhüm.

(GALATA46 - cilt: 38, sayfa: 44 - Hüküm no: 18 - Orijinal metin no: [7a-1])﻿

﻿

﻿

19. Hüküm

Behruz Hâtun bt. Abdullah’ın vârisleri arasında taksim edilen terekesi

Muhallefâtü’l-merhûme Behruz Hâtun bt. Abdullah el-müteveffâ bi mahalleti Ali Paşa-yı Cedîd min mahalleti Hazreti Ebî Eyyûb-i Ensârî ve tereket zevcen Mehmed Çelebi ve bi ma‘rifeti Mustafa Ağa b. Hasan el-Mütevellî bi evkāf-ı hazret-i müşârün-ileyh. Tahrîren fî evâili Recebi’l-mürecceb li sene [1024]. An bahâ-i muhallefât 8.000 Hisse-i zevc 4.000 Hisse-i mütevellî 4.000 Minhâ resm 100 Dîdebâniyye 400 Kabz-ı mütevellî 3.500 Sah

(GALATA46 - cilt: 38, sayfa: 44 - Hüküm no: 19 - Orijinal metin no: [7a-2])﻿

﻿

﻿

20. Hüküm

Mustafa b. İbrahim’in vârisleri arasında taksim edilen terekesi

Muhallefâtü’l-merhûm Mustafa b. İbrahim el-müteveffâ bi mahalleti Abdüsselâm min mahalleti Hasköy ve tereke zevceten med‘uvveten Âişe Hâtun bt. el-Hâc Himmet ve binteyn Emetullâh ve İsmihânî ve’l-verâsetü münhasıratün fîhim. Vaka‘a’t-tahrîr fî evâsıtı Recebi’l-mürecceb li sene erba‘a ve ışrîn ve elf. Fırın Rub‘ hisse 15.000 Nısf hâne 10.000 Beledî döşek, 3 360 Kılıf-ı yastık, 4 160 Kılıf-ı minder, 1 70 Nakışlı yorgan, 2 200 Çatma köhne yorgan 200 Güğüm 150 Frenk sandığı 180 Çini kapaklar, 9 90 Bakır sahan 50 Şamdan 60 …? Sandık 80 Çakşır-ı köhne 120 Kürk-i çakal 160 Göcen kürklü ferâce 1.200 Neftî kemhâ câme 700 Siyah kürdekî 150 Dolama-i siyah 160 Berete 20 Kolan-ı kantarma 30 Köhne tülbent 60 Kavuk 20 Kolan-ı kuşak 15 Ve dahi bir hâne ki bahâya tutulmadı Yekûn 29.230-5.460= 23.760 Minhâ Techîz ve tekfîn 1.200 Deyn-i müsbet 3.000 Kademiyye 600 Resm 420 Defter 90 Hüccet 20 İhzâriyye 50 Ve harc-ı sâire 26,5 [Yekûn] [5.460] El-Bâkī 23.760 Yetîmlerin vasîsi olan vâlidesi Âişe Hâtun bt. Himmet

Şuhûdü’l-hâl: Musa Bey b. Abdullah, Cafer Bey b. Abdullah, Mehmed Bey b. Mehmed, Ahmed b. Mahmud, Hüseyin el-İmâm ve gayruhüm.

(GALATA46 - cilt: 38, sayfa: 45 - Hüküm no: 20 - Orijinal metin no: [7b-1])﻿

﻿

﻿

21. Hüküm

Ölen Argiri’nin büyük oğlu Yorgi’nin kardeşleri Yani, Panayot ve Periye’ye vasî tayin edilmesi

Havâss-ı aliyye tevâbi‘inden Avas nâm karyede sâkin iken mürd olan Argiri veled-i ( ) nâm zimmînin oğulları Yani ve Panayot ve sagīre kızı Peripe’ye babalarından irs-i şer‘le intikāl eden emvâlini hıfz u hırâset ve ahvâllerini zabt için vasî nasb olunmak lâzım ve mühim olup işbu hafizü’l-kitâb kebîr oğlu Yorgi nâm kimesne hizmeti vesâyete kādir olmağın kıbel-i şer‘den mezbûr Yorgi vasî nasb ve ta‘yîn olunup merkūm dahi hizmeti vesâyeti edâya müte‘ahhid oldukda mâ hüve’l-vâki‘ bi’t-taleb ketb olundu. Tahrîren fî evâsıtı ( ) li sene semânin ve ışrîn ve elf.

Şuhûdü’l-hâl: Bâli b. Bâli, Yani veled-i İstemad, Apostol veled-i İstemad, Aleksi veled-i Kozma, Yorgi veled-i Luka, Dimitri veled-i Karayani, Yani veled-i Petro ve gayruhüm.

(GALATA46 - cilt: 38, sayfa: 46 - Hüküm no: 21 - Orijinal metin no: [7b-2])﻿

﻿

﻿

22. Hüküm

Emine Hâtun’un Rus asıllı câriyesini azat ettiği

Hazreti Ebâ Eyyûb-i Ensârî -radiye anhu Rabbühü’l-Bârî- mahallâtından Kasımpaşa mahallesinde sâkine olan fahrü’l-muhadderât tâcü’l-mestûrât Emine Hâtun bt. el-Hâc Ali nâm hâtun meclis-i şer‘-i şerîf ve mahfil-i dîn-i münîf el-masûn ani’t-tağyîr ve’t-tahrîfe hâzıra olup kendisine rıkkını mu‘terife olan gök gözlü, sarışın, orta boylu, açık kaşlı, Rûsiyyetü’l-asl, müslimetü’l-millet hâmiletü hâze’l-kitâb Fâtıma bt. Abdullah nâm câriye-i memlûkesini hasbeten lillâhi’l-aliyyi’l-azîm ve taleben li merzâti’r-rabbi’r-rahîm yevme lâ yenfe‘u mâlün velâ benûn illâ men etallâhe bi kalbin selîm, âzâd ve tahrîr ettiğini ikrâr ve i‘tirâf eyledi. Câriye-i merkūme bu sûretle sâir harâir-i asliyyât-ı mükellefât gibi hürre oldu. Cerâ zâlike ve hurrire fî evâili Recebi’l-mürecceb li sene erba‘a ve ışrîn ve elf.

Şuhûdü’l-hâl: El-Hâc Ali b. Abdullah, Ali Bey b. Mehmed, Osman Çelebi b. Hüseyin, Mustafa Çelebi b. Hasan, Abdurrahman Çelebi b. el-Habib, Receb Halîfe el-İmâm, Hüseyin Çelebi b. Hasan ve gayruhüm

(GALATA46 - cilt: 38, sayfa: 46 - Hüküm no: 22 - Orijinal metin no: [8a-1 Arapça])﻿

﻿

﻿

23. Hüküm

Emine Hâtun’un Rus asıllı bir câriyesini daha azat ettiği

Hazreti Ebâ Eyyûb-i Ensârî -radiye anhu Rabbühü’l-Bârî- mahallâtından Kasımpaşa mahallesinde sâkine olan fahrü’l-muhadderât tâcü’l-mestûrât Emine Hâtun bt. el-Hâc Ali nâm hâtun meclis-i şer‘-i şerîf ve mahfil-i dîn-i münîf el-masûn ani’t-tağyîr ve’t-tahrîfe hâzıra olup kendisine rıkkını mu‘terife olan, açık kaşlı, beyaz tenli, Rûsiyyetü’l-asl, müslimetü’l-mille hâmiletü hâze’l-kitâb Belkıs bt. Abdullah nâm câriye-i memlûkesini hasbeten lillâhi te‘âlâ ve taleben li merzâti rabbihi’l-a‘lâ yevme lâ yenfe‘u mâlün velâ benûn illâ men etallâhe bi kalbin selîm, âzâd ve tahrîr ettiğini ikrâr ve i‘tirâf eyledi. Câriye-i merkūme bu sûretle sâir harâir-i asliyyât-ı mükellefât gibi hürre oldu. Cerâ zâlike ve hurrire fî evâili Recebi’l-mürecceb li sene erba‘a ve ışrîn ve elf.

Şuhûdü’l-hâl: el-Mezbûrân

(GALATA46 - cilt: 38, sayfa: 46 - Hüküm no: 23 - Orijinal metin no: [8a-2 Arapça])﻿

﻿

﻿

24. Hüküm

Emine Hâtun bt. el-Hâc Ali’nin vârisleri arasında taksim edilen terekesi

Muhallefâtü’l-merhûme Emine Hâtun bt. el-Hâc Ali el-müteveffâ bi mahalleti Kasımpaşa min mahalleti Hazreti Ebî Eyyûb-i Ensârî -radiye anhu Rabbühü’l-Bârî- mâtet ve tereket zevcen med‘uvven Ali Bey b. Mehmed ve eben el-Hâc Ali b. Abdullah ve ibnen Mehmed ve’l-verâsetü münhasıratün fîhim. Vaka‘a’t-tahrîr fî evâsıtı Recebi’l-mürecceb li sene erba‘a ve ışrîn ve elf. Nikâh 3.000 Bahâ-i câriye-i dâyin benâm-ı Kâniye ve Maksude 12.000 Bahâ-i eşyâ-i bakır 2.500 Mor ferâce 1.100 Yeşil câme-i hâre 1.060 Haşhaşî câme-i hâre 600 Alaca hâme 100 Hâre zıbın 180 Telli hâre 1.060 Yorgan-ı yemeni 90 Sürh Atlas câme 220 Demirli sandık, 2 600 Kadife yastık 1.500 Çatma minder yüzü 270 Büşûrî yastık 200 Beyaz çarşaf, 5 90 Esbâb-ı hamam 300 Sürh terlik 100 Ve beyaz çarşaf-ı diğer 70 [8b] Hâre yen 60 Sürh atlas yen 60 Serenk çakşır 130 Nakışlı yorgan 140 Kıbrıs? makrama 70 Kirpas pâre 250 Peşkir-i ….? 150 Kemer kuşak 1.600 Beyaz yekbend kuşak 245 Nakışlı bohça, 6 785 Telliyen 70 Atlas bohça 240 Kıbrıs peşkir 200 Hâre nezkeb 40 Fener örtüsü 40 Yemeni peşkir 70 Yüz yastığı 60 Ayna 20 Çatma minder 270 Münakkaş döşek 450 Nakışlı sofra 180 Ocak yaşmağı 20 Küçük kaliçe 100 Kaliçe-i kebîr 800 Yan keçesi 300 Beyaz velense 100 Sorguç, 2 1.200 Bilezik, 1 Çift 4.730 Kafes inci 3.775 Bilezik inci ma‘a pul inci 1.300 Saç bağı 550 İki hâtem 261 Bir çift küpe 650 Arakiyye 60 Yemeni yorgan 120 Kılıf-ı yastık, 7 210 Kılıf-ı döşek, 3 540 Çatma yorgan 450 Nakışlı yorgan 200 Büşûrî yorgan 250 Kılıf-ı minder 240 Yekûn 45.166 Minhâ Techiz ve tekfîn, tabh ve ta‘âm-ı fukarâ [fî] yevmi’l-ma‘lûm 6.000 Resm-i kısmet ve harc-ı hüccet ve defter 1.010 Yekûn 7.010 El-Bâkī beyne’l-verese 38.156 Hisse-i zevc Ali Bey 9.539 Hisse-i eb el-Hâc Ali 6.359 Hisse-i ibn Mehmed 22.258 An bahâ-i esbâb 1.150 Nakid akçe 21.108 Kazan 300 Maşraba 100 Leğen 100 Kılıf-ı yastık, 7 210 Kılıf-ı minder, 4 240 Hâs velense 120 Küçük kaliçe 100 Cem‘an 1.150 Ve’s-selâm

(GALATA46 - cilt: 38, sayfa: 47 - Hüküm no: 24 - Orijinal metin no: [8a-3])﻿

﻿

﻿

25. Hüküm

Mehmed Çelebi b. Mahmud’un vârisleri arasında taksim edilen terekesi

Muhallefâtü’l-merhûm Mehmed Çelebi b. Mahmud el-müteveffâ bi mahalleti Câmi‘-i Kebîr Hazreti Ebî Eyyûb-i Ensârî -radiye anhu Rabbühü’l-Bârî- ve tereke zevceten med‘uvveten Âişe Hâtun bt. Ömer ve binteyni sagīreteyn Ümmühâni ve Hatice ve’l-verâsetü münhasıratün fîhim. Vaka‘a’t-tahrîr fî evâhiri Recebi’l-mürecceb li sene erba‘a ve ışrîn ve elf. Nakdiyye 3.700 Bahâ-i câriye 10.000 An bahâ-i kitâblar Türkî ve Arabî 1.895 Bahâ-i kapama 240 Yeşil kürdekî 456 Yeşil Rüstemî câme 405 Mâî ferâce 960 Yeşil ferâce 1.155 Sâde kürk 480 Mâî kebe 114 Mâî zıbın 86 Zıbın-ı beyaz 34 Güğüm 124 Sahan, 2 41 Tülbent-i köhne, 2 261 Tülbent-i köhne 161 Don 82 Kandil ma‘a …? 51 Mâî kaliçe 73 …? Kürkü 105 Yemeni yorgan 115 Sarı kilim 175 Sarı kebe 104 Bogasi çakşır 33 Yek sandık 127 Gömlek, 2 99 Pîştahta 140 Beyaz arakiyye, 4 26 Kavuklar, 2 59 Zıbın 40 Mukavvâ devât 60 Hırdavâthâne 2.000 Yekûn 22.448 Minhâ Techiz ve tekfîn ber mûceb-i vasiyyeti şer‘iyye 2.351 Bahâ-i mezar taşı 360 Deyn-i vasiyyeti Mehmed Çelebi Bahâ-i kuşak 300 Deyn-i vasiyyeti şer‘iyye an vakf-ı merhûm müteferrika Mustafa Çelebi an yed-i teslîm-i Fazlullah Çelebi el-Mütevellî Asl-ı mâl 6.000 Usûl-i murâbaha 500 [Cem‘an] 6.500 Deyn ber mûceb-i vasiyyeti şer‘iyye an vakf-ı merhûm Mustafa Efendi Defterdâr-ı sâbık an yed-i teslîm-i el-Hâc Receb el-Mütevellî 250 Deyn ber mûceb-i vasiyyeti şer‘iyye hakk-ı nikâh hissesinden gayrı 6.000 Deyn ber mûceb-i vasiyyeti şer‘iyye an vakf-ı merhûm Asam Ahmed Çelebi vakfı’na teslîm-i el-Hâc Receb yedine 3.000 Deyn ber mûceb-i vasiyyeti şer‘iyye an vakf-ı merhûme Âsiye Sitti Hâtun bt. Sâlih Abdullah Halîfe 304 Dellâliyye 80 Harc-ı defter ve hüccet ve kademiyye 200 Yekûn 22.141 El-Bâkī beyne’l-verese 2.800 Hisse-i zevce 350 Hisse-i bint Ümmühâni 122,5 Hisse-i Hatice sagīre 122,5 Ve’s-selâm

(GALATA46 - cilt: 38, sayfa: 48 - Hüküm no: 25 - Orijinal metin no: [9a-1])﻿

﻿

﻿

26. Hüküm

Mehmed b. Ahmed Bey’in vârisleri arasında taksim edilen terekesi

Muhallefâtü’l-merhûm el-Hâc Mehmed b. Ahmed Bey Berber el-müteveffâ bi mahalleti Şah Sultan min mahalleti Hazreti Ebî Eyyûb-i Ensârî -radiye anhu Rabbühü’l-Bârî- ve bi ma‘rifeti Mustafa Ağa el-Mütevellî Tahrîren fî evâili Şa‘bâni’l-mu‘azzam li sene erba‘a ve ışrîn ve elf. An bahâ-i hâne 9.000 Şal 90 Kürdekî 47 Yelek-i köhne 25 Çakşır 200 Yemeni yorgan, 2 290 Gömlek 20 Harârîn 27 Alaca çuvallar 123 Yekûn 9.822 Minhâ Techîz ve tekfîn 800 Resm 225 Dellâliyye 142 Kalemiyye ve harc-ı defter 40 Dîdebâniyye 300 Yekûn 1.507 El-Bâkī 8.315 Mezkûr Mustafa Ağa el-Mütevellî semen-i mezkûru vakıf için alıp kabz eylediler.

(GALATA46 - cilt: 38, sayfa: 50 - Hüküm no: 26 - Orijinal metin no: [9b-1])﻿

﻿

﻿

27. Hüküm

Mâhi Hâtun bt. Abdullah’ın vârisleri arasında taksim edilen terekesi

Muhallefâtü’l-merhûme Mâhi Hâtun bt. Abdullah bi mahalleti Evlice min mahalleti Hazreti Ebî Eyyûb-i Ensârî -radiye anhu Rabbühü’l-Bârî- mâtet ve tereket zevcen med‘uvven Hasan b. el-gāib ve bi ma‘rifeti Mustafa Ağa el-Mütevellî-i vakf-ı mezbûr. Tahrîren fî evâili şehri Şa‘bâni’l-mu‘azzam li sene erba‘a ve ışrîn ve elf. Kılıf-ı yastık, 6 246 Rûy-ı balin, 7 266 Kılıf-ı minder, 4 180 Döşek, 2 302 Çarşaf-ı alaca 113 Yemeni yorgan, 2 210 Çarşaf 49 Beyaz velense 50 Alaca peşkir 30 Sürh kebe 86 Küçük minder 15 Kürdekî 16 Peşkir 22 Bohça 28 Don 35 Makrama 46 Çenber 38 Sâde 42 Seccâde 80 Bohça 17 …? 26 İki çift yen 51 Çakşır 22 Keçe pâresi 33 Sahan, 3 166 Kevgir kepçe 46 Barata 11 Leğen 130 Tencere 64 Gül kutusu 27 Tencere, 2 116 Havan 75 Tas 14 Beylik ferâce 59 Makrama 34 Nezkeb 80 Küçük sandık 25 Ocak yaşmağı 22 Yeşil ferâce 681 Arakiyye, 2 101 Börek tepsisi 64 Pabuç çift 87 Kaşıklar 18 El tâbesi 39 Tepsiler 64 Makramalar 29 Hırdavât 94 Kutu 17 [10a] Ayna 8 Tepsi, 2 40 Sahan-ı küçük 17 Tas 16 Keten 60 Şamdan 60 İplik, 3 Zirâ‘ 30 Zıbın 131 Futa-i hamam 146 Makrama, 4 36 Kuşak 15 Hırdavât 18 Tekne 60 Sandık 98 Yasdağaç 5 Sandık 49 Yelek 35 Haşeb sini 42 Sepet 8 Felaruz 6 Fıçı 28 Kavanoz 7 Alaca kilim 180 Hırdavât 167 Yekûn 5.580 Minhâ Techîz ve tekfîn 650 Dellâliyye 114 Hammâliyye 30 Resm 135 Ücret ve ihzâriyye 115 Sarrâfiyye 40 Dîdebâniyye 300 Yekûn 1.385 El-Bâkī 4.196 Ve’s-selâm An yed-i mütevellî Mustafa Ağa 2.098 Kabz-ı Sinan Bey el-vâris 2.098 Zevci Hasan Bey’in emânet vaz‘ olunan eşyâlardır beyân olunur: Nakışlı makrama, 2 Tülbent, 1 Yemeni yorgan, 1 Sürh ferâce, 1 Mâî dolama, 1 Çakşır, 1 Mâî kebe, 1 Beyaz velense, 1 Tas-ı kebîr, 1 Alaca kilim, 1 Burma, 5 Karanfil ..? Ba‘dehû Sinan Bey b. İskender el-Cündî Mehmed Bey’in vasîsi olup Kasım Bey b. Abdullah ve Ömer Bey b. Abdullah şehâdetleriyle kayd olunup teslîm olundu. Ve’s-selâm Sah

(GALATA46 - cilt: 38, sayfa: 50 - Hüküm no: 27 - Orijinal metin no: [9b-2])﻿

﻿

﻿

28. Hüküm

Zâhide Hâtun bt. Abdullah’ın vârisleri arasında taksim edilen terekesi

Muhallefâtü’l-merhûme Zâhide Hâtun bt. Abdullah mâtet bi mahalleti Mescid-i Sürh min mahalleti Hazreti Ebî Eyyûb-i Ensârî -radiye anhu Rabbühü’l-Bârî- ve tereket el-asabe Şaban Çavuş ve bi ma‘rifeti Mustafa Ağa el-Mütevellî-i hazret-i müşârün-ileyh. Tahrîren fî evâili şehri Ramazâni’l-mübârek li sene erba‘a ve ışrîn ve elf. Yorgan 161 Minder 26 Tencere, 2 103 Bakraç şamdan 49 Kapama-i köhne 78 Atlas câme-i köhne 220 Yorgan 140 Minder 32 Alaca çarşaf 30 Bohça 15 Yekbend kuşak 20 Arakiyye 33 Kilim-i köhne 130 Kebe 71 Zıbın 39 Kürdekî 47 Ferâce 190 Eçdik 7 Sandık 120 Beyaz döşek 175 Yemeni yastık 79 Yemeni yastık 120 İki yastık 50 İki don 60 Tennûr 11 Rûy-ı balin 16 Beledî döşek 74 Hırdavât 50 Kapama çakşır 17 Yekûn 2.167 Minhâ Dellâliyye 44 Defter ve hüccet 90 Kassâmiyye, kalemiyye, ihzâriyye 130 Resm 55 Yekûn 339 El-Bâkī 1.828 Mezkûr Şaban Çavuş’un câriyesi ..? diğer câriyesi olduğu ma‘lûm olmadığı ecilden Eyyûb-i Ensârî mütevellîsi Mustafa Ağa kabz eylemiş idi Ahmed Ağ b. ( ) ve Mehmed Çelebi eş-şehîr Eğri şehâdetleriyle mezbûr Şaban Çavuş’a teslîm olundu.

(GALATA46 - cilt: 38, sayfa: 52 - Hüküm no: 28 - Orijinal metin no: [10b-1])﻿

﻿

﻿

29. Hüküm

Şeyh İbrahim Efendi b. Abdülmennân’ın Rus asıllı câriyesi Mülâyim bt. Abdülvehhâb’ı azat etmesi

Medîne-i Hazreti Ebî Eyyûb-i Ensârî -radiye anhu Rabbühü’l-Bârî-’de Câmi‘-i Şerîf mahallesinde fahrü’l-a‘yân eş-Şeyh İbrahim Efendi b. Abdülmennân meclis-i şer‘-i şerîfde açık kaşlı sarı elâ gözlü orta boylu levnî beyaz Rûsiyyetü’l-asl olup câriye-i memlûkesi olan işbu hâfızatü’l-kitâb Mülâyim bt. Abdülvehhâb muvâcehesinde ikrâr ve takrîr-i kelâm edip evsâf-ı mezkûr olan merkūme câriyemi hasbeten lillâhi te‘âlâ ve taleben li merzâti rabbihi’l-a‘lâ cümle mâlımdan âzâd eyledim, ba‘de’l-mevt câriye-i mezbûre sâir harâir-i asliyyât gibi hürre ola dedikde mâ hüve’l-vâki‘ gıbbe’t-taleb ketb ve imlâ ve yedine def‘ ve i‘tâ olundu ki vakt-i hâcetde ihticâc edine. Cerâ zâlike ve hurrire fî evâsıtı şehri Ramazâni’l-mübârek li seneti erba‘în ve ışrîn ve elf mine’l-hicreti’n-Nebeviyye aleyhi efdalü’t-tahiyye.

Şuhûdü’l-hâl: Ömer Efendi b. Abdülkādir, Bayram Efendi b. Şükrullah, Maden Efendi b. Bünyad, Muslihiddin Efendi b. Muzaffer, Hüsam Efendi el-Musli, Mehmed Çelebi b. Durmuş, Ali Dede b. Durmuş ve gayruhüm.

(GALATA46 - cilt: 38, sayfa: 53 - Hüküm no: 29 - Orijinal metin no: [10b-2])﻿

﻿

﻿

30. Hüküm

Emine bt. Ahmed’in sulbî oğlu Mehmed’e Hüsam Efendi’nin vasî tayin edilmesi

Medîne-i Hazreti Ebî Eyyûb-i Ensârî -radiye anhu Rabbühü’l-Bârî- mahallâtından Aşçıbaşı mahallesi sâkinelerinden vefât eden Emine bt. Ahmed nâm hâtunun sulbî oğlu Mehmed’e anasından irs-i şer‘le intikāl eden emvâlini hıfz u hırâset ve ahvâllerini zabt için vasî nasb olunmak lâzım ve mühim olup işbu hâfızü’l-kitâb Hüsam Efendi b. Ali nâm kimesneyi hizmeti vesâyete kādir olmağın kıbel-i şer‘den mezbûr Hüsam Efendi vasî nasb ve ta‘yîn olunup merkūm dahi hizmeti vesâyeti edâya müte‘ahhid oldukda mâ hüve’l-vâki‘ bi’t-taleb ketb olundu. Tahrîren fi’l-yevmi’l-ışrîn min şehri Ramazâni’l-mübârek li sene erba‘a ve ışrîn ve elf.

Şuhûdü’l-hâl: Abdullah b. Maden el-İmâm, İsmail b. Ahmed, Mustafa b. Musa, Turgut b. Durak

(GALATA46 - cilt: 38, sayfa: 54 - Hüküm no: 30 - Orijinal metin no: [11a-1])﻿

﻿

﻿

31. Hüküm

Emine bt. Ahmed’in kardeşi Mehmed Çelebi’yi vasî tayin etmesi

Medîne-i Hazreti Ebî Eyyûb-i Ensârî -radiye anhu Rabbühü’l-Bârî- mahallâtından Aşçıbaşı mahallesi sâkinelerinden Emine bt. Ahmed nâm hâtun meclis-i şer‘-i şerîf ve vâcibü’t-teşrîfde karındaşı fahrü’l-eşbâh Mehmed Çelebi b. Ahmed nâm kimesne mahzarında ikrâr ve takrîr-i kelâm edip karındaşım Mehmed Çelebi’yi techîz ve tekfînime ve sâir vesâyâmı tenfîze vasiyy-i muhtâr nasb ve ta‘yîn eyledim. Şöyle ki: Ecel-i mev‘ûd-ı gayr-ı merdûd erişip “irci‘î ilâ Rabbiki râdıyeten marziyye” nidâsına icâbet edem mâlımdan dört bin akçe ifrâz edip techîz ve tekfînime ve eyyâm-ı mu‘tâdede tabh-ı ta‘âma harc u sarf eyleye dedikde mezbûr Mehmed Çelebi dahi vesâyeti edâya müte‘ahhid olmağın mâ hüve’l-vâki‘ bi’t-taleb ketb olundu. Tahrîren fi’l-yevmi’s-sâdis aşer min şehri Ramazâni’l-mübârek li sene erba‘a ve ışrîn ve elf.

Şuhûdü’l-hâl: El-mezbûrân

(GALATA46 - cilt: 38, sayfa: 54 - Hüküm no: 31 - Orijinal metin no: [11a-2])﻿

﻿

﻿

32. Hüküm

Emine Hâtun bt. Ahmed’in vârisleri arasında taksim edilen terekesi

Muhallefâtü’l-merhûme Emine Hâtun bt. Ahmed el-müteveffâ bi mahalleti Aşçıbaşı min mahalleti Hazreti Ebî Eyyûb-i Ensârî -radiye anhu Rabbühü’l-Bârî- mâtet ve tereket zevcen med‘uvven Abdullah b. Maden ve ümme’l-med‘uvvete Canfedâ Hâtun bt. Abdullah ve ibne’l-med‘uvve Mehmed ve’l-verâsetü münhasıratün fîhim. Vaka‘a’t-tahrîr fi’l-yevmi’l- ışrîn min şehri Ramazâni’l-mübârek li sene erba‘a ve ışrîn ve elf. An bahâ-i rub‘ hâne 4.000 Mehr-i müeccel 1.500 Bahâ-i küpe, çift 1.000 Ferâce-i yeşil 1.100 Telli hâre 1.000 Gümüşlü kuşak 1.260 Çatma yorgan 1.105 Serenk zıbın 461 Yemeni yorgan 110 Beledî döşek 220 Kılıf-ı döşek 120 Beledî döşek 141 Beledî döşek 146 Yemeni yorgan 125 Peştemal 130 Yastık 35 Kılıf-ı yastık 44 İbrik 48 Tepsi 76 Hamam tası 16 Zıbın 76 Gömlek 35 Bohça 82 Arakiyye 52 Sandıklar 375 Terlik 50 Köhne leğen 90 Rûy-ı balin 53 Çakşır-ı alaca 59 Hamam ….? 81 İki makrama 26 Kilim 80 Yastık 64 Gömlek 85 Kılıf-ı döşek 90 Kılıf-ı yastık 35 Alaca câme 88 Yastık 40 Sini-i nühâs 155 Sahan 81 Tepsi 17 Kevgir kepçe 22 [11b] Tencere 113 İki tepsi bir tas 53 Küçük tencere 15 Yekûn 14.553 Minhâ Techîz ve tekfîn ve tabh-ı ta‘âm-ı fukarâ ber mûceb-i vasiyyet 4.000 Dellâliyye ve kassâmiyye 180 Hammâliyye ve kirâ-i dükkân 26 Resm-i bi’l-cümle 170 İki hüccet ve harc-ı defter 120 Kalemiyye ve ihzâriyye 60 Yekûn 4.561 El-Bâkī ba‘de’l-harc beyne’l-verese 9.992 Hisse-i zevc 2.498 Hisse-i üm 1.665 Hisse-i ibn 5.829 Eşyâ bahâsından 291 Nakdiyye ve hâne bahâsından 5.538 Beledî döşek 141 Yemeni yorgan 110 Yastık 40 [Yekûn] 291 Ve’s-selâm

(GALATA46 - cilt: 38, sayfa: 54 - Hüküm no: 32 - Orijinal metin no: [11a-3])﻿

﻿

﻿

33. Hüküm

Râziye Hâtun bt. Abdullah’ın vârisleri arasında taksim edilen terekesi

Muhallefâtü’l-merhûme Râziye Hâtun bt. Abdullah el-müteveffâ bi dâhili Sarây-ı Ali Paşa bi karyeti Beşiktaş bi tevâbi‘i Galata el-mahmiye ve tereket zevcen med‘uvven Süleyman b. Memi ve binten sagīreten med‘uvveten Âişe ve’l-verâsetü münhasıratün fîhim. Vaka‘a’t-tahrîr fî evâsıtı Ramazâni’l-mübârek li sene erba‘a ve ışrîn ve elf. Kaliçe 400 Minder, 2 200 Kilim-i köhne 40 Köhne câme 120 Neftî ferâce-i müsta‘mel 700 Tencere 100 Sahan, 4 200 Sini-i küçük 80 Yastık, 2 200 Sandık, 2 300 Döşek 150 Minder, 2 200 Yorgan-ı köhne 20 Yorgan-ı köhne 30 Döşek yüzü köhne 20 Yastık, 2 105 Küpe-i zümrüd 300 Sîm kuşak 1.000 Sandık 300 Çatma yorgan, müsta‘mel 600 Güğüm 80 Seccâde 120 Köhne kutu 20 Keçe-i Selânik 200 Nikâh hibe olunmuşdur sah Yekûn 5.980 Minhe’l-ihrâcât Resm-i kısmet 150 Harc-ı defter 50 Kalemiyye, ihzâriyye, dellâliyye, hammâliyye 50 Yekûn 250 El-Bâkī beyne’l-verese 5.730 Hisse-i zevc 1.432 Hisse-i bint Âişe 4.298 Sah

(GALATA46 - cilt: 38, sayfa: 56 - Hüküm no: 33 - Orijinal metin no: [11b-1])﻿

﻿

﻿

34. Hüküm

Hüsameddin Efendi b. Hasan’ın vârisleri arasında taksim edilen terekesi

<

(GALATA46 - cilt: 38, sayfa: 57 - Hüküm no: 34 - Orijinal metin no: [12a-1])﻿

﻿

﻿

35. Hüküm

Halil Ağa b. ez-Zevvâku’s-Sultânî’nin vârisleri arasında taksim edilen terekesi

Muhallefâtü’l-merhûm Halil Ağa b. ez-Zevvâku’s-Sultânî mâte an zevcetin med‘uvvetin Ayşe Hâtun bt. Ahmed Efendi ve ibnin sagīrin med‘uvvin Mehmed ve bintin sagīretin med‘uvvetin Fâtıma ve an hamlin ve’l-verâsetü münhasıratün fîhim. Vaka‘a’t-tahrîr fî evâili şehri Rebî‘ilevvel li sene hamse ve ışrîn ve elf. Menzil der mahalle-i mezbûre 40.000 Diğer menzil 30.000 Münakkaş yorgan 143 Seccâde 127 Köhne yastık 42 Köhne yorgan kılıfı 17 Köhne döşek 220 Kırmızı dîbâ-i köhne 540 Sîm kılıç 700 Yeşil çuka ferâce 530 Baklava tepsisi 72 Kazan-ı kebîr 730 Münakkaş yorgan 135 Köhne minder 65 Siyah dikdik? köhne 20 Kırmızı dikdik? köhne 26 Cebe donu serenk 207 Mor kaftan 590 Kavuk, 2 16 Sahan, 4 227 Güğüm 85 Leğence-i kebîr 220 Kumaş yorgan 141 Köhne sandık 65 Köhne yastık 70 Yorgan 300 Yan keçesi 148 Kapı perdesi 52 Mor çuka ferâce 656 Köhne yağmurluk 405 Çizme 70 Köhne tülbent, 4 150 Sandık 341 Tâbe 30 Tâbe 25 Leğen ma‘a ibrik 170 Seccâde 118 Kaliçe-i kebîr 700 Minder-i köhne 95 Yastık 41 Köhne küçük yastık 12 Köhne balin 39 Köhne kırmızı kaftan 150 Zıbın 50 Köhne şalvar dolaması 120 Köhne yeşil kaftan 500 Raht-ı nühâs yaldızlı 315 Tülbent 91 Tencere 74 Tencere 131 Bakraç 120 Sahan kapağı, 4 84 Maşraba 45 Havlu 125 Yan keçesi 250 Köhne ihrâm 45 Telâ-yı sofra 150 Köhne yastık 58 Köhne minder 100 Köhne döşek 210 Mâî kaftan-ı köhne 105 Mor çuka şalvar 360 [14a] Yayık 80 Gömlek ma‘a don, 3 92 Tülbent bürgü 30 Tülbent örtüsü 22 Sahan, 5 283 Sini 73 Beyaz seccâde 73 Kaliçe-i kebîr 605 Köhne yorgan 80 Yan keçesi 170 Çemenî ferâce-i köhne 540 Mor ferâce 340 Mor kürdiye 340 Abâyî köhne 250 Tencere 130 İbrik ma‘a leğen 80 Şamdan, 2 80 Köhne ihrâm 70 Çadır 326 Yekûn 84.791 Küçük inek ma‘a buzağı 455 Sarı inek ma‘a buzağı 455 İnek 400 Dana, 2 300 Def‘a dana 260 Çilli inek 210 Beyaz inek 375 Dişi dana 135 Gök öküz 710 Su sığırı iki 780 Irk öküz 100 Su sığırı öküzü ma‘a araba 1800 Çiftlik ber vech-i tahmîn 25.000 Yekûn 30.985 Yekûnü’l-âm 115.776 Çiftliklere gelip medîne-i Hazreti Ebî Eyyûb-i Ensârî’de bey‘ olunan hırdavât 3.104 Zimem 2.300 Çiftlikte bey‘ olunan hırdavât 2.552 Yekûn 7.956 Yekûnü’l-mecmû‘ 123.732 Minhâ Berâ-yı techîz ve tekfîn 3.300 Berâ-yı kabir ber mûceb-i vasiyyeteş 950 Berâ-yı bekçiyân ber mûceb-i vasiyyeteş 600 Berâ-yı ta‘âm 490 Ücret-i araba berâ-yı nakl-i eşyâ 320 Resm-i kısmet ve kassâmiyye ve ihzâriyye ve kâtibiyye 2.500 Mehr-i müsbet-i zevceti’l-mezbûre 36.000 Yekûn 44.160 El-Bâkī li’t-taksîm beyne’l-verese 79.572 Hissetü’z-zevce 9.934 Hissetü’l-ibn 27.854 Hissetü’l-haml 27.854 Hissetü’l-bint 13.927 Bâkī 3

(GALATA46 - cilt: 38, sayfa: 60 - Hüküm no: 35 - Orijinal metin no: [13b-1])﻿

﻿

﻿

36. Hüküm

Ahmed Ağa’nın kardeşi müteveffâ Halil Ağa’nın Uskumru’daki çiftliğinde hakkı olmadığı

Medîne-i Hazreti Ebî Eyyûb-i Ensârî’de Câmi‘-i şerîf mahallesi sâkinlerinden iken bundan akdem vefât eden Halil Ağa’nın karındaşı Ahmed Ağa ez-Zevvâku’s-Sultânî müteveffâ-yı mezbûrun zevcesi ve sagīr oğlu Mehmed ve sagīre kızı Fâtıma’nın vasiyy-i şer‘îsi fahrü’l-muhadderât Âişe Hâtun bt. Ahmed Efendi tarafından tasdîk-i âtîde vekâleti şer‘an sâbite olan Ahmed Çavuş b. Hasan muvâcehesinde takrîr-i kelâm edip medîne-i mezbûre tevâbi‘inden Uskumru nâm karyede vâki‘ karındaşım müteveffâ-yı mezbûr Halil Ağa’yı intimâ ile tahrîrden müstağnî çiftliğin kıymetinde benim dahi bir mikdâr hakkım olmak zu‘mu ile da‘vâ ve nizâ‘dan hâlî değil idim. El-hâletü hâzihî kat‘an hakkım olmayıp min ba‘d çiftlik sırf merhûm-i mezbûr Halil Ağa’nın idi ki ma‘lûmum olduğu cihetden da‘vâ ve nizâ‘dan fâriğ olup min ba‘d çiftlik müteveffâ-yı merkūm Halil Ağa’nın veresesine intikāl edip hakk-ı sırflarıdır, min ba‘d benden da‘vâ sudûr ederse lede’l-hükkâm mesmû‘a olmaya dedikde mâ vaka‘a kayd olundu fi’t-târihi’l-mezbûr.

Şuhûdü’l-hâl: Ali Ağa b. Eymirşâh ez-Zevvâku’s-Sultânî, Ahmed Efendi b. İbrahim el-Kâtib, Hacı Efendi el-Kadı, Mustafa b. Mehmed, Mehmed Paşa b. Mustafa er-Râcil, Hasan Bey b. Abdullah el-Bevvâbü’s-sultânî

(GALATA46 - cilt: 38, sayfa: 63 - Hüküm no: 36 - Orijinal metin no: [14b-1])﻿

﻿

﻿

37. Hüküm

Senâ Efendi b. Murad’ın vârisleri arasında taksim edilen terekesi

Muhallefâtü’l-merhûm Senâ Efendi b. Murad el-müteveffâ bi’l-Haremi’l-muhteremi’l-Mekkî sâkinen bi mahalleti Takkecibaşı min mahalleti medîneti Hazreti Ebî Eyyûb-i Ensârî an zevcetin med‘uvvetin Cemâne Hâtun bt. Mahmud ve bintin kebîretin Fâtıma ve sagīre Âişe ve ibnin kebîrin Mustafa el-verâsetü münhasıratün fîhim. Vaka‘a’t-tahrîr fî evâili şehri Rebî‘ilâhir li sene hamse ve ışrîn elf Menzil der mahalle-i mezbûre 70.000 Köhne siyah ferâce 500 Pîştahta 200 Ba‘zı münşeât ve Fârisî divânçeler ve mantığa ve ilm-i hikmete müte‘allik kütüb ber vech-i tahmîn, Kıt‘a 40 3.885 Yekûn 74.585 Minhâ

(GALATA46 - cilt: 38, sayfa: 63 - Hüküm no: 37 - Orijinal metin no: [14b-2])﻿

﻿

﻿

38. Hüküm

Cemâne Hâtun bt. Mahmud’un Mekke’de vefat eden kocası Sena Efendi b. Murad’ın terekesinden mehrini alacağı

Medîne-i Hazreti Ebî Eyyûb-i Ensârî’de Takkecibaşı mahallesi sâkinlerinden iken Harem-i muhteremi Mekkî’de vefât eden merhûm Senâ Efendi b. Murad’ın zevce-i metrûkesi fahrü’l-muhadderât Cemâne Hâtun bt. Mahmud tarafından husûs-ı âtîde vekâleti şer‘an sâbite olan Süleyman Çelebi b. Hüseyin meclis-i şer‘-i şerîfde müteveffâ-yı mezbûrun sulbî kebîr oğlu Mustafa Çelebi ve kebîr kızı Fâtıma’nın zevci ve vekîl-i şer‘îsi fahrü’l-a‘yân Hasan Efendi b. Mustafa mahzarlarında üzerlerine da‘vâ edip müvekkilem mezbûre Cemâne’nin merhûm-i mezbûr zimmetinde mehr-i müeccel-i ma‘kūd cihetinden kırk bin akçe hakkı olup hâlâ bi hasebi’l-vekâle taleb ederim deyip gıbbe’s-suâl asîl-i mezbûr ile vekîl-i merkūm mehr-i müsemmâ mikdâr-ı mezbûrdan ekaldir deyû da‘vâ ettiklerinde kadr-i mehirde ihtilâf olduğu sûretde kavl-i ma‘a’l-yemîn mehr-i misil da‘vâsına şehâdet edecek olmağın vekîl-i mezbûrdan mehr-i misli beyyine taleb olundukda udûl-i müslimînden es-Seyyid Hasan b. es-Seyyid Mehmed ve Necmi Bey b. Murad ve Mehmed Bey b. Mustafa hâzırân olup akībe’l-istişhâdi’ş-şer‘î müvekkili mezbûrenin mehr-i misli kırk bin akçe idiğine ale’l-vechi’l-meşrû‘ şehâdet-i şer‘iyye edip gıbbe’l-kabûl müvekkili mezbûreye tahlîf için cânib-i şer‘den mevlânâ Hacı Efendi el-Vasî ve Mustafa b. İbrahim irsâl olunup istihlâf eylediklerinde nikâhı kırk bin akçe olmak üzre mün‘akid olduğuna ve kadr-i mezbûrdan küllen ya ba‘zan almayıp ya zevcine hibe etmeyip ya ibrâ etmediğine half billâh etmeğin mezbûrlar dahi hâkim-i muvakki‘-i kitâb huzûrunda gelip inhâ eylediklerinde ale’l-vechi’l-meşrû‘ zikr olunan kırk bin akçeyi terekeden vekîl-i mezbûra def‘ ile verese-i mezbûrîn üzerlerine hükm ve ilzâm olundu. Fi’t-târihi’l-mezbûr li sene 1028.

Şuhûdü’l-hâl: Mehmed Efendi b. Hemdem, Abdurrahman b. Ömer, Hasan Çelebi b. Mustafa, Mehmed Çelebi b. Şaban, Ali Bey b. Cafer Cübbeli?, İbrahim b. Mustafa

(GALATA46 - cilt: 38, sayfa: 64 - Hüküm no: 38 - Orijinal metin no: [15a-1])﻿

﻿

﻿

39. Hüküm

Cemâne Hâtun bt. Mahmud’un Ayşe adlı küçük kızına vasî tayin edildiği

Hâkim, hâmiletü’l-kitâb Cemâne Hâtun bt. Mahmud’u, Ayşe bt. merhûm Senâ Efendi nâm sagīre kıza ihtiyâcına binâ’en vasî nasb etti. Mezbûre Cemâne Hâtun da vesâyet-i merkūmeyi kabûl edip hizmeti lâzımesini edâyı ta‘ahhüd etti. Fi’t-târihi’l-mezbûr

Şuhûdü’l-hâl: Es-Sâbikūn

(GALATA46 - cilt: 38, sayfa: 64 - Hüküm no: 39 - Orijinal metin no: [15a-2 Arapça])﻿

﻿

﻿

40. Hüküm

Müteveffâ Sena Efendi b. Murad’ın hayatta iken kölesi Behruz b. Abdullah’ı azat ettiği

İşbu sâhibü’l-kitâb orta boylu açık kaşlı kara gözlü başında eser-i cerhi var sarışın Nemçiyyü’l-asl Behruz b. Abdullah meclis-i şer‘-i şerîfde medîne-i Hazreti Ebî Eyyûb’da Takkecibaşı mahallesinde sâkin iken Harem-i muhteremi Mekkî’de vefât eden merhûm Senâ Efendi b. Murad’ın kebîr oğlu Mustafa Çelebi ve zevce-i metrûkesi olup sagīre kızı Âişe’nin vasiyy-i şer‘îsi fahrü’l-muhadderât Cemâne Hâtun bt. Mahmud tarafından vekâleti nehc-i şer‘î üzre sâbite olan Süleyman Çelebi b. Hüseyin üzerlerine da‘vâ edip ben merhûm-ı mezbûrun abd-i memlûkü olup lâkin hâl-i hayâtında ve kemâl-i sıhhatinde hacca gider oldukda beni i‘tâk-ı sahîh-i şer‘î ile i‘tâk edip hâlâ mu‘tak iken verese-i mezbûrîn rık olmak zu‘mu ile bana vaz‘-ı yed ederler, yedleri kasr olunmak matlûbumdur deyip gıbbe’s-suâl ve akībe’l-inkâr ve’l-istişhâd udûl-i müslimînden Mehmed Efendi b. Hemdem ve es-Seyyid Hüseyin b. es-Seyyid Mehmed meclis-i şer‘-i şerîfe hâzırân olup fi’l-hakīka merhûm-ı mezbûr hacca gider oldukda memlûkü müdde‘î-i mezbûr Behruz’u bizim huzûrumuzda i‘tâk-ı sahîh-i şer‘î ile i‘tâk eyledi, hâlâ mezbûr Behruz sâir ahrâr gibi hürdür, bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde gıbbe’t-ta‘dîl şehâdetleri hayyiz-i kabûlde vâki‘ olmağın mûceb-i şehâdetleriyle müdde‘î-i mezbûr Behruz’un ıtkına hükm olundu. Fi’t-târihi’l-mezbûr

Şuhûdü’l-hâl: Es-Sâbikūn

(GALATA46 - cilt: 38, sayfa: 65 - Hüküm no: 40 - Orijinal metin no: [15b-1])﻿

﻿

﻿

41. Hüküm

Sena Efendi b. Murad’ın mülk bahçesini kızı Fâtıma’ya on yıl önce hibe ettiği

Medîne-i Hazreti Ebî Eyyûb-i Ensârî’de Takkecibaşı mahallesi sâkinlerinden iken Harem-i muhteremi Mekkî’de vefât eden merhûm Senâ Efendi b. Murad’ın sulbiye-i kebîre kızı fahrü’l-muhadderât Fâtıma Hâtun tarafından husûs-ı âtîde vekâleti nehc-i şer‘î üzre sâbite olan zevci fahrü’l-emâcid ve’l-ekârim Hüseyin Efendi b. Mustafa meclis-i şer‘-i şerîf-i şâmihü’l-imâdda merhûm-ı mezbûrun sulbî kebîr oğlu olup hadîka-i âtiyyeye merhûm-ı mezbûrun muhallefâtından olmak zu‘mu ile vaz‘-ı yedi şer‘an sâbit olan Mustafa Çelebi mahzarında üzerine da‘vâ edip müteveffâ-yı mezbûrun mahalle-i mezbûrede vâki‘ menziline muttasıl ve tarafeynden Ramazan Çelebi ve Pîrî mülkleri ile ve bir tarafı tarîk-i âm ile mahdûd bi’r-i mâ ve eşcâr-ı müsmire ve gayr-ı müsmireyi hâvî silk-i mülkünde muntazam bir kıt‘a hadîkayı merhûm-ı mezbûr hâl-i hayâtında ve kemâl-i sıhhatinde târih-i kitâbdan üç sene mukaddem kızı müvekkile-i mezbûre Fâtıma’ya hibe ve temlîk edip müvekkilem dahi ittihâb ve kabz edip hattâ vech-i meşrûh üzre müslimîn mahzarlarında ikrâr dahi etmişdir, hâlâ mezbûr Mustafa Çelebi hadîka-i mezbûreye bi gayrı vech-i şer‘î [16a] vaz‘-ı yed eder kasr-ı yed ile emr olunmak matlûbumdur deyip gıbbe’s-suâl ve akībe’l-inkâr ve’l-istişhâd udûl-i müslimînden Süleyman Çelebi b. Hüseyin ve es-Seyyid Hüseyin b. es-Seyyid Mehmed meclis-i şer‘-i şerîfe li ecli’ş-şehâde hâzırân olup fi’l-hakīka merhûm-ı mezbûr hâl-i hayâtında ve kemâl-i sıhhatinde târih-i kitâbdan üç sene mukaddem hadîka-i mezbûreyi kızı müvekkili mezbûre Fâtıma’ya hibe ve temlîk ettiğine ikrâr ve bizi husûs-ı mezbûra işhâd eylemişdir husûs-ı mezbûra şâhidleriz şehâdet dahi ederiz deyû ikrâr-ı şehâdet-i şer‘iyye eylediklerinde gıbbe’t-ta‘dîl şehâdetleri hayyiz-i kabûlde vâki‘ olmağın mezbûr Mustafa Çelebi mu‘ârazadan men‘ olundu. Fi’t-târihi’l-mezbûr li sene semânin ve ışrîn ve elf

Şuhûdü’l-hâl: Es-Sâbikūn

(GALATA46 - cilt: 38, sayfa: 65 - Hüküm no: 41 - Orijinal metin no: [15b-2])﻿

﻿

﻿

42. Hüküm

Galata’daki tereke ve miras konulu hüccetlerin 1026 Rebiülevveli’nden sonraki kayıtların bu deftere işlendiği (İptal edilmiş kayıt)

<

(GALATA46 - cilt: 38, sayfa: 66 - Hüküm no: 42 - Orijinal metin no: [16a-1])﻿

﻿

﻿

43. Hüküm

Hüsameddin Efendi b. Hasan’ın vârisleri arasında taksim edilen terekesi

Muhallefâtü’l-merhûm Hüsameddin Efendi b. Hasan eş-şehîr bi Celladzâde el-müteveffâ bi mahalleti Kasımpaşa min mahalleti Hazreti Ebî Eyyûb-i Ensârî ve tereke zevceten med‘uvveten Fâtıma Hâtun bt. Ali ve ibnen kebîren Abdülfettâh Çelebi ve ibnen sagīren med‘uvven Abdülcelil ve binten sagīreten Hatice ve’l-verâsetü münhasıratün fîhim. Vaka‘a’t-tahrîr fî evâhiri Şevvâli’l-mükerrem li sene erba‘a ve ışrîn ve elf. Sâ‘at-i dağ 4.000 Münebbihli sâ‘at 650 Koyun sâ‘ati 305 Asma sâ‘at 1.700 Sâ‘at-i akreb 250 Diğer asma sâ‘at 1.500 Diğer asma sâ‘at 1.700 Billur koyun sâ‘ati 3.000 Çâr köşe sâ‘at 650 Kule sâ‘at 1.200 Sâ‘at-i koyun 355 Sâ‘at-i nâkıs 80 Sâ‘at münebbihli 700 Sâ‘at-i akreb koyun 1.000 Sâ‘at-i pîştahta 350 [16b] Sâ‘at-i akreb 305 Sâ‘at-i pîştahta 165 Münebbihli sâ‘at 1.000 Sâ‘at-i arslan 1.000 Sâ‘at-i koyun 1.000 Asma küçük sâ‘at 720 Sâ‘at-i akreb 250 Pîştahta 165 Pîştahta 300 Pîştahta 25 Kıble-nümâ ve gözlük kabı 150 Tefsîr-i Kadı 990 Hidâye cild 800 Hâşiye-i Keşşâf 462 Beş pâre kitâb 131 Esvâk-ı eşvâk 305 İlmi nücûma müte‘allik risâle 315 Ali Kuşçu 405 Bir risâle 90 Köhne Ahterî 120 Mecmu‘a 550 Beş pâre kitâb 100 Şeşterî 240 Ferec ba‘de’ş-şidde 300 Beş pâre kitâb köhne 290 Beş pâre kitâb köhne 85 Beş pâre kitâb köhne 340 Beş pâre kitâb 190 Beş pâre kitâb 130 Hediye-i şerîf 400 Beş pâre kitâb 110 Ravzatü’l-ibâd 300 Üç pâre kitâb 155 Metn-i Hidâye 165 Sarf 30 Muhtâr-ı sıhâh 560 Ravzatü’l-ıtr 130 Câmi‘ 150 Fetevâ-yı Sûfiyye 200 Mâ lâ yesağ 450 Dört pâre kitâb 240 Beş pâre kitâb köhne 200 Doksan altı pâre kitâb ber vech-i maktû‘ 21.100 Beş pâre kitâb 405 Dört kitâb 83 Sıhâh-ı Cevherî 3.000 Üç araba 2.000 Gulâm be nâm-ı Keyvan 7.000 Gulâm be nâm-ı İkbal 5.000 Câriye be nâm-ı Mücellâ 8.000 Câriye be nâm-ı Musaffâ 9.000 Câriye be nâm-ı Mülâyim 4.000 Câriye be nâm-ı Dilâver 5.000 Keçe-i Acem 250 Sürh çuka 600 Araba örtüsü 120 Yan keçesi müsta‘mel 800 Beyaz kaliçe 800 Seccâde 200 Sürh kaliçe 400 Tas 60 Sahan ma‘a kapaklar 350 [17a] Yahni sahanı 120 Leğen ibrik 120 Köhne kepçe 15 Şamdanlar, 3 60 Küçük sahanlar, 8 65 Sofra 200 Bakır ördek 20 Debbe-i bakır 100 Mutahhara 30 İbrik 30 Havan-ı meksûr 20 Çini tabaklar Mak‘ad-ı müsta‘mel 800 Sof ferâce 300 Kürk pâresi 30 Eyin kürkü Acem 900 Peşkir ma‘a makrama 120 Don gömlek 120 Üç sof ferâce 1.230 Muhayyer câme 340 İki sof 342 Beyaz sof 160 İhrâm-ı köhne 121 Hamam futası 80 Mâî kürk 205 Sürh çakşır 110 Tülbent 300 Sincab kürk pâresi 100 Beyaz kuzu derisi 100 Londra ferâce 300 Beyaz seccâde 80 Siyah ferâce-i köhne 320 Vaşak kürdiye-i köhne 300 Beyaz kakum-ı köhne 1.500 Yeşil ferâce 1.000 Samur kuyruğu ile yeşil çuka 3.000 İn kürkü kuzu 300 Lâciverd çuka post-ı cılkava 1.100 Mercan habbeler, 29 100 Mercan subha 600 Yeşim subha 400 Akīk subha 160 Hokka yaldızlı 20 Sandık 100 Kumkuma, 5 150 Sepet sandığı 250 Kadife-i köhne 30 Sükker ma‘a hokkalar 100 Tâbe-i pekmez 300 Kazan-ı vasat 800 Tencere, 4 300 Kakum kürklü sof 1.500 Mor çuka bâ-post-ı zerdava 2.800 Neftî sof ma‘a vaşak 3.000 Yağmurluk 2.600 Yapuk 430 Abâyî 230 Hâtemler 600 İskemle 200 Nakdiyye akçe 32.960 Der zimem-i Galata 12.000 Der zimmeti zevce-i merhûm 1.000 Der zimmeti kasab-ı zimmî der Bâb-ı Fânus [Fener] 72.000 Değirmen taşları 5.500 Bahâ-i hâne der Hazreti Ebî Eyyûb 65.000 Bahâ-i bahçe-i kebîr der kurb-ı Hasköy 80.000 Bahâ-i bahçe-i sagīr der kurb-ı Hasköy 60.000 [17b] An bahâ-i hâne-i Akbaba 25.000 An bahâ-i hâne-i Bâb-ı Fener 20.000 An bahâ-i hâne der kurb-ı Kağıthâne 20.000 An bahâ-i hâne ma‘a bahçe der kurb-ı Büyükdere 40.000 An bahâ-i odalar der kurb-ı Çukurbostan 40.000 An bahâ-i hâne der karye-i Beykoz 12.000 Yekûn 614.164 Minhe’l-ihrâcât Techîz ve tekfîn ber mûceb-i vasiyyet 15.000 Mehr-i müeccel 9.000 Deyn-i müsbet Zal Paşa 10.000 Deyn-i müsbet be vakf-ı Cafer Paşa ma‘a murâbaha 15.120 Deyn-i müsbet be vakf-ı Saçlı Emir 32.000 Deyn-i müsbet be vakf-ı Tercüman ma‘a murâbaha 10.500 Deyn-i müsbet yahudi Mosi 4.670 Deyn-i müsbet Andriye zimmî 6.900 Deyn-i müsbet yahudi Samiriye 1.200 Deyn-i taşçı Akbıyık 300 Deyn-i sâ‘atçi 260 Düyûn-ı müteferrika 365 Deyn-i hammâliyye berâ-yı hatab 300 Deyn-i neccâriyye ve kerâsiye 1.500 Ayasofya vakfı’ndan beş bâb dükkânlar kaydı için yetîmler üzerine 1.700 Hazreti Eyyûb vakfı’ndan nalbant dükkânı harcına 500 Bahçe da‘vâsına olunan harc ber mûceb-i hüccet-i şer‘iyye 4.000 Elli beş bin akçe da‘vâsına ki merhûmun zimmetindedir deyû da‘vâ edenlere ber mûceb-i hüccet-i şer‘iyye 5.000 Hasan Çelebi vakfı’ndan bir bâb dükkânı yetîmler üzerine kayd için 100 Tophâne’de vâki‘ vakıf mahzen ve oda harcı yetîmler için 600 Resm-i kısmet ma‘a kassâmiyye 12.505 Dellâliyye bi’d-defe‘ât 2.800 Hammâliyye ve harc-ı pereme ve kirâ-i dükkân 500 Sûret-i defter ve harc-ı hücec ve ihzâriyye ve kalemiyye 800 [18a] Cem‘an yekûn 135.620 El-Bâkī beyne’l-verese 478.544 Hisse-i zevceti’l-merhûmi’l-mezbûr 59.818 Hisse-i ibni’l-merhûm Abdülfettâh 167.490 Mezkûr akçenin içinde Hasköy’de olan bahçe-i kebîr bahâsından seksen bin akçe ve Akbaba’da olan menzil bahâsından yirmi beş bin akçe ve Beykoz’da olan menzil bahâsından on iki bin ve kitâblar bahâsından ve nukūddan elli bin dört yüz doksan akçe ki cem‘an yüz altmış yedi bin dört yüz doksan akçe olmuşdur. Hisse-i ibni’l-merhûm Abdülcelil 167.490 Mezkûr akçenin içinde Hasköy’de vâki‘ bahçe-i sagīr bahâsından altmış bin akçe ve Büyükderede vâki‘ bahçe bahâsından kırk bin akçe ve Çukurbostan’da vâki‘ odalar bahâsından kırk bin akçe ve Mülâyim nâm câriye bahâsından dört bin akçe ve nukūddan yirmi üç bin dört yüz doksan akçe ki cem‘an yüz altmış yedi bin dört yüz doksan akçe olmuşdur. Hisse-i binti’l-merhûm Hatice 83.745 Mezkûr akçeden Fener kapısında menzil bahâsından yirmi bin akçe ve Kağıthâne’de vâki‘ menzil bahâsından yirmi bin akçe ve câriye bahâsından beş bin akçe ve nukūddan otuz sekiz bin yedi yüz kırk beş akçe ki cem‘an seksen üç bin yedi yüz kırk beş akçe olmuşdur Hurrire bi ma‘rifeti el-fakīr ileyhi sübhânehû Ahmed b. İbrahim el-Kassâmü’l-askerî bi Havâssı Kostantıniyyeti’l-mahmiyye hilâfetühû Defteri mezbûr ihrâc lâzım gelirse imzâsı ile ma‘an ihrâc oluna.

(GALATA46 - cilt: 38, sayfa: 66 - Hüküm no: 43 - Orijinal metin no: [16a-2])﻿

﻿

﻿

44. Hüküm

Galata’da 1026 Rebiülevveli’nden sonraki hüccetlerin bu deftere kaydedildiği

Vekāyi‘ kayd olunan defter itmâma erişip ibtidâ-i Rebî‘ülevvel’den vâki‘ olan hücec ve sicillât ve gayrı bu deftere kayd olunmuşdur gaflet olunmaya sene 1026. [Mühür]

(GALATA46 - cilt: 38, sayfa: 70 - Hüküm no: 44 - Orijinal metin no: [18b-1])﻿

﻿

﻿

45. Hüküm

Sâliha Hâtun bt. Abdullah’ın câriyesi Peymâne bt. Abdullah’ı vasiyet yoluyla azat ettiği

Mahmiye-i Galata hâricinde el-Hâc Hasan mahallesinde sâkine Sâliha Hâtun bt. Abdullah mahfil-i kazâda işbu orta boylu açık kaşlı gök elâ gözlü sarışın ve sağ bileğinde eser-i cerâhati olan Peymâne bt. Abdullah muvâcehesinde ikrâr edip evsâf-ı mezkûre ile mevsûfe olan câriyem mezbûre Peymâne’yi hasbeten lillâhi’l-azîm mâlımdan âzâd ve mülkümden ihrâc eyledim ba‘de’l-yevm sâir harâir-i asliyyât gibi hür olsun dedikde mâ hüve’l-vâki‘ bi’t-taleb sebt olundu. Hurrire fî evâsıtı Rebî‘ilevvel li sene 1026

Şuhûdü’l-hâl: Abdülaziz b. Cafer el-İmâm, Mehmed b. Yusuf el-Müezzin, el-Hâc Mehmed b. Cafer el-Müezzin, el-Hâc Mustafa, Ahmed Çelebi b. Mustafa, Abdülkerim b. Ahmed, İbrahim el-Muhzır, Mustafa el-Muhzır

(GALATA46 - cilt: 38, sayfa: 70 - Hüküm no: 45 - Orijinal metin no: [18b-2])﻿

﻿

﻿

46. Hüküm

İbrahim Reis b. Mehmed’in hayatta iken Eflak asıllı kölesi Rıdvan b. Abdullah’ı azat ettiği

İşbu sâhibü’l-kitâb orta boylu gök gözlü sarışın çenesinin sağ tarafında ve başında yara alâmeti var Eflakiyyü’l-asl Rıdvan b. Abdullah mahfil-i şer‘-i şerîfde mahmiye-i Galata tevâbi‘inden kasaba-i Kasımpaşa’da el-Hâc Hasan mahallesinde vefât eden merkūm İbrahim Reis b. Mehmed’in sulbî sagīr oğlu Mehmed’in vasiyy-i muhtârı olan el-Hâc Mustafa b. Mehmed ve bint-i sulbiyesi Sâime nâm hâtun muvâcehesinde üzerine takrîr-i da‘vâ edip ben merhûm-ı mezbûr İbrahim Reis’in abd-i memlûkü olup lâkin hâl-i hayâtında ve kemâl-i akl-i sıhhatinde beni müdebber edip vefât etmekle mu‘tak olmuşken vasiyy-i mezbûr ile mersûm Sâime Hâtun rıkkı olmak zu‘mu ile bana vaz‘-ı yed ederler yedleri kasr olunmak matlûbumdur dedikde gıbbe’s-suâl ve akībe’l-inkâr ve’l-istişhâd udûl-i müslimînden el-Hâc İbrahim b. Mehmed ve Ahmed Çelebi b. Mustafa nâm kimesne li ecli’ş-şehâde mahfil-i şer‘-i şerîfe hâzırân olup gıbbe’l-istişhâd edâ-i şehâdet-i [19a] şer‘iyye edip fi’l-vâki‘ merhûm-ı mezbûr İbrahim Reis evsâf-ı mezkûre ile ittisâfı olan mezbûr Rıdvan’ı hâl-i hayâtında ve kemâl-i aklında müdebber eyledi, biz bu husûsa şâhidleriz şehâdet dahi ederiz dediklerinde ba‘de’t-ta‘dîl şehâdetleri makbûle olmağın ve merhûm-ı mezbûrun sülüs mâlı dahi müsâ‘id olmağın mezbûr Rıdvan’ın ıtkına hüküm birle mâ hüve’l-vâki‘ bi’t-taleb sebt olundu. Hurrire fî evâsıtı Rebî‘ilevvel li sene sitte ve ışrîn ve elf

Şuhûdü’l-hâl: El-Hâc Mehmed b. Cafer el-Müezzin, Abdülkerim b. Ahmed, Mehmed Çelebi b. Hüseyin, Ahmed Çelebi b. Mustafa, el-Hâc Mehmed b. ( ) et-Tabbâh, Mustafa b. Mehmed el-Muhzır, İbrahim el-Muhzır

(GALATA46 - cilt: 38, sayfa: 71 - Hüküm no: 46 - Orijinal metin no: [18b-3])﻿

﻿

﻿

47. Hüküm

İbrahim Reis b. Mustafa’nın vârislerinden amcasının oğlu Himmet b. Resul’ün kendisine düşen payı alarak mirastan çekildiği

Mahmiye-i Galata hâricinde Firûz Ağa mahallesinde vefât eden merhûm İbrahim Reis b. Mustafa’nın verâseti li ebeveyn kız karındaşı Âişe Hâtun ve zevce-i metrûkesi Ümmühâni Hâtun bt. İsa’ya ve ammisi oğlu Himmet b. Resul nâm kimesneye münhasıra olduğu sâbit ve mukarrer oldukdan sonra mezbûr Himmet mahfil-i şer‘-i şerîfde mezbûretân Âişe ve Ümmühâni muvâcehelerinde ikrâr ve takrîr-i kelâm edip vârisi olduğum müteveffâ-yı mezbûr İbrahim Reis’den bana irs-i şer‘le intikāl eden hisse-i şer‘iyyem için alâ tarîki’t-tehârüc mezbûretânın yedlerinden bin iki yüz akçe alıp kabz eyledim, min ba‘d müteveffâ-yı mezbûrun terekesine müte‘allik mezbûretân da‘vâ ve nizâ‘ım yokdur dedikde mukırr-ı mezbûru ikrâr-ı meşrûhunda mezbûretân Âişe ve Ümmühâni bi’l-muvâcehe tasdîk eylediklerinden sonra mâ hüve’l-vâki‘ bi’t-taleb sebt olundu. Hurrire fî evâhiri Rebî‘ilevvel li sene sitte ve ışrîn ve elf

Şuhûdü’l-hâl: Abdullah Efendi b. Durak, Musa Efendi b. Mehmed, el-Hâc Mehmed b. Abdullah, Hüsam Reis b. Hasan ve gayruhüm Sah

(GALATA46 - cilt: 38, sayfa: 71 - Hüküm no: 47 - Orijinal metin no: [19a-1])﻿

﻿

﻿

48. Hüküm

İbrahim Reis b. Mehmed’in vârisleri arasında taksim edilen terekesi

Muhallefâtü’l-merhûm İbrahim Reis b. Mehmed el-müteveffâ bi mahalleti el-Hâc Hasan bi hârici Galata ve tereke ibnen sagīren Mehmed ve binten kebîreten Sâime ve zevceteyn-i med‘uvveteyn İsmihan Hâtun bt. Abdullah ve Sâliha Hâtun bt. Abdülmennân ve’l-verâsetü münhasıratün fîhim. Vaka‘a’t-tahrîr fi’l-yevmi’r-râbi‘ aşar min şehri Rebî‘ilevvel li sene sitte ve ışrîn ve elf Hâne der mahalle-i mezbûre 1 Kıymet 25.000 Kaliçe-i köhne 226 Köhne minder 80 Köhne kaliçe 132 Kebîr leğen 150 Tepsi-i börek 141 Kebab tepsileri 55 Menevrek 60 Kürdî 225 Diz çakşırı 115 Köhne çakşır 41 Don gömlek 110 Diğer don gömlek 90 Harbe 25 Keser ve testere ve eğestere 120 Hırdavât 31 Mâî köhne kese 85 Keçe 72 Köhne ihrâm 90 Pâre-i yelken 25 Kâvsele [Kösele] 50 Kazan-ı vasat 145 Balta 46 Nacak 6 Kapaklı tas 820 Tencere 50 Sagīr tas 31 Beyaz seccâde 171 Destâr-ı müsta‘mel 240 Beyaz tor kuşak 300 Mâî çuka-i yen 80 Sarı kebe 135 Muşamma‘ 41 Köhne yelken bezi 40 Sagīr güğüm 80 Sacayak ve şiş 30 Tâbe-i sac 30 Kalay tepsi 30 Sahan 2 120 Bornos 400 Havlu makrama 32 Nakışlı makrama 30 Tâbe-i sagīr 22 Tekne 25 Mikrâs 5 Sahan 36 Köhne kebe 50 Köhne kaliçe 85 Meşini sofra 20 Güğüm 116 Kevgir 31 Tencere 72 Tepsi-i sagīr 41 Tâbe-i el 2 50 Mor çuka bâ post-ı Azak 1.170 Siyah kebîr sandık 71 Kantar-ı sagīr 30 Satır ve bıçak 22 Köhne kepçe 30 [20a] Kilim-i köhne 13 Tencere-i kebîr 166 Kebab demiri 20 Lokma tâbesi 37 Sahan 38 Mâî kemhâ câme 560 Destâr-ı müsta‘mel 290 Köhne yastık 15 Makrama ve uçkur 31 Gülâb kumkuması 15 Maşraba 15 Bakraç 61 Leğen-i berber 40 Tencere-i sagīr 45 Tencere-i vasat 128 Tepsi 80 Tepsi-i sagīr 42 Mâî çuka ferâce bâ post-ı Acemî 2.015 Köhne destâr 20 Alaca câme ma‘a kemer 650 Makrama 37 Kürde-i sâde 136 Bir mikdâr mismâr 22 Sagīr tâbe 10 Rende 10 Sincab köhne kürk 250 Dellâliyye 300 Ev dahi nidâ olunmağın elli akçe verildi dellâliyye Cem‘an 10.551 Ve merhûm-ı mezbûrun debbâğ dükkânı olmağın içinde olan eşyâsının kıymetidir ki debbâğlar ma‘rifeti ile tahmîn olunup dükkân için alıkonulmuşdur. Debbâğhâne içinde olup debbâğlara lâzım olan hırdavât ber vech-i tahmîn 1.500 Debbâğ destgâhı 230 Köhne al peşte? kazanı ber vech-i tahmîn 800 Renk kazanı kebîr ve cedîd 3.000 Sagīr kazan 110 Kantar-ı kebîr 120 Odun 120 Meşin, 4 kantar Vakıyye 14, beher kantarı 850 Kıymet 3.400 Yapağı, 13 kantar vakıyye 5, beher kantarı 355 Kıymet 4.615 Palamud…?, 1,5 1.040 Der zimmeti Mahmud 600 meblağ-ı mezbûr tirşe akçesidir. Der zimmeti Şaban 1.200 meblağ-ı mezbûr sahtiyan akçesidir. [20b] Kırmızı sahtiyan, perdahtsız 90 Kıymet 4.000 Câriye be nâm-ı Mülâyim Kıymet 7.000 Cem‘an 62. 346 sah Minhâ ihrâcât Mehr-i müsbet-i Sâliha Hâtun 15.000 Mehr-i müsbet-i İsmihan Hâtun 2.400 Deyn-i müsbet be vakf-ı Haydar Paşa 11.300 Deyn-i müsbet-i Salamon yahudi 4.000 Deyn-i müsbet Matkiye yahudi mine’l-karz 2.000 Deyn-i müsbet Ahmed Çelebi b. Mustafa 2.000 meblağ-ı mezbûr …? için deyndir. Resm-i kısmet-i askeriyye 1.500 Kassâmiyye ve ücret 400 Kâtibiyye ve ihzâriyye 400 Ücret-i kadem mukaddemâ 300 Bin akçe dahi techîz ve tekfîne verilmişdir. Sahhe’l-bâkī 23.335 Hisse-i ibn Mehmed 13.300 mezbûr Mehmed ile mezbûre Sâime’nin hisseleri menzildedir. Hisse-i bint Sâime 6.700 Hisse-i zevce Sâliha 1.475 Hisse-i zevce İsmihan 1.475 Sah

(GALATA46 - cilt: 38, sayfa: 72 - Hüküm no: 48 - Orijinal metin no: [19b-1])﻿

﻿

﻿

49. Hüküm

İbrahim Çelebi b. Bekir Kaptan’ın Rus asıllı kölesi Yavan b. Vasil’i azadı

Mahmiye-i Galata’da Okçu Musa mahallesinde sâkin İbrahim Çelebi b. Bekir Kapudân meclis-i şer‘-i hatîr-i lâzımü’t-tevkīrde işbu orta boylu sarışın lisânında lükneti olup Rûsiyyü’l-asl Yuvan b. Vasil nâm nasrânî muvâcehesinde ikrâr ve i‘tirâf edip evsâf-ı mezkûre ile ittisâfı olan kulum mezbûr Yuvan’ı hasbeten lillâhi’l-azîm mâlımdan âzâd ve mülkümden ihrâc eyledim, ba‘de’l-yevm sâir ahrâr gibi hür olsun dedikde mâ hüve’l-vâki‘ ba‘de’t-taleb sebt ve terkīm ve yed-i tâlibe vaz‘ ve teslîm olundu. Hurrire fi’l-yevmi’t-tâsi‘ min şehri Rebî‘ilâhir li sene sitte ve ışrîn ve elf.

Şuhûdü’l-hâl: Derviş Mehmed b. Mehmed, Mustafa b. Mehmed, Keyvan b. Abdullah, İbrahim el-Muhzır, Şeyhi Çelebi b. Mustafa el-Kâtib

(GALATA46 - cilt: 38, sayfa: 75 - Hüküm no: 49 - Orijinal metin no: [21a-1])﻿

﻿

﻿

50. Hüküm

Fâtıma bt. Abdullah’ın muhallefâtının yarısının beytülmâle ait olduğu ve beytülmâl emîni Murad Ağa b. Abdülkerim tarafından Süleyman Reis’den tahsil edildiği

Mahmiye-i Galata ve tevâbi‘inde bi’l-fi‘l beytülmâl emîni olan fahrü’l-a‘yân Murad Ağa b. Abdülkerim tarafından mahmiye-i mersûmede ve tevâbi‘inde vâki‘ olan beytülmâli ahz u kabza vekîli olduğu hasm-ı şer‘î-i câhid muvâcehesinde vech-i şer‘î üzre vekâleti sâbite olan Hüseyin Bey b. Mustafa mahfil-i şer‘-i şerîfde işbu râfi‘ü’l-kitâb Süleyman Reis b. Abdülvehhâb muvâcehesinde ikrâr ve takrîr-i kelâm edip mahmiye-i mersûme hâricinde Çatma Mescid mahallesinde sâkine iken vefât eden Fâtıma bt. Abdullah nâm hâtunun zâhirde zevci mezbûr Süleyman Reis’den gayrı vâris-i ma‘rûfu olma[ma]ğın muhallefâtının nısfı mezbûr Süleyman Reis’e ve nısfı dahi cânib-i beytülmâle âid olmuşdu el-hâletü hâzihî müteveffât-ı merkūme Fâtıma’nın cümle muhallefâtı mehr-i müeccel-i müsbeti ile dokuz bin akçe olmağın meblağ-ı mezbûr dokuz bin akçeden cânib-i beytülmâle âid olan dört bin beş yüz akçeyi mezbûrun yedinden vekâletim hasebiyle alıp kabz eyledim, ba‘de’l-yevm müteveffât-ı merkūmenin muhallefâtına müte‘allik mezbûr Süleyman Reis ile kat‘an da‘vâ ve nizâ‘ım yokdur eğer da‘vâ dahi edersem lede’l-hükkâmi’l-kirâm makbûle olmasın dedikde mukırr-ı mezbûr Hüseyin Bey’in bi’l-vekâle vech-i muharrer üzre cârî olan ikrârını merkūm Süleyman Reis dahi bi’l-muvâcehe tasdîk etmeğin mâ hüve’l-vâki‘ bi’t-taleb sebt ve terkīm olundu. Hurrire fi’l-yevmi’r-râbi‘ aşar min Rebî‘ilâhir li sene sitte ve ışrîn ve elf

Şuhûdü’l-hâl: Abdullah Efendi b. Ömer el-İmâm, el-Hâc Şaban Reis b. İbrahim, Feridun b. Abdullah, Mehmed b. Mustafa

(GALATA46 - cilt: 38, sayfa: 75 - Hüküm no: 50 - Orijinal metin no: [21a-2])﻿

﻿

﻿

51. Hüküm

Şemsi Ruhsar bt. Abdullah’ın vârisleri arasında taksim edilen terekesi

Muhallefâtü’l-merhûme Şemsi Ruhsar bt. Abdullah el-müteveffât bi mahalleti Yeldeğirmeni bi kasabati Kasımpaşa mâte an zevcin Mehmed Bey b. Sinan ve ibnetin sagīratin Fâtıma ve ibni mu‘takihâ Ahmed Bey el-vâki‘ fî evâsıtı Muharrem li sene sitte ve ışrîn ve elf. Seccâde 240 Yük perdesi 160 Ocak perdesi 200 Kürdiye 600 Peşkir 240 Beledî döşek yüzü 120 Serâser yorgan 1.600 Yeşil yorgan 900 Atlas sakız 240 Münakkaş sofra 200 Atlas sürh, zirâ‘ 7 490 Sandık ayaklı, 2 400 Küçük yastık 50 Arakiyye 60 Nezkeb 15 Makrama-i münakkaş 80 Kılıf-ı yastık 50 Yorgan-ı münakkaş 800 Yemeni bohça 25 Rûy-ı balin 120 Dikme destmâl 500 Dikme el destmâli 300 Rûy-ı balin, 3 180 Fener örtüsü 200 Fener örtüsü 100 Peşkir-i münakkaş 250 Makrama-i münakkaş 240 Münakkaş şal? 120 Bohça-i hezârpâre 400 Kılıf-ı yastık 20 Bürüncük kuşak 60 Tülbent kuşak 30 Hamam futası 100 Havlu makrama, 2 100 Hamam döşemesi 300 Samur paçası kürk 1.500 Siyah çuka 1.200 Beyaz atlas câme 1.000 Köhne zıbın-ı sürh 150 Çatma döşek yüzü 900 Çakşır 80 Yeşil kadife yenler 150 Yeşil tekbend kuşak 200 Samur kürdiye-i köhne 1.000 Gümüş yakalık 800 Destâr-ı sırmalı 100 Çarşaf-ı köhne 25 Bürüncük sâde 150 Gümüş na‘lın 300 Don 150 Çarşaf 25 Ham bez zirâ‘, 10 200 Mâî kemhâ yenler 100 Münakkaş köhne gömlek 30 Bogasi pâreleri 70 Hırdavât 30 Peçe 60 Yastık yüzü 25 Uçkur 10 Don-ı münakkaş 40 Mâî nezkeb 25 Yeşil kemhâ pâresi 40 Bir mikdâr ipek 20 İplik kıt‘a 100 Fincan, 2 30 Köhne mir’ât 5 Küçük yastık 50 Yüz yastığı, 3 360 Beyaz atlas zıbın 450 Yeşil atlas câme 900 Tülbent örtüsü 250 Serenk zıbın 500 Münakkaş bohça, 5 300 Münakkaş sofra 450 Çatma yastık yüzü, 2 800 Münakkaş hâre câme 1.600 Atlas câme-i sürh 1.800 Alaca câme 600 Münakkaş hâre-i sürh 1.300 Bohça-i hezârpâre 250 Çatma yastık yüzü sürh 450 Yeşil serâser yastık yüzü 350 Bohça-i münakkaş 160 Yeşil çatma yastık, 2 800 Çatma yastık yüzü sürh 500 Çatma minder yüzü, 2 800 Münakkaş yastık 120 Serâser minder yüzü 1.000 Yeşil minder yüzü köhne 300 Çatma döşek yüzü 900 Münakkaş yastık 100 Yeşil çatma döşek 700 Çatma minder yüzü 350 Münakkaş çarşaf 700 Selânik keçesi, 2 1.500 Münakkaş yorgan 200 Çatma yastık 300 Kılıf-ı yastık 60 Kaliçe, 2 2.000 Kaliçe-i köhne 800 Kaliçe-i hamam 200 Kilim-i sürh 160 Kılıf-ı döşek 240 Kılıf-ı minder, 3 240 Kılıf-ı yastık, 6 420 Beledî döşek 200 Kapı perdesi 100 Ocak perdesi 100 Kebe-i köhne 60 Kutu-i arakiyye 45 Sürme sandık 300 Öreke 20 İskemle, 2 20 20 Kutu 50 Yemeni yorgan 300 Yorgan-ı mor, 5 300 Hamam gömleği 200 Sini nühâs 300 Hamam leğeni 140 Büyük maşraba 140 İbrik 80 El leğeni 45 Leğen ma‘a ibrik 200 [22a] Sacayak, 3 9 Sahan-ı sürh, 5 400 Maşraba 40 Yaldızlı tas 920 Tepsi-i börek 200 Bohça ve keten 100 Güğüm 100 Sahan, 5 400 Kevgir 40 Tencere, 3 350 Tencere 50 Tepsi-i lahm 120 Hamam yıldızlı, 2 60 60 Tas-ı hurda, 3 70 Buhurdanlık 40 Şamdan 80 Şamdan 40 Hurda tepsi 60 Kahve ibriği 25 Şamdan 15 Kevgir ve kepçe 40 Ma‘cun kutusu 40 Gül kutusu 20 Küçük kapan 20 Mum sagrası 10 Kebab demiri 10 Çarşaf 80 Câriye 7.000 Elmas hâtem 4.000 Cevherî kuşak 12.000 Bilezik, 1 çift 6.000 Kuşak-ı sîm 3.000 İstefan 3.000 Nakid meblağ 18.278 Mehr ale’z-zevc 25.000 20.000 Yirmi bindir Altın düğme, aded 15 Kıymet 750 Miskal, 6 Kıymet 125 Cem‘an 120. 818 sahh Minhâ ihrâcât Techîz ve tekfîn ber mûceb-i vasiyyet 3.000 Rehinden bilezik ihrâcına 300 Rehin la‘l ihrâcına 200 Yedi sene ber mûceb-i vasiyyet 1.666 Kırkına 160 Yılına ber mûceb-i vasiyyet 2.000 Cüz’-i şerîf tilâvetine 10.000 Resm-i kassâmiyye 2.000 Berâ-yı tahmîn-i muhallefât 400 Berâ-yı kâtib 4.000 Yekûn 20.446 El-Bâkī beyne’l-verese 100.374 Hissetü’z-zevc 25.093 Hissetü’l-bint 50.187 Hissetü’l-asabeti’l-mezbûr 25.093

(GALATA46 - cilt: 38, sayfa: 76 - Hüküm no: 51 - Orijinal metin no: [21b-1])﻿

﻿

﻿

52. Hüküm

İbrahim Bey b. Veli’nin Râziye bt. Ahmed’e ödünçten borcu olduğu

Medîne-i Ebâ Eyyûb-i Ensârî -radiye anhu Rabbühü’l-Bârî- mahallâtından Kasımpaşa mahallesinde sâkin olan İbrahim Bey b. Veli nâm kimesne meclis-i şer‘-i şerîfe hâzır olup, üzerinde ve zimmetinde, merhûm Mustafa Bey b. Abdullah’dan olma Eyüb ve Sâlih nâm sagīreyn oğullarının tesviye-i umûru için kıbel-i şer‘den mansûb vasî olan hâmiletü hâze’l-kitâb Râziye bt. Ahmed nâm zevcesine sagīreyn-i mezbûreynin mâlından tâmmü’l-vezn kâmilü’l-ayâr yüz on beş altın lâzımü’l-edâ ve vâcibü’l-kazâ deyni olduğunu ikrâr ve i‘tirâf etti. Bunun yüz altını karz cihetinden, on beş altını müşterâ-yı makbûz mâl bahâsındandır. Karz hâricindeki mikdâr zeylde mezkûr târihden i‘tibâren bir sene tamâmına müecceldir. Vâki‘ ikrâr, vasiyy-i mezbûre tarafından vicâhen ve şifâhen tasdîk edildi. Cerâ zâlike ve hurrire fî evâili Rebî‘ilâhir sene seb‘a ve ışrîn ve elf min hicreti men lehü’l-izzü ve’ş-şeref.

Şuhûdü’l-hâl: Fahrü’l-akrân Ali Ağa b. Abdullah, Emrullah Halîfe el-Kayyım, Ali Bey b. Abdullah el-Cündî, el-Hâc Ali b. Abdullah el-Kayyım, Osman Çelebi b. el-Müezzin ve gayruhüm

(GALATA46 - cilt: 38, sayfa: 79 - Hüküm no: 52 - Orijinal metin no: [22a-1 Arapça])﻿

﻿

﻿

53. Hüküm

Galata mahkemesi kassâmı Abdurrahman b. Hüseyin’in görevine başlaması

İbtidâ-i mübâşereti’l-fakīr Abdurrahman b. Hüseyin el-Kassâmü’l-askerî bi medîneti Galata el-mahmiye fi’l-yevmi’s-sânî ve’l-ışrîn min Rebî‘ilâhir li sene sitte ve ışrîn ve elf fî zamani’s-sadri’l-fâzıl ve tilmîzi’l-kâmil Hazreti Yahya Efendi necli’l-merhûm şeyhülislâm Zekeriya Efendi …? bi tûli bekā’ihî.

(GALATA46 - cilt: 38, sayfa: 79 - Hüküm no: 53 - Orijinal metin no: [22b])﻿

﻿

﻿

54. Hüküm

Beytülmâl emîni Murad Ağa b. Abdürrahim’in beytülmâle ait olduğunu iddia ettiği mülk menzil ve bağın Mustafa Reis b. Abdullah’ın zevcesi Şemse Hâtun bt. Şehâbeddin’e ait olduğunun tespiti

Mahmiye-i Galata ve tevâbi‘inde bi’l-fi‘l beytülmâl emîni olan Murad Ağa b. Abdürrahim tarafından mahmiye-i mezbûre ve tevâbi‘inde düşen beytülmâli ahz u kabza vekîl-i sâbitü’l-vekâlesi olan Hüseyin Bey b. Mustafa mahfil-i kazâda bundan akdem mahmiye-i mezbûre tevâbi‘inden kasaba-i Beşiktaş’da vefât eden Mustafa Reis b. Abdullah’ın zevce-i metrûkesi ve vârisesi Şemse Hâtun bt. Şehâbeddin[’i] ihzâr ve mahzarında üzerine takrîr-i da‘vâ edip müteveffâ-yı mezbûrun zâhirde mezbûre Şemse Hâtun’dan gayrı vâris-i ma‘rûfu olmamağın muhallefâtının rub‘u mezbûreye ve selâse-i erbâ‘ı beytülmâle âid olmuşdur. Mezbûre Şemse Hâtun müteveffâ-yı mezbûrun muhallefâtından kasaba-i mezbûrede Sinan Paşa mahallesinde vâki‘ bir tarafı Ferruh Bey b. Abdullah mülkü ve bir tarafı Murad Ağa b. Abdülmennân mülkü ve bir tarafı Mehmed Çelebi b. İbrahim mülkü ve bir tarafı Sefer Çelebi b. İskender mülkü [ile] mahdûd büyût-ı müte‘addideyi müştemil mülk menziline ve kasaba-i merkūme kurbunda Ayazma nâm mevzi‘de vâki‘ etrâf-ı erba‘ası Yani veled-i Halyaz ve İstefan nâm zimmî ve Rada nâm zimmî bağlarıyla ve dere ile mahdûd bağının cemî‘ine vaz‘-ı yed etmişdir. Menzili mezbûrdan ve bağdan bi hesâbi’ş-şer‘ kendiye âid olan rub‘ hisse-i şer‘iyyesinin mâ‘adâsından kasr-ı yed edip bana teslîm etmesin vekâletim hasebiyle taleb ederim dedikde gıbbe’s-suâl mezbûre Şemse cevâb verip menzili mezbûrun nısfı benim ve nısf-ı âharı zevcim müteveffâ-yı mezbûrun olup mukaddemâ hâl-i hayâtında bin iki târihinde mesfûr Mustafa Reis menzili mezbûrda ve bağda olan nısf hissesini yirmi bin akçeye bana bey‘ edip kabz-ı semen ve teslîm-i mebî‘ edip târih-i mezbûrda kasaba-i mezbûrede hilâfete müvellâ olan mevlânâ Mustafa Efendi b. Nezir huzûrunda meclis-i şer‘de i‘tirâf edip mevlânâ-yı mezbûr târih-i merkūm ile müverrah ve mümzâ ve mahtûm yedime hüccet-i şer‘iyye vermişdir deyû hüccet-i mezbûru ibrâz edip nazar olundukda takrîrine mutâbık olup mazmûnuna beyyine taleb olundukda zeylinde isimleri muharrer olan müslümanlardan kasaba-i mezbûre sâkinlerinden Murad Ağa b. Abdülmennân ve Derviş b. Mustafa nâm kimesneler li ecli’ş-şehâde meclis-i şer‘a hâzırân olup istişhâd olundukda fi’l-vâki‘ târih-i mezbûrda merkūm Mustafa Reis hâl-i hayâtında hudûd-ı mezkûre ile mahdûd olan menzili mezbûrda ve bağda olan nısf hissesini mezbûre Şemse’ye yirmi bin akçeye bey‘-i bât ile bey‘ edip kabz-ı semen ve teslîm-i mebî‘ ettikden sonra meclis-i şer‘de mevlânâ-yı mezbûr huzûrunda i‘tirâf eyledi, biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın vekîl-i mezbûr mu‘ârazadan men‘ olunup [23a] menzili mezbûr ve bağ kemâ kân mezbûre Şemse’nin yedinde ibkā olundu. Hurrire fî evâhiri şehri Rebî‘ilâhir li sene sitte ve ışrîn ve elf

Şuhûdü’l-hâl: Mehmed Çelebi b. Şehâbeddin, el-Hâc Ahmed b. Abdullah, Halil Bey b. Hüseyin, Mustafa Bey b. Mustafa, es-Seyyid Mehmed Çelebi b. es-Seyyid Abdullah, Ali Çelebi b. Behram, Memi b. Abdullah, Mustafa b. Mehmed, İbrahim el-Muhzır ve gayruhüm

(GALATA46 - cilt: 38, sayfa: 79 - Hüküm no: 54 - Orijinal metin no: [22b-2])﻿

﻿

﻿

55. Hüküm

Şemse Hâtun bt. Şehâbeddin’in vefat eden zevci Mustafa Reis b. Abdülmennân’ın metrûkâtından hissesini beytülmâl emîni Murad Ağa b. Abdürrahim’den aldığı

Mahmiye-i Galata müzâfâtından kasaba-i Beşiktaş’da merhûm Sinan Paşa mahallesinde iken vefât eden Mustafa Reis b. Abdülmennân’ın zevce-i metrûkesi ve vârisesi Şemse Hâtun bt. Şehâbeddin mahfil-i şer‘-i şerîfde mahmiye-i mezbûre ve tevâbi‘inde bi’l-fi‘l beytülmâl emîni olan Murad Ağa b. Abdürrahim tarafından mahmiye-i mezbûre ve tevâbi‘inde vâki‘ olan beytülmâli ahz u kabza vekîli sâbitü’l-vekâle olan Hüseyin Bey b. Mustafa muvâcehesinde ikrâr ve takrîr-i kelâm edip zevcim müteveffâ-yı mezbûrun benden gayrı zâhirde vâris-i ma‘rûfu olmamağın muhallefâtının rub‘u bana ve selâse-i erbâ‘ı beytülmâle âid olduğu ecilden muhallefât-ı mahkiyeye mezbûr Hüseyin Bey vâzı‘ü’l-yed olmuşdu. El-hâletü hâzihî zevcim müteveffâ-yı mezbûrun muhallefâtından bana aid rub‘ hisse-i şer‘iyyemi mezbûr Hüseyin Bey’in yedinden bi’t-tamâm alıp kabz eyledim ve ondan mâ‘adâ zevcim müteveffâ-yı mezbûrun zimmetinde mehr-i müeccel-i müsbetem olan üç bin akçe mukābelesinde dahi zevcim müteveffâ-yı mezbûrun terekesinden olan bir re’s kara sığır inek ile bir danayı alıp kabz eyledim, min ba‘d zevcim müteveffâ-yı mezbûrun terekesine müte‘allik mezbûr Murad Ağa ile aslâ da‘vâ ve nizâ‘ım yokdur dedikde gıbbe’t-tasdîki’l-mu‘teber mâ hüve’l-vâki‘ bi’t-taleb sebt olundu. Hurrire fi’t-târihi’l-mezbûr

Şuhûdü’l-hâl: Es-Sâbikūn

(GALATA46 - cilt: 38, sayfa: 80 - Hüküm no: 55 - Orijinal metin no: [23a-1])﻿

﻿

﻿

56. Hüküm

Merhûm İbrahim Bey b. Mehmed’in terekesinden, hanımı Ümmühâni Hâtun bt. Abdülkâdir’e mehrinin ödenmesi

Medîne-i Ebî Eyyûb-i Ensârî’de Kasımpaşa mahallesinde sâkin iken vefât eden merhûm İbrahim Bey b. Mehmed’in zevce-i metrûkesi ve vârisesi Ümmühâni Hâtun bt. Abdülkādir mahfil-i şer‘de merhûm-ı mezbûrun sulbiye kızı Fâtıma nâm sagīrenin cânib-i şer‘den mansûb vasîsi olan Mehmed Efendi b. Hemdem muvâcehesinde takrîr-i da‘vâ edip zevcim mezbûr zimmetinde yirmi beş bin akçe mehr-i müeccelim vardır, vasiyy-i mezbûrun yedinde olan terekesinden taleb ederim deyip gıbbe’s-suâl vasiyy-i mezbûr cevâbında vesâyeti hasebiyle merhûm-ı mezbûrun terekesine vâzı‘ü’l-yed olduğunu ikrâr ve müdde‘iye-i mezbûrenin mehr-i müecceli meblağ-ı mezbûr yirmi beş bin akçe olduğunu inkâr edip ba‘de talebi’l-beyyine udûl-i müslimînden mahalle-i mezbûre sükkânından Mehmed Çelebi b. Mansur ve Mehmed Bey b. Cafer nâm kimesneler li ecli’ş-şehâde hâzırân olup ba‘de’l-istişhâd fi’l-vâki‘ müdde‘iye-i mezbûrenin mehr-i müecceli yirmi beş bin akçe olduğunu merhûm-ı mezbûr İbrahim bizim huzûrumuzda ikrâr ve i‘tirâf eyledi. Biz bu husûsa şâhidleriz şehâdet dahi ederiz dediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra müdde‘iye-i mezbûre Ümmühâni Hâtun meblağ-ı mezbûr yirmi beş bin akçeyi küllen ve ba‘zan zevci müteveffâ-yı mezbûrdan alıp kabz eylemediğine [23b] ve turuk-ı şer‘iyyeden biri ile ibrâ-i zimmet eylemediğine yemîn teklîf olundukda ol dahi vech-i muharrer üzre yemîn-i billâhi’l-aliyyi’l-azîm etmeğin mûcebi ile hükm olundu. Hurrire fî 3 Cumâdelûlâ sene 1026

Şuhûdü’l-hâl: Ahmed Çelebi b. İbrahim, Abdi Çelebi b. Ömer el-İmâm, Ali Çelebi b. İbrahim, Hüseyin b. Hasan, Ebûbekir [b.] Resul, Ahmed b. Murad, el-Hâc Rıdvan [b.] Abdullah, Mustafa el-Muhzır

(GALATA46 - cilt: 38, sayfa: 81 - Hüküm no: 56 - Orijinal metin no: [23a-2])﻿

﻿

﻿

57. Hüküm

Sirkeci mahallesi müezzini el-Hâc Mehmed b. Cafer’in Hasan b. Musli’ye vasî tayin edildiği

Hasan b. Musli Reis nâm sagīre bundan akdem vefât eden baba bir karındaşı Pîr Mehmed nâm sagīrden intikāl eden emvâlin muhâfazası için kıbel-i şer‘den mansûb vasî olan fahrü’l-cüyûş Mustafa Çavuş b. Mehmed meclis-i şer‘-i şerîfe hâzır olup Hicaz’a sefer eyleyeceği ve vesâyet hizmetinden âciz olacağı cihetle vesâyet-i mezbûreden kendi ihtiyârıyla fâriğ olduğunda hâkim-i muvakki‘ a‘lâ hâze’l-kitâb, Galata kazâsı tevâbi‘inden Kasımpaşa kasabasında vâki‘ Sirkeci mahallesi müezzini el-Hâc Mehmed b. Cafer’i sagīr-i mezbûr Hasan’a zabt-ı ahvâli ve hıfz-ı emvâli için ihtiyâcına binâ’en vasî nasb etti. El-Hâc Mehmed de vesâyet-i merkūmeyi kabûl edip hizmeti lâzımesini edâyı müte‘ahhid oldu. İşbu nasb, udûl-i Müslimîn ve sikāt-ı muvahhidînin ihbârlarıyla vasiyy-i mezkûrun diyânet ve emânetinin ma‘lûm olmasından sonra vâki‘ oldu. Sonra mezbûr Mustafa Çavuş, sagīr-i mezbûrun karındaşından kendisine intikāl eden mâlından elinde bulunan on iki bin üç yüz yetmiş dört akçeyi vasiyy-i merkūma teslîm etti. O da yedinden bi’t-tamâm teslîm aldı. Cerâ zâlike ve hurrire fi’l-yevmi’l-hâmis ve’l-ışrîn min Cumâdelûlâ

Şuhûdü’l-hâl: Abdullah Çelebi b. Mustafa, Zihni Efendi el-Mülâzım, Hasan Reis b. Sefer, Hızır Beşe b. Veli?

(GALATA46 - cilt: 38, sayfa: 82 - Hüküm no: 57 - Orijinal metin no: [23b-1 Arapça])﻿

﻿

﻿

58. Hüküm

Hüsam Reis’in vârisleri Ömer Çelebi b. Cafer Bey ve Âişe Hâtun’un miras hisseleri hakkındaki ihtilafları ve sulh oldukları

Mahmiye-i Galata’da İbn-i Yolcu mahallesinde vefât eden merhûm Hüsam Reis’in verâseti mevlâsının oğlu ve usûbet-i nesebiyye cihetinden vârisi olan Ömer Çelebi b. Cafer Bey ve sulbî oğlunun kızı ve usûbe-i nesebiyye cihetinden vârisesi Âişe nâm bikr-i bâliğaya münhasıra oldukdan sonra mezbûr Ömer Çelebi mahfil-i şer‘-i şerîfde mezbûre Âişe Hâtun tarafından husûs-ı âti’z-zikrde vekîl-i sâbitü’l-vekâlesi olan Süleyman Çavuş b. Mehmed mahzarında ikrâr ve takrîr-i kelâm edip merhûm-ı mezbûr Hüsam Reis’in verâseti vech-i muharrer üzre bana ve oğlunun kızı mezbûre Âişe’ye münhasıra olmağın cemî‘-i muhallefâtının nısfı mezbûre Âişe’ye ve nısfı dahi bana âid olmuşdur. El-hâletü hâzihî merhûm-ı mezbûrun hâlâ Dimyat beyi olan emîrü’l-ümerâi’l-kirâm Bayram Bey’in yedinde mevcûde olan muhallefâtından mâ‘adâ mezbûre Âişe yedinde olan muhallefâtından nısf hisse-i şer‘iyyemi taleb eylediğimizde beynimizde müslimûn-i muslihûn tavassut etmekle muhallefât-ı mahkiyeden bana âid olan nısf hisse-i şer‘iyyemi tehârüc-i şer‘î tarîki üzre sekiz bin akçe üzerine [24a] vekîl-i mezbûr ile akd-i sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr sekiz bin akçeyi meclis-i sulhda vekîl-i mezbûr Süleyman Çavuş yedinden bi’t-tamâm ahz u kabz eyledim, min ba‘d mezbûr Hüsam Reis’in terekesinden emîr-i müşârün ileyh yedinde mazbût olan muhallefâtdan mâ‘adâ mezbûre Âişe ile aslâ da‘vâ ve nizâ‘ım yokdur, sudûr dahi ederse lede’l-hükkâmi’l-kirâm istimâ‘ olunmaya dedikde gıbbe’t-tasdîki’l-mu‘teber mâ hüve’l-vâki‘ bi’t-taleb sebt olundu. Hurrire fi’t-târihi’l-mezbûr

Şuhûdü’l-hâl: Ahmed b. Ramazan el-İmâm, Memi Reis b. Şuca‘, Hasan Efendi b. Ali, Osman b. Halil, Halil Çavuş b. Ömer, İbrahim Çelebi b. Mustafa, Mustafa el-Muhzır ve gayruhüm

(GALATA46 - cilt: 38, sayfa: 82 - Hüküm no: 58 - Orijinal metin no: [23b-2])﻿

﻿

﻿

59. Hüküm

Vefat eden İbrahim Bey b. Mehmed’in Mehmed Çelebi b. Mahmud’a olan borcunun terekesinden ödenmesi

Mahmiye-i Galata hâricinde Şahkulu mahallesinde sâkin Mehmed Çelebi b. Mahmud mahfil-i şer‘-i şerîfde medîne-i Hazreti Eyyûb’da sâkin olup vilâyet-i Rumeli’nde medîne-i Yenişehir’de vefât eden merhûm İbrahim Bey b. Mehmed’in bint-i sulbiyesi Fâtıma nâm sagīrenin cânib-i şer‘den mansûb vasîsi olan Mehmed Efendi b. Hemdem muvâcehesinde üzerine da‘vâ edip bundan akdem merhûm-ı mezbûr İbrahim Bey’e karz tarîkiyle altmış üç bin akçe verip ol dahi vech-i muharrer üzre kabz ve tesellüm edip meblağ-ı mezbûr zimmetinde kalmışdır el-hâletü hâzihî vasiyy-i mezbûrun yedinde olan terekesinden taleb ederim suâl olunsun dedikde gıbbe’s-suâl vasiyy-i mezbûr cevâbında vesâyeti hasebi ile merhûm-ı mezbûrun terekesine vâzı‘ü’l-yed idiğini ikrâr ve vech-i muharrer üzre olan deyni inkâr etmeğin ba‘de talebi’l-beyyine udûl-i müslimînden olup mahalle-i mezbûre sâkinlerinden Mehmed Bey b. Ali ve Mustafa b. Mehmed ve el-Hâc Hasan b. Humeyr nâm kimesneler li ecli’ş-şehâde mahfil-i şer‘a hâzırân olup gıbbe’l-istişhâd fi’l-vâki‘ müdde‘î-i mezbûr Mehmed Çelebi’den merhûm-ı mersûm İbrahim Bey bizim huzûrumuzda karz tarîkiyle altmış üç bin akçe ahz u kabz etti biz bu husûsa bu minvâl üzre şâhidleriz şehâdet dahi ederiz dediklerinde ba‘de’t-ta‘dîl şehâdetleri makbûle oldukdan sonra gıbbe’l-istihlâf mezbûr Mehmed Çelebi’ye da‘vâ eylediği meblağ-ı mârrü’z-zikr altmış üç bin akçeyi merhûm-ı mezbûrdan ahz u kabz etmeyip vechen mine’l-vücûh zimmetini berî etmediğine yemîn teklîf olundukda ol dahi yemîn edip mûcebi ile hükm olundu. Fî evâhiri Cumâdelûlâ [sene 1026]

Şuhûdü’l-hâl: Abdi Çelebi b. Ömer el-İmâm, İbrahim Çelebi [b.] Mehmed, el-Hâc Sefer [b.] Abdullah, el-Hâc Receb [b.] Abdullah, Ahmed Çelebi b. Mehmed, Mustafa el-Muhzır, İbrahim el-Muhzır ve gayruhüm

(GALATA46 - cilt: 38, sayfa: 83 - Hüküm no: 59 - Orijinal metin no: [24a-1])﻿

﻿

﻿

60. Hüküm

İbrahim Bey b. Mehmed’in terekesinden borçlularına ayrılan hisseler

Medîne-i Ebî Eyyûb-i Ensârî mahallâtından Kasımpaşa mahallesi mutavattınlarından olup bundan akdem Rumeli’nde Yenişehir’de vefât eden merhûm İbrahim Bey b. Mehmed’in sulbiye-i sagīre kızı Fâtıma’nın vasiyy-i mansûbu olan Mehmed Efendi b. Hemdem yedinde mazbût olan terekesi cümle kırk bin akçe olup ve merhûm-ı mezbûrun düyûn-ı müsbetesi cem‘an iki yüz yetmiş yedi bin akçe olup kısmet-i guremâya muhtâc olmağın ol tarîk üzre kısmet olundukda ashâb-ı hukūkdan her kimesnenin hissesine düşen meblağdır ki zikr olunur. Deyn Meblağ Hisse ba‘de’l-kısme Deyn Ali Efendi 31.000 4.760 Deyn Kalender Paşa 80.000 12.284 Deyn Mehmed Çelebi 63.000 9.672 Deyn el-Hâc Mustafa 24.000 3.675 Deyn Mehmed Bey Pedânî? 20.000 3.071 Deyn Ali Bey 17.000 2.610 Deyn Mehmed Efendi el-Mütevellî 7.000 1.074 Mehr-i müeccel-i zevce-i merhûm-ı mezbûr 25.000 3.838 Düyûn cem‘an 277.000 Kısmet olunan mâl 40.996 Bâkī 4 Tahrîren fî evâhiri Cumâdelûlâ li sene sitte ve ışrîn ve elf

(GALATA46 - cilt: 38, sayfa: 84 - Hüküm no: 60 - Orijinal metin no: [24b-1])﻿

﻿

﻿

61. Hüküm

Ümmü’l-veled olan Rus asıllı Gülahmer bt. Abdullah’ın hür olduğunun tescili

İşbu sâhibetü’l-kitâb uzun boylu açık kaşlı gök elâ gözlü Gülahmer bt. Abdullah nâm Rûsiyyetü’l-asl câriye mahfil-i şer‘-i şerîfde medîne-i Hazreti Eyyûb’da Kasımpaşa mahallesinde vefât eden merhûm İbrahim Bey b. Mehmed’in sagīre kızı Fâtıma’nın savb-ı şer‘den vasîsi olup câriye-yi mezbûreye vaz‘-ı yed eden Mehmed Efendi b. Hemdem muvâcehesinde üzerine da‘vâ edip ben merhûm-ı mezbûrun câriye-yi memlûkesi ve ümm-i veledi olup mukaddemâ vefât eden Ahmed nâm veledi benden tevellüd edip ve müslimîn huzûrunda veled-i mezbûr benim oğlumdur deyû ikrâr edip da‘vet etmişdir. Hâlâ mezbûr İbrahim Bey müteveffâ olup ben vech-i muharrer üzre hür olmuşken mezbûr Mehmed Efendi bi’l-vesâye bana mülkiyyet üzre vaz‘-ı yed eder suâl olunup benden kasr-ı yed ettirilmesini taleb ederim deyip gıbbe’s-suâl mezbûr Mehmed Efendi vesâyeti hasebiyle câriye-yi mezbûreye vâzı‘ü’l-yed idiğini ikrâr ve vech-i [25a] muharrer üzre merhûm-ı mezbûrun ümm-i veledi olduğunu inkâr edip ba‘de talebi’l-beyyine udûl-i müslimînden mahalle-i mezbûre sükkânından Mehmed Bey b. Cafer ve Mehmed Çelebi b. Mansur nâm kimesneler li ecli’ş-şehâde mahfil-i şer‘-i şerîfe hâzırân olup ba‘de’l-istişhâd fi’l-vâki‘ câriye-yi mezbûre Gülahmer merhûm-ı mezbûrun İbrahim Bey’in memlûke câriyesi iken mukaddemâ hâl-i hayâtında bizim huzûrumuzda zikr olunan Ahmed benim sulbî oğlumdur, merkūme Gülahmer’den olmuşdur deyû da‘vet etmişdir, biz bu husûsa şâhidleriz şehâdet dahi ederiz deyû edâ-i şehâdet eylediklerinde ba‘de’t-ta‘dîl ve’t-tezkiyye şehâdetleri makbûle olmağın câriye-yi mezbûrenin hürriyetine hükm olundu, vasiyy-i mezbûra kasr-ı yede tenbîh birle mâ hüve’l-vâki‘ bi’t-taleb sebt olundu. Hurrire fî evâili Cumâdelûlâ [sene 1026]

Şuhûdü’l-hâl: Ahmed Çelebi b. İbrahim, Abdi Çelebi b. Ömer el-İmâm, Mustafa Bey b. ( ), Ebûbekir b. Resul, Ali Çelebi [b.] İbrahim, Hüseyin Çelebi b. Hasan, Ahmed b. Murad, Mustafa el-Muhzır, İbrahim el-Muhzır ve gayruhüm

(GALATA46 - cilt: 38, sayfa: 84 - Hüküm no: 61 - Orijinal metin no: [24b-2])﻿

﻿

﻿

62. Hüküm

Macar asıllı Müşerref bt. Abdullah isimli câriyenin Ümmühâni Hâtun bt. Abdülkâdir’in mülkü olduğu ve vasî Mehmed Efendi b. Hemdem’in muârazadan men edildiği

Medîne-i Hazreti Eyyûb’da Kasımpaşa mahallesinde vefât eden merhûm İbrahim Bey b. Mehmed’in bint-i sulbiyesi Fâtıma nâm sagīrin savb-ı şer‘den mansûb vasîsi olan Mehmed Efendi b. Hemdem mahfil-i şer‘-i şerîfde merhûm-ı mezbûrun zevce-i metrûkesi ve vârisesi olup âti’z-zikr olan câriyeye vâzı‘atü’l-yed idiği şer‘an sâbit olan Ümmühâni Hâtun bt. Abdülkādir muvâcehesinde üzerine takrîr-i da‘vâ edip işbu hâzıratü’l-meclis olan orta boylu açık kaşlı gök elâ gözlü Macariyyetü’l-asl Müşerref bt. Abdullah nâm câriye mezbûr İbrahim Bey’in terekesinden olup bir sehmi mezbûre Ümmühâni Hâtun’a ve mâ‘adâsı sagīre-i mezbûreye intikāl eylemişken câriyeyi mezbûrenin cümlesine mülkiyyet üzre vaz‘-ı yed eder suâl olunup sagīre-i mezbûrenin hisse-i şer‘iyyesinin alıverilmesini taleb ederim deyip gıbbe’s-suâl mezbûre Ümmühâni Hâtun cevâbında fi’l-vâki‘ evsâf-ı mezkûre ile mevsûfe olan mezbûre Müşerref zevcim merhûm-ı mezbûrun mülkü olup lâkin hâl-i hayâtında mezbûre câriyeyi bana verip mukābelesinde benim dahi mülküm olan câriyemi ona verip mezbûr ile vech-i muharrer üzre mukāyaza etmişdik, mezbûre Müşerref ol cihetden benim mülküm olmuşdur, ona binâ’en vaz‘-ı yed ederim deyip vasiyy-i mezbûr istintâk olundukda vech-i meşrûh üzre olan mukāyazayı münkir olup mezbûre Ümmühâni Hâtun’dan beyyine taleb olundukda udûl-i müslimînden mahalle-i mezbûre sükkânından Mehmed Bey b. Cafer ve Mehmed Çelebi b. Mansur nâm kimesneler li ecli’ş-şehâde mahfil-i şer‘-i şerîfe hâzırân olup ba‘de’l-istişhâd fi’l-vâki‘ mezbûre Müşerref merhûm-ı mezbûrun mülkü iken hâl-i hayâtında zevcesi mersûme Ümmühâni Hâtun’un câriye-yi mezkûresiyle vech-i meşrûh üzre mukāyaza eylediğini bizim huzûrumuzda i‘tirâf eyledi, biz bu husûsa bu minvâl üzre şâhidleriz şehâdet dahi ederiz dediklerinde ba‘de’t-ta‘dîl şehâdetleri makbûle olmağın mûcebi ile hükm olundukdan sonra vasiyy-i mezbûr mu‘ârazadan men‘ olunup [25b] câriye-yi mezbûre merkūme Ümmühâni Hâtun yedinde ibkā olundu. Hurrire fi’l-mezbûr

Şuhûdü’l-hâl: Kemâ sebeka

(GALATA46 - cilt: 38, sayfa: 85 - Hüküm no: 62 - Orijinal metin no: [25a-1])﻿

﻿

﻿

63. Hüküm

Vefat eden İbrahim Bey b. Mehmed’in sipâhi Ali Bey b. Mustafa’ya olan borcunun terekesinden ödenmesi

İşbu râfi‘ü’l-kitâb sipâhi Ali Bey b. Mustafa tarafından husûs-ı âti’z-zikrde da‘vâ ve hibe ve ahz u kabza vekîl-i sâbitü’l-vekâlesi olan Abdi Çelebi b. Ömer el-İmâm mahfil-i şer‘de medîne-i Ebî Eyyûb’da Kasımpaşa mahallesinde mütevattın olup Rumeli’nde medîne-i Yenişehir’de vefât eden merhûm İbrahim Bey b. Mehmed’in bint-i sulbiyesi Fâtıma nâm sagīrenin cânib-i şer‘den mansûb vasîsi olan Mehmed Efendi b. Hemdem muvâcehesinde üzerine da‘vâ edip bundan akdem müvekkili mezbûr Ali Bey merhûm-ı mezbûr İbrahim Bey’e hâl-i hayâtında karz tarîkiyle on yedi bin akçe verip ol dahi kabz ve tesellüm edip meblağ-ı mârrü’z-zikr zimmetinde kalmışdır. El-hâletü hâzihî vasiyy-i mezbûrun yedinde olan terekesinden taleb ederim suâl olunsun dedikde gıbbe’s-suâl vasiyy-i mezbûr vesâyeti hasebi ile merhûm-ı mezbûrun terekesine vâzı‘ü’l-yed idiğini ikrâr ve vech-i mezbûr üzre olan deyni inkâr etmeğin vekîl-i mezbûr Abdi Çelebi’den beyyine taleb olundukda mahalle-i mezbûre sükkânından Mehmed Bey b. Takiyyüddin ve Mehmed Bey b. Ali nâm kimesneler li ecli’ş-şehâde mahfil-i şer‘a hâzırân olup gıbbe’l-istişhâd fi’l-vâki‘ müvekkili mezbûr Ali Bey’den merhûm-ı mezbûr İbrahim Bey hâl-i hayâtında bizim huzûrumuzda karz tarîkiyle on yedi bin akçeyi alıp kabz eyledi, biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl şehâdetleri makbûle olmağın mûcebi ile hüküm birle mâ hüve’l-vâki‘ sebt olundu. Hurrire fî evâhiri Cumâdelûlâ li sene sittîn ve ışrîn ve elf

Şuhûdü’l-hâl: İbrahim Çelebi b. Mehmed, el-Hâc Sefer [b.] Abdullah, el-Hâc Receb [b.] Abdullah, Mehmed Çelebi [b.] Mahmud, muhzır Mustafa ve gayruhüm

(GALATA46 - cilt: 38, sayfa: 86 - Hüküm no: 63 - Orijinal metin no: [25b-1])﻿

﻿

﻿

64. Hüküm

Vefat eden İbrahim Bey b. Mehmed’in Mehmed Bey b. Ali’ye olan borcunun terekesinden ödenmesi

Medîne-i Hazreti Ebî Eyyûb-i Ensârî -radiyallâhu anhu-de vâki‘ Kasımpaşa mahallesinde mutavattın olan Mehmed Bey b. Ali mahfil-i şer‘-i şerîfde yine mahalle-i mezbûrede mutavattın olup Rumeli’nde medîne-i Yenişehir’de vefât eden merhûm İbrahim Bey b. Mehmed’in bint-i sulbiyesi Fâtıma nâm sagīrenin cânib-i şer‘-i şerîfden mansûb vasîsi olan Mehmed Efendi b. Hemdem muvâcehesinde üzerine da‘vâ edip bundan akdem merhûm-ı mezbûr İbrahim Bey’e hâl-i hayâtında karz tarîkiyle yirmi bin akçe verip ol dahi vech-i muharrer üzre kabz ve tesellüm edip meblağ-ı mezbûr zimmetinde kalmışdır, vasiyy-i mezbûrun yedinde olan terekesinden taleb ederim deyip gıbbe’s-suâl vasiyy-i mezbûr vesâyeti hasebiyle merhûm-ı mersûmun terekesine vâzı‘ü’l-yed [26a] idiğini ikrâr ve vech-i muharrer üzre olan deyni inkâr etmeğin müdde‘î-i mezbûrdan da‘vâsına mutâbık beyyine taleb olundukda udûl-i müslimînden mahalle-i mezbûre sükkânından Mehmed Bey b. Takiyyüddin ve Mehmed Çelebi b. Mansur nâm kimesneler li ecli’ş-şehâde mahfil-i şer‘-i şerîfe hâzırân olup gıbbe’l-istişhâd fi’l-vâki‘ müdde‘î-i mezbûr Mehmed Bey’den merhûm-ı mersûm İbrahim Bey hâl-i hayâtında meblağ-ı mezbûr yirmi bin akçeyi karz tarîkiyle bizim huzûrumuzda ahz u kabz etti, biz bu husûsa bu minvâl üzre şâhidleriz, şehâdet dahi ederiz dediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra gıbbe’l-istihlâf mezbûr Mehmed Bey da‘vâ eylediği meblağ-ı mezbûr yirmi bin akçeyi merhûm-ı mezbûrdan hâl-i hayâtında ahz u kabz etmeyip vechen mine’l-vücûh zimmetini berî etmediğine yemîn teklîf olundukda ol dahi vech-i muharrer üzre yemîn billâh eyledikde mûcebi ile hükm olundu. Hurrire fî evâsıtı Cumâdelûlâ [sene 1026]

Şuhûdü’l-hâl: Abdi Çelebi b. Ömer el-İmâm, Ali Çelebi b. Hüseyin, Mustafa [b.] Mehmed, İbrahim el-Muhzır

(GALATA46 - cilt: 38, sayfa: 87 - Hüküm no: 64 - Orijinal metin no: [25b-2])﻿

﻿

﻿

65. Hüküm

Vefat eden İbrahim Bey b. Mehmed’in Hacı Mustafa b. Hüseyin’e olan borcunun terekesinden ödenmesi

Mahmiye-i İstanbul’da Üskübî mahallesinde sâkin iplikçi el-Hâc Mustafa b. Hüseyin tarafından husûs-ı âti’z-zikrde vekîl olduğu nehc-i şer‘î üzre şer‘an sâbite olan el-Hâc Receb b. Abdullah mahfil-i şer‘-i şerîfde medîne-i Hazreti Ebî Eyyûb-i Ensârî’de Kasımpaşa mahallesinde vefât eden merhûm İbrahim Bey b. Mehmed’in bint-i sulbiyesi Fâtıma nâm sagīrenin savb-ı şer‘den mansûb vasîsi olan Mehmed Efendi b. Hemdem mahfil-i şer‘-i şerîfde üzerine da‘vâ edip vekîli olduğum mezbûr el-Hâc Mustafa’nın merhûm-ı mezbûr İbrahim Bey’in zimmetinde karz tarîkiyle yirmi dört bin akçe hakkı vardır, vefât etmekle meblağ-ı mezbûr yirmi dört bin akçe zimmetinde kalmışdır, vasiyy-i mezbûrun yedinde olan terekesinden taleb ederim deyip gıbbe’s-suâl vasiyy-i mezbûr bi’l-vesâye merhûm-ı mezbûrun terekesine vâzı‘ü’l-yed idiğini ikrâr ve deyn-i mezbûru inkâr edip vekîl-i mezbûrdan beyyine taleb olundukda medîne-i mezbûrede Çırakçı mahallesinde sâkin el-Hâc Kasım b. Abdullah ve merhûm Şehzâde Sultan Mehmed Câmi‘-i şerîfi kurbunda sâkin Mehmed Çelebi b. Mustafa nâm kimesneler li ecli’ş-şehâde mahfil-i şer‘a hâzırân olup gıbbe’l-istişhâd fi’l-vâki‘ merhûm-ı mezbûr İbrahim Bey bizim huzûrumuzda karz tarîkiyle vekîl-i mezbûrdan yirmi dört bin akçeyi [26b] alıp kabz eyledi, biz bu husûsa şâhidleriz şehâdet dahi ederiz dediklerinde ba‘de’t-ta‘dîl ve’t-tezkiyye mûcebi ile hükm birle mâ vaka‘a sebt olundu. Hurrire fî evâhiri Cumâdelâhire [sene 1026]

Şuhûdü’l-hâl: Abdi Çelebi b. Ömer el-İmâm, Mehmed Çelebi b. Ali, İbrahim Çelebi b. Mehmed, Yahya Bey [b.] Mehmed

(GALATA46 - cilt: 38, sayfa: 87 - Hüküm no: 65 - Orijinal metin no: [26a-1])﻿

﻿

﻿

66. Hüküm

Vefat eden Haydar Reis b. Abdülmennân’ın Hamza b. Ali’ye olan borcunun terekesinden ödenmesi

İşbu râfi‘ü’l-kitâb Hamza b. Ali nâm kimesne meclis-i şer‘-i şerîfde Galata tevâbi‘inden Fındıklı’da Selime Hâtun mahallesinde vefât eden Haydar Reis b. Abdülmennân’ın bint-i sulbiyesi Sabiha nâm sagīrenin savb-ı şer‘den mansûb vasîsi olan Murad Ağa b. Abdülmennân muvâcehesinde üzerine takrîr-i da‘vâ edip bundan akdem mezbûr Haydar Reis’e karz tarîkiyle on iki aded guruş-ı kebîr verdim ol dahi alıp kabz eyledi. El-hâletü hâzihî vasiyy-i mezbûrun yedinde olan terekesinden taleb ederim deyip gıbbe’s-suâl vasiyy-i mezbûr bi’l-vesâye tereke-i mezbûreye vâzı‘ü’l-yed idiğini ikrâr ve deyn-i mezbûru inkâr etmeğin ba‘de talebi’l-beyyine udûl-i ricâlden mahalle-i mezbûreden Mahmud b. Osman ve Ali b. Bâli nâm kimesneler li ecli’ş-şehâde hâzırân olup gıbbe’l-istişhâd fi’l-vâki‘ mezbûr Haydar Reis mezbûr Hamza’dan bizim huzûrumuzda karz tarîkiyle on iki guruş-ı kebîr alıp kabz eyledi, biz bu husûsa şâhidleriz şehâdet ederiz dediklerinde ba‘de’l-yemîn mûcebi ile hükm olundu. Hurrire fî evâhiri Cumâdelâhire [sene 1026]

Şuhûdü’l-hâl: Muharrem b. Hâbil, el-Hâc Abdi, Derviş b. Sırrı, Mustafa el-Muhzır

(GALATA46 - cilt: 38, sayfa: 88 - Hüküm no: 66 - Orijinal metin no: [26b-1])﻿

﻿

﻿

67. Hüküm

Hasan Ağa’nın Eflak asıllı iki câriyesini azat ettiği

Dâhil-i mahmiye-i Galata mahallâtından el-Hâc A‘mâ mahallesinde sâkin olan umdetü’l-a‘yân Hasan Ağa b. Musa meclis-i şer‘-i şerîfe hâzır olup, kendisine rıkkını mu‘terife olan, orta boylu, açık kaşlı, elâ gözlü, esmer, Eflakiyyetü’l-asl hâmiletü hâze’l-kitâb Kamer bt. Abdullah nâm câriye-i memlûkesini ve orta boylu, elâ gözlü, açık kaşlı, sarışın, Eflakiyyetü’l-asl Mülâyim bt. Abdullah nâm câriye-i memlûkesini hasbeten lillâhi’l-azîm ve hereben an ikābihi’l-elîm âzâd ve tahrîr ettiğini ikrâr eyledi. [27a] Câriyeteyn-i mezkûreteyn bu sûretle sâir harâir-i asliyyât-ı mükellefât gibi hürre oldu. Mevâlînin utekā üzerinde şer‘an sâhib olduğu velâ hakkından gayrı üzerlerinde kimesnenin bir hakkı kalmadı. Hurrire 24 Cumâdelâhire [sene 1026]

Şuhûdü’l-hâl: Musli Çelebi [b.] Mehmed, Halil Çelebi b. Musli, Mehmed Çelebi [b.] Mustafa, Haydar Ağa b. Abdullah, Kara Mustafa [b.] Abdullah, Hüseyin b. Abdullah, Mustafa el-Muhzır, İbrahim el-Muhzır

(GALATA46 - cilt: 38, sayfa: 89 - Hüküm no: 67 - Orijinal metin no: [26b-2 Arapça])﻿

﻿

﻿

68. Hüküm

Hasan Beşe b. Abdülmennân’ın terekesinden Hacı Abdi b. İbrahim’in alacağının ödenmesi

Mahmiye-i Galata tevâbi‘inden Fındıklı’da Selime Hâtun mahallesinde sâkin el-Hâc Abdi b. İbrahim mahfil-i şer‘-i şerîfde yine mahalle-i mezbûrda vefât eden Hasan Beşe b. Abdülmennân’ın sulbî ve sagīr oğulları Mustafa ve Mehmed’in cânib-i şer‘den mansûb vasîleri olan Hanife bt. Abdullah tarafından husûs-ı âti’z-zikrde vekîl olduğu nehc-i şer‘î üzre sâbit olan Murad Ağa b. Abdullah muvâcehesinde üzerine da‘vâ edip bundan akdem müteveffâ-yı mezbûr Hasan Beşe’ye hâl-i hayâtında karz tarîkiyle iki bin akçe verdim, ol dahi vech-i muharrer üzre kabz edip zimmetinde kalmışdır. El-hâletü hâzihî vasiyy-i mezbûrenin yedinde olan terekesinden taleb ederim deyip gıbbe’s-suâl vekîl-i mezbûr müvekkilesinin tereke-i mezbûreye vâzı‘atü’l-yed idiğini ikrâr ve vech-i muharrer üzre olan deyni bi’l-külliyye inkâr etmeğin müdde‘î-i mezbûrdan beyyine taleb olundukda udûl-i müslimînden mahalle-i mezbûre sükkânından el-Hâc Nasuh b. Ramazan ve Mehmed Reis b. Mustafa nâm kimesneler li ecli’ş-şehâde mahfil-i şer‘a hâzırân olup istişhâd olunduklarında fi’l-vâki‘ mezbûr Hasan Beşe hâl-i hayâtında müdde‘î-i mezbûra karz tarîkiyle bizim huzûrumuzda iki bin akçe zimmetimde vâcibü’l-edâ deynim vardır deyû ikrâr eyledi, biz bu husûsa şâhidleriz şehâdet dahi ederiz dediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra müdde‘î-i mezbûra da‘vâ eylediği meblağ-ı mezbûru müteveffâ-yı [27b] mezbûrdan hâl-i hayâtında ahz etmeyip vechen mine’l-vücûh zimmetini berî etmediğine yemîn teklîf olundukda ol dahi yemîn-i billâhi’l-aliyyi’l-azîm etmeğin mûcebi ile hükm olundu. Hurrire fî evâhiri Cumâdelâhire li sene sitte ve ışrîn ve elf

Şuhûdü’l-hâl: El-Hâc Mustafa [b.] Eyyûb, Mustafa b. Abdullah, Ahmed Beşe Odabaşı, Mehmed Çelebi [b.] Mustafa, Mustafa Çelebi b. Ahmed, İbrahim el-Muhzır ve gayruhüm

(GALATA46 - cilt: 38, sayfa: 89 - Hüküm no: 68 - Orijinal metin no: [27a-1])﻿

﻿

﻿

69. Hüküm

Haydar Reis b. Abdülmennân’ın terekesinden Osman Beşe b. Ahmed’in alacağının ödenmesi

Osman Beşe b. Ahmed mahfil-i şer‘de mahmiye-i Galata tevâbi‘inden Fındıklı’da Selime Hâtun mahallesinde vefât eden Haydar Reis b. Abdülmennân’ın bint-i sulbiyesi Sabiha nâm sagīrenin cânib-i şer‘den mansûb vasîsi olan Murad Ağa b. Abdullah muvâcehesinde üzerine takrîr-i da‘vâ edip bundan akdem mezbûr Haydar Reis’e hâl-i hayâtında İskenderiye’de karz tarîkiyle yüz elli aded guruş-ı kebîr verdiğimden mâ‘adâ beynimizde kadri ve vasfı ma‘lûm pirinç dahi bey‘ ve teslîm edip ba‘dehû yedinden meblağ-ı mezbûrdan üç bin beş yüz akçesini alıp ve dahi beynimizde ba‘zı hesâbımız olmağla Akdeniz’de vâki‘ Bodrum cezîresinde beynimizde olan hesâbımız görülüp ba‘de küll-i hesâb mezbûr Haydar Reis zimmetinde on dört bin beş yüz akçe hakkım zuhûr edip meblağ-ı mezbûr on dört bin beş yüz akçeyi İstanbul’da dâyinim olan Sinan Paşa nâm solağa teslîm ile vermişdim. Mezbûr Haydar Reis İstanbul’a vâsıl olmazdan evvel müteveffâ olup meblağ-ı mezbûr zimmetinde kalmışdır, hâlâ vasiyy-i mezbûrun yedinde olan terekesinden taleb ederim deyip gıbbe’s-suâl vasiyy-i mezbûr bi’l-vesâye tereke-i mezbûreye vâzı‘ü’l-yed idiğini ikrâr ve deyn-i mezbûru bi’l-külliyye inkâr etmeğin müdde‘î-i mezbûrdan beyyine taleb olundukda udûl-i ricâlden mahalle-i mezbûrede sâkin Hamza b. Bâli ve İbrahim Çelebi b. Memi Reis nâm kimesneler li ecli’ş-şehâde mahfil-i şer‘a hâzırân olup istişhâd olunduklarında fi’l-vâki‘ zikr olunan cezîrede müteveffâ-yı mezbûrun, mezbûr Osman Beşe ile muhâsebesi görüldükde ba‘de küll-i hesâb müdde‘î-i mezbûra zimmetimde on dört bin beş yüz [28a] akçesi vardır deyû bizim huzûrumuzda ikrâr eyledi, biz bu husûsa şâhidleriz şehâdet dahi ederiz dediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra mezbûr Osman Beşe’ye da‘vâ eylediği meblağ-ı mezbûr on dört bin beş yüz akçeyi müteveffâ-yı mezbûrdan hâl-i hayâtında ahz etmeyip vechen mine’l-vücûh zimmetini berî etmediğine yemîn teklîf olundukda ol dahi vech-i muharrer üzre alâ vefki’l-mes’ûl yemîn billâhi’l-aliyyi’l-azîm etmeğin mûcebi ile hükm olundu. Hurrire fî evâhiri Cumâdelâhire [sene 1026]

Şuhûdü’l-hâl: El-Hâc Abdi [b.] İbrahim, Mehmed Reis b. Mustafa, el-Hâc Nasuh b. Ramazan, Ahmed Beşe [b.] Abdullah ve gayruhüm

(GALATA46 - cilt: 38, sayfa: 90 - Hüküm no: 69 - Orijinal metin no: [27b-1])﻿

﻿

﻿

70. Hüküm

Hacı Ramazan b. İsmail’in Hasan Beşe b. Abdülmennân zimmetindeki alacağının müteveffânın terekesinden tahsil edilmesi

İşbu râfi‘ü’l-kitâb el-Hâc Ramazan b. İsmail mahfil-i şer‘de mahmiye-i Galata tevâbi‘inden Fındıklı’da Selime Hâtun mahallesinde müteveffâ olan Hasan Beşe b. Abdülmennân’ın sulbî sagīr oğulları Mustafa ve Mehmed’in cânib-i şer‘den vasiyy-i mansûbu Hanife bt. Abdullah nâm hâtun tarafından husûs-ı âti’z-zikre vekîl olduğu şer‘an sâbit olan Murad Ağa b. Abdullah muvâcehesinde üzerine da‘vâ edip bundan akdem müteveffâ-yı mezbûra karz tarîkiyle iki bin akçe verdim, ol dahi vech-i muharrer üzre ahz edip zimmetinde kalmışdır. El-hâletü hâzihî vasiyy-i mezbûrun yedinde olan terekesinden taleb ederim deyip gıbbe’s-suâl vekîl-i mezbûr müvekkilesinin tereke-i mezbûreye vâzı‘atü’l-yed idiğini ikrâr ve deyn-i mezbûru inkâr etmeğin müdde‘î-i mezbûrdan da‘vâsına mutâbık beyyine taleb olundukda udûl-i ricâlden Mehmed Çelebi b. Mustafa ve Mustafa Çelebi b. Ahmed li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ müteveffâ-yı mezbûr hâl-i hayâtında müdde‘î-i mezbûra karz tarîki ile zimmetimde vâcibü’l-edâ iki bin akçe deynim vardır deyû ikrâr eyledi, biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra müdde‘î-i mezbûra da‘vâ eylediği meblağ-ı mezbûru hayâtında müteveffâ-yı mezbûrdan ahz etmeyip vechen [28b] mine’l-vücûh ibrâ-i zimmet etmediğine yemîn teklîf olundukda ol dahi yemîn billâh etmeğin mûcebi ile hükm olundu. Fi’t-târihi’l-mezbûr

Şuhûdü’l-hâl: Mustafa b. Abdullah, Ahmed b. Abdullah, Ahmed b. Mehmed, Mustafa [b.] Memi, İbrahim el-Muhzır ve gayruhüm

(GALATA46 - cilt: 38, sayfa: 91 - Hüküm no: 70 - Orijinal metin no: [28a-1])﻿

﻿

﻿

71. Hüküm

Derviş Bey b. Pîrî’nin müteveffâ Hasan Beşe b. Abdülmennân zimmetindeki alacağının terekesinden tahsil edilmesi

İşbu râfi‘ü’l-kitâb Derviş Bey b. Pîrî mahfil-i şer‘de mahmiye-i Galata tevâbi‘inden Fındıklı’da Selime Hâtun mahallesinde müteveffâ olan Hasan Beşe b. Abdülmennân’ın Mehmed ve Mustafa nâm sulbî sagīr oğullarının vasiyy-i mansûbu olan Hanife bt. Abdullah tarafından husûs-ı âti’z-zikrde vekîli olduğu ale’n-nehci’ş-şer‘i’l-kavîm sâbite olan Murad Ağa b. Abdullah mahzarında üzerine da‘vâ edip bundan akdem mezbûr Hasan Beşe hâl-i hayâtında benden şirâ-i şer‘î ile her biri ikişer bin akçeye üç aded sedefkârî eyer ve bin ikişer yüz akçeye [iki] sağrî eyer cem‘an sekiz bin dört yüz akçeye zikr olunan beş aded eyerleri iştirâ ve tesellüm edip semen-i mezbûrü’n-na‘t sekiz bin dört yüz akçemi bana teslîm etmeden vefât etmekle zimmetinde kalmışdır. El-hâletü hâzihî vasiyy-i mezbûrenin yedinde olan terekesinden taleb ederim deyip gıbbe’s-suâl vekîl-i [mezbûr] müvekkilesinin tereke-i mezbûreye vâzı‘atü’l-yed idiğini ikrâr ve husûs-ı mezkûru bi’l-külliyye inkâr etmeğin müdde‘î-i mezbûrdan da‘vâsına mutâbık beyyine taleb olundukda udûl-i müslimînden mahmiye-i İstanbul’da Yenibahçe kurbunda Karabaş mahallesinde sâkin Hasan b. Ahmed ve Ali b. Hasan nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ müdde‘î-i mezbûrdan bizim huzûrumuzda müteveffâ-yı mezbûr mârrü’l-vasf olan üç aded sedefkârî eyerleri ikişer bin akçeye ve iki aded mâru’z-zikr eyerleri dahi bin ikişer yüz akçeye cem‘an sekiz bin dört yüz akçeye iştirâ ve kabz ve tesellüm eyledi, biz bu husûsa şâhidleriz şehâdet dahi ederiz dediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra müdde‘î-i mezbûra da‘vâ eylediği beş aded eyerlerin semenini müteveffâ-yı mezbûrdan hâl-i hayâtında küllen ve ba‘zan ahz etmeyip ve vechen mine’l-vücûh zimmetini berî etmediğine yemîn teklîf olundukda ol dahi alâ vefki’l-mes’ûl yemîn billâh etmeğin mûcebi ile hükm olundu. Fi’t-târihi’l-mezbûr. [29a]

Şuhûdü’l-hâl: Mustafa Beşe [b.] Abdullah, el-Hâc Abdi [b.] İbrahim, Mehmed Reis b. Mustafa, Ahmed Beşe b. Abdullah ve gayruhüm

(GALATA46 - cilt: 38, sayfa: 91 - Hüküm no: 71 - Orijinal metin no: [28b-1])﻿

﻿

﻿

72. Hüküm

Hacı Mustafa b. Şaban’ın müteveffâ Hasan Beşe b. Abdülmennân zimmetindeki alacağının terekesinden tahsil edilmesi

Mahmiye-i Galata’da Sinan Reis mahallesinde sâkin el-Hâc Mustafa b. Şaban Fındıklı’da Selime Hâtun mahallesinde müteveffâ olan Hasan Beşe b. Abdülmennân’ın Mehmed ve Mustafa nâm sulbî sagīr oğullarının vasiyy-i mansûbu Hanife bt. Abdullah tarafından husûs-ı âti’z-zikrde vekîli olduğu nehc-i şer‘î üzre sâbit olan Murad Ağa b. Abdullah nâm kimesneyi meclis-i şer‘a ihzâr ve üzerine da‘vâ edip bundan akdem Süleyman b. ( ) nâm kimesnede bin sekiz yüz akçem olup beni mezbûr Süleyman meblağ-ı merkūma mezbûr Hasan Beşe üzerine havâle-i sahîha-i şer‘iyye ile havâle edip mezbûr Hasan Beşe dahi havâle-i mezbûreyi üçümüzün huzûrunda kabûl edip ve Kefe’de meblağ-ı mezbûru mezbûr Süleyman’dan ahz edip meblağ-ı mersûmu bana teslîm etmeden vefât etmekle zimmetinde kalmışdır. El-hâletü hâzihî vasiyy-i mezbûrenin yedinde olan terekesinden taleb ederim deyip gıbbe’s-suâl vekîl-i mezbûr müvekkilesinin bi’l-vesâye tereke-i mezbûreye vâzı‘atü’l-yed idiğini ikrâr ve deyn-i mezbûru bi’l-külliyye inkâr etmeğin müdde‘î-i mezbûrdan da‘vâsına mutâbık beyyine taleb olundukda udûl-i ricâlden Mehmed Çelebi b. Mustafa ve Mustafa Çelebi b. Ahmed li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ bizim huzûrumuzda mezbûr Süleyman müdde‘î-i mezbûra deyni olan bin sekiz yüz akçeye merkūm Hasan Beşe üzerine havâle-i sahîha-i şer‘iyye ile havâle edip mezbûr Hasan Beşe dahi havâle-i mezbûreyi üçünün huzûrunda kabûl edip ba‘dehû meblağ-ı mezbûru Kefe’de merkūm Süleyman’dan ahz eyledi, biz bu husûsa şâhidleriz şehâdet dahi ederiz deyû şehâdet-i şer‘iyye eylediklerinde şehâdetleri makbûle oldukdan sonra müdde‘î-i mezbûra havâle olunan meblağ-ı mezbûru müteveffâ-yı merkūmdan hâl-i hayâtında küllen ve ba‘zan ahz etmeyip vechen mine’l-vücûh zimmetini ibrâ etmediğine yemîn teklîf olundukda ol dahi yemîn billâh etmeğin mûcebi ile hükm olundu. Fi’t-târihi’l-mezbûr

Şuhûdü’l-hâl: Ahmed Reis b. Elagöz, Mustafa b. Abdullah, Ahmed Beşe b. Abdullah, Mehmed Beşe [b.] Abdullah ve Muhzır Mustafa ve İbrahim ve gayruhüm

(GALATA46 - cilt: 38, sayfa: 92 - Hüküm no: 72 - Orijinal metin no: [29a-1])﻿

﻿

﻿

73. Hüküm

Hacı Nasuh b. Ramazan’ın müteveffâ Haydar Reis b. Abdülmennân zimmetindeki alacağının terekesinden tahsil edilmesi

Mahmiye-i Galata tevâbi‘inden Fındıklı’da Selime Hâtun mahallesinde sâkin el-Hâc Nasuh b. Ramazan mahfil-i şer‘de yine mahalle-i mezbûrede müteveffâ olan Haydar Reis b. Abdülmennân’ın bint-i sulbiyesi Sabiha nâm sagīrenin vasiyy-i mansûbu olan Murad Ağa b. Abdullah muvâcehesinde üzerine da‘vâ edip bundan akdem mezbûr Haydar Reis hâl-i hayâtında her vakıyyesi yirmişer akçeye olmak on iki buçuk kantar Mısrî keteni küçük Rodos nâm kasabada on bir bin akçeye bey‘ ve teslîm edip ol dahi vech-i muharrer üzre kabz ve tesellüm ve iştirâ edip semeni olan meblağ-ı mezbûr zimmetinde kalmışdır. El-hâletü hâzihî vasiyy-i mezbûrun yedinde olan terekesinden taleb ederim deyip gıbbe’s-suâl vasiyy-i mezbûr bi’l-vesâye tereke-i mezbûreye vâzı‘ü’l-yed idiğini ikrâr ve husûs-ı mezbûru bi’l-külliyye inkâr edip müdde‘î-i mezbûrdan da‘vâsına mutâbık beyyine taleb olundukda udûl-i müslimînden mahalle-i mezbûre sükkânından Hasan Reis b. Hüseyin ve el-Hâc Muharrem b. Hâbil li ecli’ş-şehâde mahfil-i şer‘a hâzırân olup istişhâd olunduklarında fi’l-vâki‘ mezbûr Haydar Reis hâl-i hayâtında kasaba-i mezbûrede her vakıyyesi yirmişer akçeye on iki buçuk kantar keten-i Mısrîyi on bir bin akçeye bizim huzûrumuzda müdde‘î-i mezbûrdan iştirâ ve tesellüm eyledi, biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra mezbûr el-Hâc Nasuh’a da‘vâ eylediği meblağ-ı mezbûr on bir bin akçe keten akçesini mezbûr Haydar Reis’den hâl-i hayâtında küllen ve ba‘zan ahz etmeyip vechen mine’l-vücûh zimmetini berî etmediğine yemîn teklîf olundukda ol dahi vech-i muharrer ve meşrûh üzre yemîn billâhi’l-aliyyi’l-azîm etmeğin mûcebi ile hükm olundu.

Şuhûdü’l-hâl: Derviş Bey [b.] Pîrî, el-Hâc Abdi b. İbrahim, Mustafa el-Muhzır, İbrahim el-Muhzır ve gayruhüm

(GALATA46 - cilt: 38, sayfa: 93 - Hüküm no: 73 - Orijinal metin no: [29b-1])﻿

﻿

﻿

74. Hüküm

Mehmed Çelebi b. Mustafa’nın Ali Çelebi b. Mehmed, Rıdvan b. Abdullah, Mehmed Çelebi b. Ali, Mehmed b. Hamza ve Mehmed b. Hüseyin zimmetlerindeki alacağını tahsil ettiği

Mahmiye-i Galata’da Sakabaşı mahallesinde sâkin Mehmed Çelebi b. Mustafa mahfil-i şer‘de Ali Çelebi b. Mehmed ve Rıdvan b. Abdullah ve Mehmed Çelebi b. Ali ve Mehmed b. Hamza ve Mehmed b. Hüseyin nâm kimesneler muvâcehelerinde ikrâr ve takrîr-i kelâm edip mezbûrûn zimmetlerinde ale’s-seviyye beynimizde kadri ve vasfı ilm-i şer‘î ile ma‘lûm iplik bahâsından bir def‘a yirmi bin elli [30a] akçe ve bir def‘a zikr olunan iplik bahâsından on sekiz bin akçe ki cem‘an otuz sekiz bin elli akçeyi mezbûrûnun yedlerinden bi’t-tamâm ve’l-kemâl alıp kabz eyledim, meblağ-ı mezbûrdan mezbûrûnun zimmetlerinde bir akçe ve bir habbe bâkī kalmadı dedikde gıbbe’t-tasdîki’l-mu‘teber mâ hüve’l-vâki‘ bi’t-taleb sebt olundu. Hurrire fi’t-târihi’l-mezbûr.

Şuhûdü’l-hâl: Hasan Çelebi b. Mehmed, Mustafa Beşe b. Abdullah, Ahmed Beşe b. Abdullah, el-Hâc Mustafa b. Şaban, Mustafa b. Ahmed Solak, el-Hâc Abdi b. İbrahim, İbrahim el-Muhzır

(GALATA46 - cilt: 38, sayfa: 94 - Hüküm no: 74 - Orijinal metin no: [29b-2])﻿

﻿

﻿

75. Hüküm

Mustafa ve Mehmed adlı çocuklara anneleri Hanife bt. Abdullah’ın vasî tayin edildiği

Hâkim-i muvakki‘ a‘lâ hâze’l-kitâb, hâmiletü hâze’l-kitâb Hanife bt. Abdullah’ı, hâric-i Galata mahallâtından Selime Hâtun mahallesinde bundan akdem vefât eden Hasan Beşe b. Abdullah’ın Mustafa ve Mehmed nâm sagīreyn oğullarına zabt-ı ahvâl ve müteveffâ-yı mezbûr babalarından irs-i şer‘le kendilerine intikāl eden emvâlin muhâfazası için evânî-i rüşdlerine kadar ihtiyâclarına binâ’en vasî nasb etti. Mezbûre Hanife hâtun da vesâyet-i merkūmeyi kabûl edip hizmeti lâzımesini edâyı ta‘ahhüd etti. Cerâ zâlike ve hurrire [fî] 30 Cumâdelâhire [sene 1026]

Şuhûdü’l-hâl: Şaban Efendi b. Mehmed el-İmâm, Hasan Bey b. Abdullah, el-Hâc Nasuh b. Ramazan, Mustafa b. Abdullah, el-Hâc Muharrem b. Hâbil, Mustafa Çelebi b. Ahmed solak, el-Hâc Abdi b. İbrahim, Mustafa el-Muhzır

(GALATA46 - cilt: 38, sayfa: 94 - Hüküm no: 75 - Orijinal metin no: [30a-1 Arapça])﻿

﻿

﻿

76. Hüküm

Mustafa ve Mehmed adlı çocuklara nafaka takdir edildiği

Hâkim-i muvakki‘ a‘lâ hâze’l-kitâb, hâric-i Galata mahallâtından Selime Hâtun mahallesinde bundan akdem vefât eden Hasan Beşe b. Abdullah’ın Mustafa ve Mehmed nâm sagīreyninin nafaka, kisve ve sâir havâic-i zarûriyyeleri için, himâye ve terbiyesi altında bulundukları Hanife bt. Abdullah nâm vasîlerinin talebiyle, müteveffâ-yı mezbûr babalarından irs-i şer‘le kendilerine intikāl eden mâllardan alınmak üzre zeylde mezkûr târihden i‘tibâren her birine yevmî râyicü’l-vakt beşer akçe farz ve takdîr etti. Hâkim-i mûmâ-ileyh, meblağ-ı mezbûru sarf etmeye ve vakt-i hâcetde istidâne edip lede’z-zafer rücû‘ etmeye mezbûre Hanife Hâtun’a izin verdi. Cerâ zâlike ve hurrire fi’t-târihi’l-mezbûr.

Şuhûdü’l-hâl: Kemâ sebeka

(GALATA46 - cilt: 38, sayfa: 95 - Hüküm no: 76 - Orijinal metin no: [30a-2 Arapça])﻿

﻿

﻿

77. Hüküm

Hasan Beşe b. Abdullah’ın vârisleri arasında taksim edilen terekesi

Muhallefâtü’l-merhûm Hasan Beşe b. Abdullah er-Râcil el-müteveffâ bi mahalleti Selime Hâtun bi hârici Galata ve tereke ibneyni sagīreyn Mehmed ve Mustafa ve zevceten med‘uvveten Ümmühâni Hâtun bt. Şaban ve’l-verâsetü munhasıratün fîhim. Hurrire 15 Cumâdelâhire li sene 1026 Nakid akçe 10.800 Mâî 160 Don gömlek 126 Kahve ibriği 65 Kaputa 600 Köhne destâr 114 Kırmızı cepken 200 Velense-i beyaz 187 Kırmızı çuka 1.120 Velense 137 Keçe-i Selânik 210 Kürde 250 Kürde..? 47 Keçe seccâde 105 Keçe 110 Beyaz zıbın 56 Çakşır 175 Çakşır 102 Köhne kürdî 460 Bakraç 92 Tencere 71 Kürdî bâ post-ı Azak 820 Mukaddem kuşak 350 Kilim 182 Kilim 150 Mâî dolama 404 Câriye Meğril 5.000 Gulâm-ı Gürci 5.000 Diğer gulâm-ı Gürci 6.000 Gulâm be nâm-ı Sefer 4.000 Bahâ-i çiftlik 7.000 Bahâ-i şem‘-i asel 2.700 Gulâm bahâsından Osman Çavuş’da 8.000 İplik ve urgan ve tahta 520 Kayık tahtası 890 Cem‘an 59.209 Minhe’l-ihrâcât Resm-i kısmet ve techîz ve tekfîn vesâir mesârif-i mu‘tâde 4.900 Dellâliyye 300 El-Bâkī 54.009 Deyn-i müsbet solak Mustafa Çelebi 1.000 Deyn-i müsbet el-Hâc Ramazan 2.000 Deyn-i müsbet Seyyid Ali 1.000 Deyn-i müsbet Hasan Çelebi ber vech-i sulh 2.700 Deyn-i müsbet el-Hâc Mustafa ber vech-i sulh 1.800 Deyn-i müsbet el-Hâc Abdi 2.000 Deyn-i müsbet Mehmed Reis 2.000 Deyn-i müsbet solak Derviş Bey 9.600 Deyn-i müsbet el-Hâc Mustafa Reis 1.000 [31a] Deyn-i müsbet Osman Çavuş 8.000 Deyn-i müsbet iplikçi Mehmed 3.000 Deyn-i müsbet Yusuf 400 Deyn-i müsbet zevce mine’l-mehri’l-müeccel 15.000 Deyn-i müsbet yahudi David 6.500 Deyn-i müsbet el-Hâc İlyas Reis ber vech-i sulh 1.000 Cem‘an düyûn-ı müsbete 57.000 Düyûn-ı mezbûre terekeden ziyâde olup guremâya muhtâc olmağla el-Hâc Mustafa ve Hasan Çelebi’den gayrısı ve solak Mustafa’dan gayrısına Seydi Ali yüz elli eksik ve Hacı Abdi’ye üç yüz ve Mehmed Reis’e üç yüz ve solak Derviş’e bin iki yüz ve el-Hâc Mustafa Reis’e iki yüz ve Yusuf’a elli ve Hâtun’a bin beş yüz eksik verilmişdir ba‘dehû yahudiye dahi eksik verile deyû tenbîh olunmuşdur.

(GALATA46 - cilt: 38, sayfa: 95 - Hüküm no: 77 - Orijinal metin no: [30b-1])﻿

﻿

﻿

78. Hüküm

Vefat eden Hasan Beşe b. Abdullah’ın Osman Çavuş b. Mehmed’e olan borcunun terekesinden ödenmesi

Mahmiye-i Galata tevâbi‘inden Fındıklı’da Selime Hâtun mahallesi sâkinlerinden Osman Çavuş b. Mehmed tarafından husûs-ı âti’z-zikrde vekîl olup Mehmed Beşe b. Veli ve Handan b. Abdullah şehâdetleri [ile] vekâleti sâbite olan Hasan b. Abdullah nâm kimesne mahfil-i şer‘de mahalle-i mezbûrede müteveffâ olan merhûm Hasan Beşe b. Abdullah nâm râcilîn sulbî sagīr oğulları Mehmed ve Mustafa’nın vasiyy-i mansûbu olan Hanife bt. Abdullah nâm hâtun tarafından husûs-ı âti’l-beyâna vekîl olduğu nehc-i şer‘î üzre şer‘an sâbit olan Murad Ağa b. Abdullah nâm kimesne muvâcehesinde üzerine takrîr-i da‘vâ edip müteveffâ-yı mezbûr zimmetinde müvekkilem mezbûrun karz-ı şer‘den sekiz bin akçe hakkı vardır, vasiyy-i mezbûrenin yedinde olan terekesinden taleb ederim deyip gıbbe’s-suâl ve akībe’l-inkâr vekîl-i mezbûrdan da‘vâsına mutâbık beyyine taleb olundukda udûl-i müslimînden Mehmed Beşe b. Ahmed ve Mustafa Beşe b. Mehmed nâm kimesneler li ecli’ş-şehâde mahfil-i şer‘a hâzırân olup gıbbe’l-istişhâd fi’l-vâki‘ müvekkili mezbûr Osman Çavuş’dan merhûm-ı mezbûr karz tarîki ile bizim huzûrumuzda sekiz bin akçe alıp kabz eyledi, biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra vekîl-i mezbûr Osman Çavuş’a da‘vâ eylediği meblağ-ı mersûmu mezbûr Hasan Beşe’den hâl-i hayâtında küllen ve ba‘zan ahz etmeyip vechen mine’l-vücûh zimmetini berî etmediğine yemîn teklîf olundukda ol dahi yemîn edip mûcebi ile hükm olundu.

Şuhûdü’l-hâl: Haydar Ağa b. Abdullah, Mustafa [b.] Mehmed, İbrahim [b.] Mustafa ve gayruhüm

(GALATA46 - cilt: 38, sayfa: 96 - Hüküm no: 78 - Orijinal metin no: [31a-1])﻿

﻿

﻿

79. Hüküm

Vefat eden Hasan Beşe b. Abdullah’ın Mehmed Çelebi b. Mustafa’ya olan borcunun terekesinden ödenmesi

Mahmiye-i Galata tevâbi‘inden Tophâne’de vâki‘ Sakabaşı mahallesinde sâkin Mehmed Çelebi b. Mustafa nâm râcil mahfil-i kazâya Fındıklı’da Selime Hâtun mahallesinde müteveffâ olan Hasan Beşe b. Abdullah nâm râcilîn sulbî sagīr oğulları Mustafa ve Mehmed’in vasiyy-i mansûbu olan Hanife Hâtun bt. Abdullah’ı ihzâr ve üzerine takrîr-i da‘vâ edip bundan akdem Abaza’ya elli bin akçe sermâyem ile ticâret için sefer ettiğimde mezbûr Hasan Beşe’yi ticâret ahvâlinde vukūfu olmağla hâsıl olan fâideden bir mikdâr akçe vermek üzre bile götürüp gittiğimde mezbûr Hasan Beşe hâsıl olan fâideden bir mikdâr akçe kabz edip ettiği hizmet mukābelesinde makbûlüm oldukdan sonra asıldan ve fâideden bi gayrı vech-i şer‘î on dokuz bin akçe dahi kabz edip meblağ-ı mezbûr on dokuz bin akçenin on bin akçesi dahi hizmeti mukābelesinde makbûlüm olup mâ‘adâsı olan dokuz bin akçeyi muhallefâtından taleb ederim dedikde gıbbe’s-suâl vasiyy-i mezbûre mezbûr Hasan Beşe’nin meblağ-ı mersûm on dokuz bin akçeyi kabz eylediğini inkâr edip müdde‘î-i merkūmdan da‘vâsına mutâbık beyyine taleb olundukda Mustafa Çelebi b. Ahmed el-Yesârî ve Abdünnebi b. Süleyman nâm kimesneler li ecli’ş-şehâde mahfil-i şer‘-i şerîfe hâzırân olup istişhâd olunduklarında fi’l-vâki‘ mezbûr Hasan Beşe hâl-i hayâtında zikr olunan on sekiz bin akçeyi ahz eyledim deyû bizim huzûrumuzda ikrâr eyledi, biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra bade’l-yemîni’ş-şer‘iyye mûcebi ile hükm olundu. Fî evâhiri Cumâdelâhire [1026]

Şuhûdü’l-hâl: El-Hâc Abdi [b.] İbrahim, el-Hâc Nasuh b. Ramazan, Mehmed Reis b. Mustafa, Ahmed Beşe [b.] Abdullah, Mustafa Beşe [b.] Abdullah, Mustafa el-Muhzır, İbrahim el-Muhzır

(GALATA46 - cilt: 38, sayfa: 97 - Hüküm no: 79 - Orijinal metin no: [31b-1])﻿

﻿

﻿

80. Hüküm

Mehmed Beşe b. Hasan’ın vârisleri arasında taksim edilen terekesi

Muhallefâtü’l-merhûm Mehmed Beşe b. Hasan min zümreti Kalafatciyân el-müteveffâ bi mahalleti el-Hâc Ferhad bi kasabati Kasımpaşa tâbi‘i Galata ve tereke zevceten med‘uvveten Cennet Hâtun bt. Hasan lâ vârise siva’l-beytülmâl. Vaka‘a’t-tahrîr fi’l-yevmi’s-sâbi‘ aşar min Cumâdelâhire [1026]. Sarı velense 120 Köhne çakşır 38 Gem 28 Çakşır-ı Londra 140 Ferâce-i köhne 560 Kilim-i kırmızı 100 Londra köhne yelek 136 Dimi köhne 9 Köhne içlik destâr 36 Köhne çakşır 42 Köhne yelek 60 Destâr örtüsü 60 Kantar 45 Köhne yelek 70 [32a] Köhne kürdî 100 Destâr-ı cedîd 300 Makrama 13 Köhne kavuk 10 Köhne yelek 70 Kuşak-ı tor 240 Kürdî köhne 270 Sandık 100 Bez keten 80 Yekûn 2.827 Minhe’l-ihrâcât Dellâliyye 60 Hammâliyye 12 Kirâ-i dükkân 10 Bezzâzistâncılara 10 Resm-i kısmet 62 Ücret-i kassâm 80 Defteriyye 50 Kalemiyye ve ücret-i kâtib 40 İhzâriyye 40 Hüddâmiyye 15 Dîdebâniyye 200 El-Bâkī 2.268

(GALATA46 - cilt: 38, sayfa: 98 - Hüküm no: 80 - Orijinal metin no: [31b-2])﻿

﻿

﻿

81. Hüküm

Vefat eden Mehmed Beşe b. Hasan’ın muhallefâtından beytülmâl hissesinin tahsili

Mahmiye-i Galata tevâbi‘inde bi’l-fi‘l beytülmâl emîni olan fahrü’l-a‘yân Murad Ağa b. Abdürrahim tarafından mahmiye-i mezbûre ve tevâbi‘inde vâki‘ olan beytülmâli ahz u kabza vekîl olan nehc-i şer‘î üzre vekâleti sâbite olan Mehmed Bey b. Mustafa mahfil-i şer‘-i şerîfde mahmiye-i Galata tevâbi‘inden kasaba-i Kasımpaşa’da vefât eden merhûm Mehmed Beşe b. Hasan’ın zevce-i metrûkesi ve vârisesi Cennet Hâtun bt. Hasan tarafından husûs-ı âti’z-zikrde vekîl olan Mustafa Halîfe b. Ali el-Müezzin muvâcehesinde ikrâr ve takrîr-i kelâm edip mezbûr Mehmed Beşe’nin zâhirde zevcesi müvekkile-i mezbûreden gayrı vâris-i ma‘rûfu olmamağla cümle terekesinin rub‘u müvekkile-i merkūmeye ve mâ‘adâsı cânib-i beytülmâle âid olup ve zevcesi mersûme tereke-i mezbûrenin cümlesine vâzı‘atü’l-yed olmağın cânib-i beytülmâle âid olan iki bin beş yüz akçeyi rub‘ hissesinden mâ‘adâ cânib-i beytülmâl için alıp kabz eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Hurrire fi’t-târihi’l-mezbûr sene 1029

Şuhûdü’l-hâl: El-Hâc Ali b. Hüdâverdi, Mehmed Beşe b. İshak, Hasan b. Abdullah, Ramazan [b.] Yusuf, Mehmed Beşe [b.] Ali ve gayruhüm

(GALATA46 - cilt: 38, sayfa: 98 - Hüküm no: 81 - Orijinal metin no: [32a-1])﻿

﻿

﻿

82. Hüküm

Mehmed Çelebi b. Mustafa’nın el-Hâc Mehmed b. Süleyman zimmetlerindeki alacağını tahsil ettiği

Mahmiye-i Galata’da el-Hâc A‘mâ mahallesinde sâkin Mehmed Çelebi b. Mustafa nâm kimesne mahfil-i şer‘-i şerîfde işbu râfi‘ü’l-kitâb el-Hâc Mehmed b. Süleyman nâm kimesne muvâcehesinde ikrâr ve takrîr-i kelâm edip mezbûr el-Hâc Mehmed zimmetinde beynimizde ilm-i şer‘î ile ma‘lûm iplik bahâsından on sekiz bin akçe hakkım var idi. El-hâletü hâzihî meblağ-ı mezbûr on sekiz bin akçenin on dört bin üç yüz akçesini bir def‘a mezbûr el-Hâc Mehmed’in yedinden alıp kabz eyledim zimmetinde [32b] dört bin üç yüz akçem kalmışdı, meblağ-ı mezbûr dört bin üç yüz akçeyi dahi hâlâ yedinden alıp kabz eyledim, zimmetinde bir akçe hakkım bâkī kalmadı dedikde mukırr-ı mezbûru ikrâr-ı meşrûhunda mezbûr el-Hâc Mehmed dahi vicâhen ve şifâhen tasdîk edicek mâ hüve’l-vâki‘ bi’t-taleb ketb olundu. Hurrire fî evâhiri Cumâdelâhire sene 1029

Şuhûdü’l-hâl: El-Hâc Abdi b. İbrahim, Mehmed Reis b. Mustafa, Mustafa Çelebi [b.] Ahmed el-Yesârî, Mustafa Beşe [b.] Abdullah, Ahmed Beşe [b.] Abdullah ve gayruhüm

(GALATA46 - cilt: 38, sayfa: 99 - Hüküm no: 82 - Orijinal metin no: [32a-2])﻿

﻿

﻿

83. Hüküm

El-Hâc Haydar b. Abdullah’ın terekesinin vârisleri arasında taksimi

Muhallefâtü’l-merhûm el-Hâc Haydar b. Abdullah el-müteveffâ bi mahalleti el-Hâc Memi bi hârici Galata ve tereke binten sagīreten Hatice ve zevceten med‘uvveten Kerime Hâtun bt. Süleyman vaka‘a’t-tahrîr fî evâili Receb li sene 1026. Nakid akçe 11.000 Neftî Rüstemî 531 Yeşil Bağdâdî câme 631 Mâî çuka kurt kürklü 1.520 Mâî ferâce 905 Ba‘zı câme 95 Mor çuka kurt kürklü 1.350 Mâî Bağdâdî câme 500 Alaca câme 241 Beyaz kebe 181 Câriye be nâm-ı Selâmet 6.700 Kırmızı diz çakşır 200 Diğer çakşır 95 Kebîr sandık 366 Çemenî ferâce 590 Neftî kebe 181 Köhne kaliçe 123 Meneviş ferâce 1.410 Kapama-i bogasi 245 Kuşak-ı köhne 35 Peçe kürklü meneviş ferâce 2.750 Seccâde 300 Köhne kurt kürklü çuka 652 Dizlik 100 Şemle kuşak 26 Aba çakşır 20 Kürde 240 Köhne çenber yelken 1.200 Köhne mayistere yelken 3.850 Köhne çenber yelken 1.835 Diğer köhne çenber yelken 2.250 Bir mikdâr köhne bez 600 Köhne kolan ve bir mikdâr cedîd 457 Köhne yelken 200 Akçe tahtası 85 Köhne yelken 1.100 Urganlar 80 Sahanlar ve sini ve demir? 500 Yelken bezi top 19 Kıymet 1.045 İplik 19 vakıyye Bir vakıyyesi 60 Kıymet 1.140 Köhne yelken 270 Yelken bezi Top 80 Kıymet 8.240 Def‘a bez Top 21 beher topu 93 Kıymet 1.953 Def‘a bez Top 28 beher topu 75 Kıymet 2.124 Def‘a bez Top 32 [beher topu] 93 Kıymet 2.976 Def‘a bez Top 44 beher topu 70 Kıymet 3.080 Def‘a bez Top aded 544 beher topu 103 Kıymet 56.032 Def‘a bez Top 72 beher topu 93 Kıymet 6.692 İplik vakıyye 92 vakıyye, beher vakıyye 50 Kıymet 4.600 Yelken kolanı Vakıyye 92, beher vakıyye 70 Kıymet 6.624 [33a] Heybe’ye? işleyen gemide rub‘ hisse ba‘de’l-müzâyede bey‘ olundu Meblağ 7.000 Ve Mudanya’ya işleyen gemide rub‘ hisse Kıymet 5.000 Bez top 10 beher top 93 Kıymet 930 Gararlar Kıymet 100 Def‘a nakid Kıymet 1.000 Câriye be nâm-ı Kâmile Kıymet 8.000 Zevce sümünü hissesinden üç bin akçeyi mezbûre Kâmile bahâsından kabûl edip ve câriye-i mezbûre dâyelik için ibkā olundu, üç binden ziyâdesi sagīrenindir. Meblağ der zimem-i nâs Yekûn cem‘an 159.952 Minhe’l-ihrâcât Techîz ve tekfîn ber mûceb-i vasiyyet Meblağ 6.000 Deyn-i müsbet Hüseyin Çelebi min ciheti’l-vesâye Meblağ 60.000 Deyn-i müsbet Hüseyin Çelebi el-mezbûr min ciheti’t-tevliyyet Meblağ 3.360 Deyn [li] zimmî Meblağ 3.500 Mehr-i müeccel-i müsbet Meblağ 15.000 Deyn-i iplikçi Meblağ 715 Deyn Mehmed Meblağ 8.120 Dellâliyye Meblağ 550 Vasiyyet li vücûhi’l-hayrât Meblağ 4.000 Vasiyyeti mu‘ayyene li Servinâz bint-i Abdullah Meblağ 2.000 Resm-i kısmet Meblağ 4.500 Kâtibiyye ve ihzâriyye ve harc-ı hücec ve defter Meblağ 500 Yekûn 101.245 Sahhe’l-bâkī mine’l-muhallefât ani’z-zimem 58.707 Hisse-i zevce Meblağ 7.337 Hisse-i bint Meblağ 51.369 Cem‘an 58.706 Bâkī 1 Der zimem-i nâs

(GALATA46 - cilt: 38, sayfa: 99 - Hüküm no: 83 - Orijinal metin no: [32b-1])﻿

﻿

﻿

84. Hüküm

Râziye bt. Ahmed’in menzilini İbrahim Bey b. Veli’ye kiraladığı

Medîne-i Ebî Eyyûb el-Ensârî mahallâtından Kasımpaşa mahallesinde sâkin İbrahim Bey b. Veli meclis-i şer‘de mahalle-i mezbûrede bundan akdem vefât eden Mustafa Bey b. Abdullah’ın zevce-i metrûkesi ve sagīreyn sulbî oğulları Eyyûb ve Sâlih’in vasiyy-i şer‘îleri olan işbu hâmiletü hâze’l-kitâb Râziye bt. Ahmed mahzarında ikrâr ve i‘tirâf edip merhûm-ı mezbûrdan sagīrân-ı mezbûrâna irs-i şer‘î ile intikāl edip mahalle-i merkūmede vâki‘ bir tarafı Kerime Hâtun bt. İshak mülkü ve bir tarafı Handan Bey mülkü ve tarafeyn-i âhareyni tarîk-i âm ile mahdûd olan menzili merkūme Râziye’den istîcâr ettiğimde merkūme dahi ecr-i misli olan yevmî beş akçe ile menzili merkūmu bana îcâr ve teslîm eylediğinde ben dahi menzili merkūmu yevmî beş akçe ile icâre ile istîcâr ve kabûl ve kabz ve tesellüm eyledim dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Tahrîren fî evâili Rebî‘ilâhir li sene tis‘a ve ışrîn ve elf.

Şuhûdü’l-hâl: Fahrü’l-akrân Ali Ağa b. Abdullah, Osman Çelebi b. ( ) el-Müezzin, el-Hâc Ali b. Abdullah el-Kayyım, Ali b. Abdullah el-Cündî ve gayruhüm

(GALATA46 - cilt: 38, sayfa: 102 - Hüküm no: 84 - Orijinal metin no: [33a-1])﻿

﻿

﻿

85. Hüküm

Hatice adlı çocuğa annesi Kerime Hâtun’un vasî tayin edildiği

Udûlden Hüseyin Çelebi b. Sefer ve Haydar Ağa b. Abdullah nâm kimesneler meclis-i şer‘-i şerîfe hâzırân olup husûs-ı âti’z-zikri inkâr eden hasm-ı câhid mahzarında, râfi‘atü hâze’l-kitâb Kerime Hâtun bt. Süleyman’dan sâdır olan da‘vâ-i sahîha-i şer‘iyyede gıbbe’l-istişhâd şöyle şehâdet ettiler ki, hâric-i mahrûse-i Galata mahallâtından el-Hâc Memi mahallesinde sâkin iken bundan akdem vefât eden el-Hâc Haydar b. Abdullah nâm kimesne hâl-i hayâtında zevcesi olan müdde‘iye-i mezbûreyi Hatice nâm sagīre-i sulbiye kızına vasî nasb etti. O da vesâyet-i mezbûreyi kabûl edip hizmeti lâzımesini edâyı ta‘ahhüd etti. Şehâdetleri ba‘de ri‘âyeti şerâiti’l-kabûl inde’ş-şer‘ makbûl ve mu‘teber olmağın mûcebince hükm edildi. Cerâ zâlike ve hurrire fi’l-mezbûr.

Şuhûdü’l-hâl: Ahmed Bey b. Mahmud, Mustafa Halîfe b. Mehmed el-İmâm, el-Hâc Süleyman b. Abdullah, Rıdvan b. Abdullah, Mustafa el-Muhzır, İbrahim el-Muhzır ve gayruhüm

(GALATA46 - cilt: 38, sayfa: 103 - Hüküm no: 85 - Orijinal metin no: [33b-1 Arapça])﻿

﻿

﻿

86. Hüküm

El-Hâc Haydar’ın sağlığında Rus asıllı kölesini azat ettiği

Udûlden Mustafa Halîfe b. Mehmed el-İmâm ve Ali Hâce b. Cafer nâm kimesneler meclis-i şer‘-i şerîfe hâzırân olup hâric-i mahrûse-i Galata mahallâtından el-Hâc Memi mahallesinde sâkin iken bundan akdem vefât eden el-Hâc Haydar b. Abdullah’ın zevcesi ve vârisi olan ve verâset-i mahkiyesi hasebiyle âti’z-zikr gulâma vâzı‘-ı yed bulunan Kerime Hâtun bt. Süleyman nâm husûs-ı âti’z-zikri inkâr eden hasm-ı câhid mahzarında, uzun boylu, elâ gözlü, açık kaşlı, sarışın, Rûsiyyü’l-asl hâmil-i hâze’l-kitâb Halil b. Abdülvehhâb’dan sâdır olan da‘vâ-i sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayâtı ve sıhhatinde bizim yanımızda ve katımızda kendisine rıkkını mu‘terif olan müdde‘î-i merkūmu âzâd ve tahrîr etti. Şehâdetleri ba‘de ri‘âyeti şerâiti’l-kabûl inde’ş-şer‘ makbûl ve mu‘teber olmağın hâkim-i muvakki‘ a‘lâhu dâme izzuhû ve a‘lâhu, şehâdetleri mûcebince müdde‘î-i mezbûrun ıtkına hükm etti. Cerâ zâlike fi’t-târihi’l-mezbûr.

Şuhûdü’l-hâl: Ahmed Bey [b.] Mahmud, Hüseyin Çelebi b. Sefer, Haydar Ağa b. Abdullah, el-Hâc Süleyman [b.] Abdullah ve gayruhüm

(GALATA46 - cilt: 38, sayfa: 103 - Hüküm no: 86 - Orijinal metin no: [33b-2 Arapça])﻿

﻿

﻿

87. Hüküm

El-Hâc Haydar’ın Gürcü asıllı kölesini vasiyet yoluyla azat ettiği

Udûlden Mustafa Halîfe b. Mehmed el-İmâm ve Hüseyin Çelebi b. Sefer nâm kimesneler meclis-i şer‘-i şerîfe hâzırân olup hâric-i mahrûse-i Galata mahallâtından el-Hâc Memi mahallesinde sâkin iken bundan akdem vefât eden el-Hâc Haydar b. Abdullah’ın zevcesi ve vârisi olan ve verâset-i mahkiyesi hasebiyle âti’z-zikr gulâma vâzı‘-ı yed bulunan Kerime Hâtun bt. Süleyman nâm husûs-ı âti’z-zikri inkâr eden hasm-ı câhid mahzarında, orta boylu, kara gözlü, beyaz tenli, Gürciyyü’l-asl hâmil-i hâze’l-kitâb Mehmed b. Abdülvehhâb’dan sâdır olan da‘vâ-i sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayâtı [34a] ve sıhhatinde bizim yanımızda ve katımızda kendisine rıkkını mu‘terif olan müdde‘î-i merkūmu mevtimden kırk gün mukaddem hürsün diyerek tedbîr-i mukayyed ile tedbîr eyledi ve müddet-i merkūmeden ziyâde yaşadı. El-ân mezheb-i muhtâra tevfîkan efendisinin cemî‘ mâlından sâir ahrâr-ı asliyyîn gibi hürdür. Ve hurrire fi’t-târihi’l-mezbûr.

Şuhûdü’l-hâl: Ahmed Bey b. Mahmud et-Tâcir, Haydar Ağa b. Abdülmennân, el-Hâc Süleyman [b.] Abdullah, Rıdvan Beşe [b.] Abdullah, Hasan Beşe [b.] Yusuf, Murad b. Abdullah, Receb b. Abdullah, Mustafa el-Muhzır, İbrahim el-Muhzır ve gayruhüm

(GALATA46 - cilt: 38, sayfa: 104 - Hüküm no: 87 - Orijinal metin no: [33b-3 Arapça])﻿

﻿

﻿

88. Hüküm

Mustafa Reis b. Abdullah’ın vârisleri arasında taksim edilen terekesi

Muhallefâtü’l-merhûm Mustafa Reis b. Abdullah el-müteveffâ bi mahalleti Kulaksız bi Kasımpaşa ve tereke ibnen sagīren Ali ve binteyni kebîreteyn Hatice ve Âişe ve’l-verâsetü münhasıratün fîhim. Vaka‘a’t-tahrîr fî evâili Receb li sene 1026 Hâne der mahalle-i mezbûre Kıymet 15.000 Yedi bâb hucurât Kıymet 14.000 Hâne-i diğer Kıymet 8.000 Gulâm-ı sagīr be nâm-ı Kenan Kıymet 6.000 Gümüşlü gaddâre 2.200 Kürde 80 Nârenci kebe 260 Yemeni yorgan 180 Yastık 120 Yastık 50 Kaliçe-i köhne 120 Kilim 80 Yan keçesi 350 Kaliçe 80 Mâî kebe 76 Sarı kebe 160 Nârenci kebe 130 Beyaz velense 110 Güğüm-i kebîr 260 Sahan ve tepsi 7 560 Tencere-i kebîr 240 Leğen 60 Güğüm-i sagīr 60 Maşraba 40 Şamdanlar 80 Perde 60 Kaliçe 450 Köhne kilim 20 Mor ferâce bâ post-ı vaşak-ı Cezayir 1.010 Çemenî ferâce bâ post-ı zerdava 1.400 Mâî ferâce 900 Mor ferâce 500 Mor dolama çuka 630 Mor köhne çuka 360 Köhne yelek 350 Kürdî-i Londra 260 Bornos 350 Menevrek 150 Köhne muvahhidî 211 İhrâm muvahhidî 200 Sâde 60 Çakşır 50 Dimi 25 Yen çuka 20 Nebâtî Bağdâdî câme 450 İn-i Bağdâdî 450 Seccâde 2 60 Makrama 45 Tire kuşağı 20 Zıbın 20 Don 40 Çarşaf 180 Gömlek 30 Don 30 Gömlek 60 Destâr 310 Destâr 280 Sandık-ı çift 600 Siyah sandık 80 Sandık-ı küçük 30 Kazan 78 Çizme 60 Pabuç 54 Tas ve tepsi 30 Fincan 30 Pencere demirleri 800 Pabuççu âlâtı cümle 800 [34b] Çuka sancaklı 1.400 Destâr 350 Diz çakşır 250 Nukūd cem‘an 28.040 Cem‘an yekûn 91.932 Doksan bir bin dokuz yüz otuz iki akçedir Minhe’l-ihrâcât Techîz ve tekfîn 1.320 Deyn li vakf-ı Medîne-i münevvere 1.440 Sahtiyâncıya deyn 305 Dellâliyye ve hammâliyye 400 Resm-i kısmet 2.475 Kâtibiyye ve ihzâriyye ve hademe ve harc-ı hücec ve defter 315 Yekûn 6.255 Sahhe’l-bâkī 85.677 Minhâ hissetü’l-ibn Ali Meblağ 42.838 Kırk iki bin sekiz yüz otuz sekizdir Hissetü’l-bint Hatice Meblağ 21.418 Yirmi bir bin dört yüz on sekizdir Hissetü’l-bint Âişe Meblağ 21.418

(GALATA46 - cilt: 38, sayfa: 104 - Hüküm no: 88 - Orijinal metin no: [34a-1])﻿

﻿

﻿

89. Hüküm

Fazlullah Çelebi b. Mustafa’nın Ali adlı çocuğa vasî tayin edildiği

Hâkim-i muvakki‘ a‘lâ hâze’l-kitâb, hâmil-i hâze’l-kitâb Fazlullah Çelebi b. Mustafa’yı, hâric-i Galata mahallâtından Kulaksız mahallesinde bundan akdem vefât eden Mustafa Reis’in Ali nâm sagīr oğluna hıfz-ı ahvâli ve müteveffâ-yı mezbûr babasından irs-i şer‘le kendisine intikāl eden mâlların zabtı için zamân-ı bülûğu ve evânî-i rüşdüne kadar ihtiyâcına binâ’en vasî nasb etti. O da vesâyet-i merkūmeyi kabûl edip hizmeti lâzımesini edâyı müte‘ahhid oldu. Cerâ zâlike ve hurrire fi’t-târihi’l-mezbûr.

Şuhûdü’l-hâl: Mefharü’l-müderrisîn Mehmed Efendi [b.] Memi, Mehmed Efendi b. İsa el-İmâm, Hasan Bey b. Hüseyin, Ali Çelebi b. Ahmed, Receb b. Veli el-Müezzin, Mahmud Çelebi b. Mustafa, İbrahim Bey b. Mustafa, Hızır Beşe b. Pîrî ve gayruhüm

(GALATA46 - cilt: 38, sayfa: 106 - Hüküm no: 89 - Orijinal metin no: [34b-1, Arapça])﻿

﻿

﻿

90. Hüküm

Mahmud Çelebi b. Mustafa’nın Mehmed adlı çocuğa vasî tayin edildiği

Hâkim-i muvakki‘ a‘lâ hâze’l-kitâb, hâmil-i hâze’l-kitâb Mahmud Çelebi b. Mustafa’yı hâric-i Galata mahallâtından Kulaksız mahallesinde bundan akdem vefât eden Mehmed Bey’in Mehmed nâm sagīr oğluna hıfz-ı ahvâli ve müteveffâ-yı mezbûr babasından irs-i şer‘le kendisine intikāl eden mâlların zabtı için zamân-ı bülûğu ve evânî-i rüşdüne kadar ihtiyâcına binâ’en vasî nasb etti. O da vesâyet-i merkūmeyi kabûl edip hizmeti lâzımesini edâyı müte‘ahhid oldu. Cerâ zâlike ve hurrire fi’t-târihi’l-mezbûr.

Şuhûdü’l-hâl: Kemâ sebeka

(GALATA46 - cilt: 38, sayfa: 106 - Hüküm no: 90 - Orijinal metin no: [34b-2, Arapça])﻿

﻿

﻿

91. Hüküm

Beytülmâl emîni Mehmed Ağa b. Mahmud’un beytülmâle ait menzil hissesi davasının reddi

Dergâh-ı âlî yeniçeri tâifesi beytülmâli emîni olan fahrü’l-a‘yân Mehmed Ağa b. Mahmud meclis-i şer‘-i şerîfe mahmiye-i Galata tevâbi‘inden Tophâne’de Muhyiddin Efendi mahallesi sükkânından iken vefât eden Rüstem Beşe b. Abdullah nâm râcilîn zevce-i metrûkesi ve vârisesi olup âti’z-zikr olan menzile vâzı‘atü’l-yed idiği şer‘an sâbit olan Ceyhun Hâtun bt. Abdülmennân’ı ihzâr ve üzerine takrîr-i da‘vâ edip merkūm Rüstem Beşe’nin zevcesi mezbûreden gayrı zâhirde vâris-i ma‘rûfu olmamağla cümle terekesinin rub‘u zevcesi mezbûreye ve mâ‘adâsı cânib-i beytülmâle âid olmağın müteveffâ-yı mezbûrun terekesinden olup mahalle-i mezbûrede vâki‘ bir tarafı Sâliha Hâtun mülkü ile ve iki tarafı tarîk-i hâs ile ve bir tarafı tarîk-i âm ile mahdûd olup üç bâb fevkānî ve iki bâb tahtânî evleri ve cüneyneyi ve bi’r-i mâyı müştemil olan menzilin rub‘u zevcesi mezbûreye ve mâ‘adâsı cânib-i beytülmâle âid olmuşken mezbûre Ceyhun Hâtun menzili mârrü’z-zikrin selâse-i erbâ‘ına dahi vâzı‘atü’l-yed olup cânib-i beytülmâl için bana teslîmden imtinâ‘ eyler, suâl olunup kasr-ı yed ettirilmesi matlûbumdur dedikde gıbbe’s-suâl mezbûre Ceyhun Hâtun cevâbında fi’l-vâki‘ menzili mezkûr zevcim müteveffâ-yı mezbûrun mülkü idi, lâkin hâl-i hayâtında menzili merkūmu bana ve kendi mu‘takı olan Yusuf b. Abdullah’a vakf edip zikr olunan fevkānî odaların ve bir tahtânî odanın süknâsını ve ben öldükden sonra evlâdıma ba‘dehüm onların evlâdına bu tertîb üzre evlâd-ı evlâda ve ba‘de’l-inkırâz zikr olunan odaların icâresi Medîne-i münevvere fukarâsına olmak üzre şart edip ve bir tahtânî evin süknâsını dahi mezbûr Yusuf’a ve ba‘dehû evlâdına ve ba‘dehüm onların evlâdına bu tertîb üzre evlâd-ı evlâda ve ba‘de’l-inkırâz kezâlik Medîne-i münevvere fukarâsına olmak üzre şart edip ve vakf-ı mezbûru vech-i muharrer üzre ikrâra ve li ecli’t-tescîl rücû‘a fahrü’l-eimme Hüseyin Efendi b. İslâm’ı vekîl edip ol dahi Tophâne mahallesinde hilâfete müvellâ olan mevlânâ Abdullah Efendi b. eş-Şeyh Süleyman huzûrunda vech-i muharrer üzre vakf-ı mezbûru ikrâr edip ba‘dehû tescîl-i şer‘î olunmuşdur deyû takrîr-i meşrûhunu mütezammına ve mevlânâ-yı mezbûrun imzâ ve hatmi ile mümzâ ve mahtûm vakfiye-i ma‘mûlun bihâ ibrâz edip nazar olundukda min külli’l-vücûh mazmûnu takrîrine muvâfık bulunup emîn-i mezbûr istintâk olundukda mazmûnunu münkir olup mezbûre Ceyhun Hâtun’dan beyyine taleb olundukda udûl-i müslimînden Mustafa Çelebi b. Ali ve Ahmed Beşe b. Abdullah nâm kimesneler li ecli’ş-şehâde mahfil-i şer‘a hâzırân olup ba‘de’l-istişhâd fi’l-vâki‘ mezbûr Rüstem Beşe hâl-i hayâtında menzili merkūmu vech-i muharrer üzre bizim huzûrumuzda vakf edip [35b] ve ba‘dehû mezbûr Hüseyin Efendi’ye vakf-ı merkūmu vech-i muharrer üzre ikrâra ve rücû‘a vekîl edip ol dahi bi hasebi’l-vekâle Tophâne mahkemesinde hâkim-i mûmâ-ileyh huzûrunda vech-i meşrûh üzre vakf-ı merkūmu ikrâr ve ba‘de’d-da‘vâ ve’l-istircâ‘ hâkim-i müşârün-ileyh dahi vakfiyetine hükm eyledi, biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebi ile hükm olundu. Hurrire fî evâhiri Cumâdelâhire li sene sitte ve ışrîn ve elf

Şuhûdü’l-hâl: Mustafa Ağa Kethüdâ-i sarây-ı atîk, Mustafa Çelebi b. Mehmed el-Bevvâb, Ali Bey b. Cafer el-Bevvâb, bölükbaşı Ahmed Beşe, İbrahim Bey el-Bevvâb, Mustafa el-Muhzır ve gayruhüm

(GALATA46 - cilt: 38, sayfa: 107 - Hüküm no: 91 - Orijinal metin no: [35a-1])﻿

﻿

﻿

92. Hüküm

Rüstem Paşa b. Abdullah’ın vârisleri arasında taksim edilen terekesi

Muhallefâtü’l-merhûm Rüstem Beşe b. Abdullah er-Râcil el-müteveffâ bi mahalleti Muhyiddin Efendi el-vâki‘ bi Tophâne ve tereke zevceten med‘uvveten Ceyhun Hâtun bt. Abdullah siva’l-beytü’l-mahsûsa li’r-râcilîn. Hurrire fi’t-târihi’l-mezbûr sene 1026. Köhne kürdî-i tilki 120 Köhne kürdî 212 Mor çuka-i köhne 750 Yeşil çuka uzun yenli 855 Bodrum çuka zıbın 125 Köhne kürdî 163 Köhne Bağdâdî 71 Mukaddem kuşak 430 Yeşil dolama 540 Köhne destâr 173 Destâr 325 Menevrek çuka 123 Kolan kuşak 157 Sandık 60 Tâbe 20 İbrik 86 Kapaklı tas 30 Bakraç 85 Güğüm 110 Tüfek 411 Diğer tüfek 390 Minder 81 Tencere 160 Kilim 170 Kaliçe 300 Kilim 235 Beyaz velense 91 Alaca kilim 180 Köhne döşeme 60 Sagīr kaliçe 190 Sürahi çini 20 Kürde 150 Kılıç-ı sâde 146 Bıçak 30 Yüklük 840 Sini-i nühâs 155 Don gömlek 200 Makrama 30 Bodrum çakşır 180 Kırmızı uzun yenli çuka bâ post-ı zerdava 2500 Köhne yelek-i kırmızı 250 Tencere 85 Tencere 105 Sahan 50 Tepsi 45 Yemeni yorgan 300 Mâî kebe 240 Selânikî keçe 300 Yemeni yastık, 2 240 Yekûn cem‘an 12.600 Müteveffâ-yı mezbûrun Sapanca kadılığında olan çiftlik bahâsıdır 16.000 Cem‘an 12.600 +16.000 = 28.600 Minhe’l-ihrâcât Deyn-i müsbet berâ-yı mehir li’z-zevce 12.000 Zikr olunan çiftliği bey‘ etmeğe giden kapıcıya ve yeniçeri yoldaşa ücret verildi Meblağ 1.000 Resm-i kısmet ve kassâmiyye ve kâtibiyye ve ücret-i kadem ve ihzâriyye ve hüddâmiyye ve harc-ı hücec ve defter 1.250 Dellâliyye 300 Kirâ-i dükkân 100 Hammâliyye ve baraka 51 Sahhe’l-bâkī 13.800 Minhâ hissetü’z-zevce li’r-rub‘ 3.450 Hissetü’l-beytülmâl 10.000 On bin akçedir Bâkī kalan meblağ-ı mezbûr taksîm olundukdan sonra müteveffâ-yı mezbûrun üç yüz elli akçe deyni zuhûr etmeğin edâ olunup emîn-i mezbûrda on bin akçe bâkī kalmışdır. Yeniçeri beytülmâl emîni olan Mehmed Ağa’ya meblağ-ı mezbûr teslîm olunmuşdur.

(GALATA46 - cilt: 38, sayfa: 108 - Hüküm no: 92 - Orijinal metin no: [35b-1])﻿

﻿

﻿

93. Hüküm

Hatice adlı çocuğa annesine ek olarak yeni bir vasî tayin edildiği

Hâkim-i muvakki‘ a‘lâ hâze’l-kitâb, hâmil-i hâze’l-kitâb Ahmed Bey b. Mahmud’u, hâric-i mahrûse-i Galata mahallâtından el-Hâc Memi mahallesinde sâkin iken bundan akdem vefât eden el-Hâc Haydar b. Abdullah’dan olma sagīre-i sadriye kızı Hatice’ye vasiyy-i muhtâr olan Kerime Hâtun bt. Süleyman nâm hâtunun vesâyet-i merkūme merâsimini ikāmeye aczi ve vasiyy-i âhar ihtiyâcı sebebiyle vasiyy-i mazmûm nasb eyledi. Vasiyy-i mezbûre bu sûretle vesâyet umûruyla alâkalı husûslarda vasiyy-i mazmûm-i mersûmun ma‘rifeti olmadan mübâşeret etmeyecektir. Mezbûr Ahmed Bey de vesâyet-i meşrûhayı kabûl edip hizmeti lâzımesini edâyı müte‘ahhid oldu.

Şuhûdü’l-hâl: Mustafa Halîfe b. Mehmed el-İmâm, Hüseyin Çelebi b. Sefer, Haydar Ağa [b.] Abdullah, Rıdvan b. Abdullah, muhzırân ve gayruhüm

(GALATA46 - cilt: 38, sayfa: 109 - Hüküm no: 93 - Orijinal metin no: [36a-1 Arapça])﻿

﻿

﻿

94. Hüküm

Ali adlı çocuğa nafaka takdir edildiği

Hâkim-i muvakki‘ a‘lâ hâze’l-kitâb, hâric-i Galata mahallâtından Kulaksız mahallesinde bundan akdem vefât eden Mustafa Reis’in Ali nâm sagīr oğlunun nafakası, kisvesi ve sâir havâic-i zarûriyyesi için, himâye ve terbiyesi altında bulunduğu Fazlullah Çelebi b. Mustafa nâm vasîsinin talebiyle, müteveffâ-yı mezbûr babasından irs-i şer‘le kendisine intikāl eden mâllardan alınmak üzre zeyl-i kitâbda mezkûr târihden i‘tibâren yevmî râyicü’l-vakt yedi akçe farz ve takdîr etti. Hâkim-i mûmâ-ileyh meblağ-ı mezbûru sagīr-i merkūmun havâicine sarf etmeye ve vakt-i hâcetde istidâne edip lede’z-zafer rücû‘una mezkûr Fazlullah Çelebi’ye izin verdi. Cerâ zâlike ve hurrire fî evâili Receb.

(GALATA46 - cilt: 38, sayfa: 110 - Hüküm no: 94 - Orijinal metin no: [36a-2 Arapça])﻿

﻿

﻿

95. Hüküm

Hatice adlı çocuğa nafaka takdir edildiği

Hâkim-i muvakki‘ a‘lâ hâze’l-kitâb, hâric-i Galata mahallâtından el-Hâc Memi mahallesinde bundan akdem vefât eden el-Hâc Haydar’ın Hatice nâm sagīre kızının nafaka, kisve ve sâir havâic-i lâzımesi için, himâye ve terbiyesi altında bulunduğu Kerime Hâtun bt. Süleyman nâm vasîsinin talebiyle müteveffâ-yı mezbûr babasından irs-i şer‘le kendisine intikāl eden mâllardan alınmak üzre zeyl-i kitâbda mezkûr târihden i‘tibâren yevmî râyicü’l-vakt on akçe farz ve takdîr etti. Hâkim-i mûmâ-ileyh meblağ-ı mezbûru sagīre-i merkūmenin havâicine sarf etmeye ve vakt-i hâcetde istidâne edip lede’z-zafer rücû‘una mezkûre Kerime Hâtun’a izin verdi. Fi’t-târihi’l-mezbûr.

Şuhûdü’l-hâl: Mustafa Efendi [b.] Mehmed el-İmâm, Hüseyin Çelebi b. Sefer, Ahmed Bey [b.] Mahmud, Haydar Ağa [b.] Abdullah, Rıdvan [b.] Abdullah, muhzırân ve gayruhüm

(GALATA46 - cilt: 38, sayfa: 110 - Hüküm no: 95 - Orijinal metin no: [36a-3 Arapça])﻿

﻿

﻿

96. Hüküm

Gülizar bt. Abdullah’ın Kamer bt. Abdullah adlı Abaza asıllı câriyesini azat ettiği

Mahmiye-i Galata’da Ekmekyemez mahallesinde sâkine Gülizar bt. Abdullah nâm hâtun tarafından i‘tâk-ı âti’z-zikri ikrâra vekîl olup nehc-i şer‘î üzre vekîl olduğu sâbit olan Kaytas Bey b. Abdullah mahfil-i şer‘-i şerîfede işbu orta boylu çatık kaşlı kara gözlü kara yağız Abazaviyyetü’l-asl Kamer bt. Abdullah nâm câriye muvâcehesinde ikrâr ve i‘tirâf edip müvekkilem mezbûrenin memlûke câriyesi olan mezbûre Kamer’i müvekkilem mezbûre Gülizar Hâtun mâlından âzâd ve mülkünden ihrâc eyledi ba‘de’l-yevm sâir harâire-i asliyyât gibi hür olsun dedikde mâ hüve’l-vâki‘ bi’t-taleb sebt olundu. Hurrire fî evâili şehri Şa‘bân li sene sitte ve ışrîn ve elf.

Şuhûdü’l-hâl: Hızır Efendi el-İmâm, Ahmed Hâce [b.] Şaban, Hüseyin b. Ramazan, Cafer [b.] Abdullah, Haydar b. Abdullah ve gayruhüm Aşağıda bir dahi kayd olunmuşdur, bu sicilde…? yani âhar sicilde kayd olundu.

(GALATA46 - cilt: 38, sayfa: 111 - Hüküm no: 96 - Orijinal metin no: [36b-1])﻿

﻿

﻿

97. Hüküm

Mustafa Paşa b. Yusuf’un vakfiyesi ve vakfına mütevelli tayini

Elhamdülillâhi’l-vakfı alâ cemî‘i’l-eşyâ ve’s-salâtü ve’s-selâmü alâ Muhammedin Seyyidi’l-enbiyâ ve alâ âlihi’l-asfiyâ ve ashâbihi’l-etkıyâ. Ammâ ba‘d işbu kitâb sıhhat-i nisâbın tahrîrine bâ‘is ve bâdî ve bu hitâb-ı müşgîn-nikābın tastîrine sebeb-i âdî oldur ki atebe-i aliyyede sâbıkan baş defterdâr olan emîrü’l-ümerâi’l-kirâm kebîrü’l-küberâ’i’l-fihâm zevcü’l-kadri ve’l-ihtirâm el-muhtas bi mezîdi inâyeti’l-meliki’l-allâm Mustafa Paşa b. Yusuf hazretleri meclis-i şer‘-i şerîfe hâzır olup vakf-ı âti’l-beyâna mütevellî nasb eylediği işbu hâfızü’l-kitâbi’ş-şer‘î el-Hâc Ali b. el-Hâc Mehmed mahzarında ikrâr ve i‘tirâf edip mahmiye-i Galata’da Yolcuoğlu mahallesinde vâki‘ bir tarafı merhûm Mehmed Paşa vakfı ile ve iki tarafı tarîk-i âm ve bir tarafı mahmiye-i mezbûre hısnı duvar ile mahdûd olup müceddeden kendi mâlım ile binâ eylediğim sikāyeyi ve ona muttasıl üç bâb dükkânları ve bunların üzerlerinde olan bir kahvehâne ve sekiz bâb odaları hasbeten lillâhi Te‘âlâ vakf ve tesbîl eyledim ve şöyle şart eyledim ki zikr olunan kahvehâne ve odalar ve dükkânlar vech-i şer‘î üzre îcâr olunup hâsıl olan rey‘den sikāye-i mezbûrede iki kimesne münâvebe-i yevmiye ile sikāyedâr olup her biri yevmî beşer akçe vazîfeye mutasarrıf ola ve hucurât-ı mezbûreyi hırâset ve kinâset için bir mütedeyyin adam odabaşı olup yevmî iki akçe vazîfeye mutasarrıf ola. Ve vakf-ı mezbûra merkūm el-Hâc Ali hayâtda oldukça mütevellî olup cihet-i tevliyyet yevmî [37a] üç akçe vazîfe verile ve mezbûr el-Hâc Ali’nin vefâtından sonra sulbî oğlum kıdvetü’l-emâcid ve’l-ekârim Abdullah Bey mütevellî ola, ondan sonra aslah evlâdı ve aslah evlâd-ı evlâd neslen ba‘de neslin ve batnen ba‘de batnin ile’l-inkırâz mütevellî ola ve ba‘de’l-inkırâz utekānın aslahı mütevellî ola ve ba‘de inkırâzihim mahmiye-i mahkiyede hâkimü’ş-şer‘i’ş-şerîfe müfevvez ola. Ve vakf-ı mersûma kıdvetü’l-emâcid ve’l-ekârim sulbî oğlum Abdullah Çelebi nâzır olup cihet-i nezâret için yevmî bir akçe vazîfeye mutasarrıf ola. Ve rey‘-i mezbûrdan her sene mütevellî yediyle yetmiş iki vakıyye revgan-ı zeyt iştirâ olunup mahmiye-i mezbûrede vâki‘ Câmi‘-i kebîrde bundan akdem iştirâ eylediğim otuz yedi aded kanâdîl her gece îkād oluna. Ve kanâdîl-i mezkûreden kırıldıkça cedîd iştirâ oluna ve yevmî bir akçe mum iştirâ olunup câmi‘-i mezbûrda vâki‘ iki çerağda her gece îkād oluna ve zikr olunan kanâdîl ve çerağı câmi‘-i mezbûr kayyımlarından bir kimesne îkād ve itfâ edip hizmeti mukābelesinde her sene dört yüz elli akçe vazîfeye mutasarrıf ola ve bu mesârifden sonra kalan zevâid-i re‘y-i merkūm vakf-ı mezbûrun meremmetine sarf oluna. Ve dahi şöyle şart eyledim ki mâdemki libâs-ı hayâtla mülebbes olam vakf-ı mezbûrun tağyîr ve tebdîli ve teksîr ve tahvîli hasbe mâ ahtâr kendi yedimde ola ve işbu akār-ı mevkūf-ı mezkûru bundan akdem mütevellî-i mezbûra teslîm eyledim ol dahi kabz ve tesellüm eyleyip sâir evkāf mütevellîleri tasarruf edegeldikleri üzre bir ay mikdârı vakf-ı mezbûru mutasarrıf oldu dedikde mukır olan vâkıf-ı mûmâ-ileyhi mütevellî-i mezbûr dahi cemî‘-i kelimât-ı meşrûhasında bi’l-muvâcehe tasdîk ve bi’l-müşâfehe tahkīk eyledikden sonra vâkıf-ı müşârün-ileyh semt-i vifâkdan cânib-i şikāka teveccüh edip vakf-ı akār kıdve-i eimme-i ahyâr olan İmâm-ı A‘zâm ve imâm-ı efham Hazreti Ebî Hanife-i Kûfî -cûziye bi’l-hayr ve kûfîye-yanında lâzım olmamağın kābil-i rücû‘ ve mülküme istirdâd meşrû‘ olmağla vakf-ı mezbûrdan rücû‘ edip zikr olunan akārımı bana red[dini] taleb [37b] ederim deyû sevk ve da‘vâ ve husâm ettikde mütevellî-i mezbûr cevâb verip eğerçi hâl zikr olunan minvâl üzredir lâkin imâmeyn-i hümâmeyn-i şemseyn-i neyyireyn İmâm Ebû Yusuf-ı sânî ve İmâm Muhammed b. el-Hasan eş-Şeybânî hazretleri kavl-i şerîfleri sıhhat ve lüzûmdan müfârakat etmeyip vakıf sahîh olucak lâzım dahi olur demişlerdir deyû akār-ı mezbûru redd ü teslîmden imtinâ‘ ve husûmet ve nizâ‘ eyleyip vâkıf-ı müşârün ileyh ile hâkim-i muvakki‘-i sadr-ı kitâba mürâfa‘a olup tarafeynden hüküm taleb eylediklerinde hâkim-i mûmâ-ileyh -esbağallâhu ni‘amehû aleyhi-dahi cânib-i vakfı ihtiyâr ve hayrât ve hasenâtı iksâr kasd edip zikr olunan vakfın sıhhat ve lüzûmuna hükm etmekle vakf-ı mezbûr bi’l-ittifâk evkāf-ı lâzımeden oldu Femen beddelehû ba‘de mâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm. Hurrire fî evâili şehri Şa‘bân sene 1026

Şuhûdü’l-hâl: es-Seyyid Halil Efendi b. es-Seyyid Mehmed el-İmâm, Sâlih Efendi b. Ali el-Hatîb, Mustafa Efendi b. Mehmed el-İmâm, el-Hâc Ali Bey b. Ömer, el-Hâc Kethüdâ Abdullah, Mustafa Kapudân b. Abdülmennân, es-Seyyid Ali Çelebi b. Ahmed, Derviş Mehmed b. Ali el-Müezzin, Rıdvan Hoca b. Abdullah, Mustafa b. Ali, İbrahim el-Muhzır.

(GALATA46 - cilt: 38, sayfa: 111 - Hüküm no: 97 - Orijinal metin no: [36b-2])﻿

﻿

﻿

98. Hüküm

İsmail, Mehmed, Ali, Halil ve Gevherhan adlı çocuklara vasî tayin edildiği

Hâkim-i muvakki‘ a‘lâ hâze’l-kitâb, hâmiletü hâze’l-kitâb fahrü’l-muhadderât Ayşe Hâtun bt. Üveys’i, merhûm-ı mebrûr Memi Paşa b. Abdülmennân’ın İsmail, Mehmed, Ali ve Halil nâm evlâd-ı sıgārına ve Gevherhan nâm sadriye sagīre kızına, zabt-ı ahvâl ve babalarından kendilerine irs-i şer‘le intikāl eden emvâlin muhâfazası için evânî-i rüşd ve zamân-ı bülûğlarına kadar ihtiyâclarına binâ’en vasî nasb etti. Mezbûre Ayşe Hâtun da vesâyet-i merkūmeyi kabûl edip hizmeti lâzımesini edâyı ta‘ahhüd etti. Hurrire fî evâili Recebi’l-mürecceb sene sitte ve ışrîn ve elf.

Şuhûdü’l-hâl: Ali Ağa b. Abdullah, Şaban Kapudân b. Abdullah, Rıdvan Ağa b. Abdullah, Mehmed Çavuş b. Ahmed, Ali b. Abdurrahman, Mustafa Çelebi b. Ramazan, Mustafa el-Muhzır, İbrahim el-Muhzır

(GALATA46 - cilt: 38, sayfa: 113 - Hüküm no: 98 - Orijinal metin no: [37b-1 Arapça])﻿

﻿

﻿

99. Hüküm

Ramazan Ağa b. Abdülmennân’ın Ayşe bt. Üveys’e borcu olduğu

Fahrü’l-emâsil Ramazan Ağa b. Abdülmennân meclis-i şer‘-i şerîfe hâzır olup hâl-i hayâtında kazâ-i Galata tevâbi‘inden Kasımpaşa kasabası mahallâtından Yeldeğirmeni mahallesinde sâkin iken vefât eden merhûm-ı mebrûr Memi Paşa b. Abdülmennân’dan olma İsmail, Mehmed, Ali, Halil ve Gevherhan nâm evlâd-ı sıgārına kıbel-i şer‘-i şerîfen mansûbe vasî olan Ayşe bt. Üveys nâm hâtun mahzarında, üzerinde ve zimmetinde sıgār-ı mezbûrîn mâlından ve karz-ı şer‘î cihetinden râyicü’l-vakt yirmi altı bin akçe ve mikdârı ve vasfı beynlerinde ma‘lûm olan müşterâ-yı makbûz çuka bahâsından iki bin akçe lâzımü’l-edâ ve vâcibü’l-kazâ deyni olduğunu ikrâr ve i‘tirâf etti. Karz hâricindeki meblağ zeylde mezkûr târihden bir sene tamâmına müecceldir. Vâki‘ ikrâr, vasiyy-i mezbûre tarafından vicâhen ve şifâhen tasdîk edildi. Hurrire fi’l-mezbûr.

Şuhûdü’l-hâl: Es-Sâbikūn

(GALATA46 - cilt: 38, sayfa: 113 - Hüküm no: 99 - Orijinal metin no: [38a-1 Arapça])﻿

﻿

﻿

100. Hüküm

Müteveffâ Mustafa Reis b. Abdülmennân’ın hayatta iken Rus asıllı câriyesi Gülahmer bt. Abdullah’ı azat ettiği

İşbu râfi‘atü’l-kitâb Sarışın Rûsiyyetü’l-asl gök gözlü açık kaşlı Gülahmer bt. Abdullah meclis-i şer‘-i şerîfde Galata tevâbi‘inden Kasımpaşa’da Kulaksız mahallesinde müteveffâ olan merhûm Mustafa Reis b. Abdülmennân’ın bint-i sulbiyesi Âişe Hâtun muvâcehesinde üzerine da‘vâ edip ben merhûm-ı mezbûrun câriye-i memlûkesi iken mevlâm merhûm-ı mezbûr beni hâl-i hayâtında i‘tâk edip ben mu‘taka olmuşken mezbûre Âişe Hâtun bana mülkiyyet üzre vaz‘-ı yed eder suâl olunup kasr-ı yed ettirilmesi matlûbumdur deyûp gıbbe’s-suâl ba‘de subût-i v[â]zı‘ü’l-yed mezbûre Âişe babasının i‘tâk eylediğini inkâr edip mezbûre Gülahmer’den da‘vâsına mutâbık beyyine taleb olundukda udûl-i müslimînden Fazlullah Çelebi b. Mustafa ve Mahmud Çelebi b. Mustafa nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ mezbûre Gülahmeri merhûm-ı mezbûr Mustafa Reis hâl-i hayâtında hasbeten lillâhi te‘âlâ bizim huzûrumuzda i‘tâk eyledi biz bu husûsa şâhidleriz şehâdet dahi ederiz dediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra mûcebi ile ıtkına hükm olundu. Hurrire fi’t-târihi’l-mezbûr

Şuhûdü’l-hâl: Mehmed Efendi b. İsa el-İmâm, Receb b. Veli el-Müezzin, Hasan Bey b. Yusuf, Ali Çelebi b. Ahmed, Hızır Beşe b. Pîrî, Mustafa [b.] Mehmed el-Muhzır, İbrahim el-Muhzır ve gayruhüm

(GALATA46 - cilt: 38, sayfa: 113 - Hüküm no: 100 - Orijinal metin no: [38a-2])﻿

﻿

﻿

101. Hüküm

El-Hâc Haydar b. Abdullah’ın vârisleri arasında taksim edilen terekesi

Muhallefâtü’l-merhûm el-Hâc Haydar b. Abdullah el-müteveffâ bi mahalleti el-Hâc Memi bi hârici Galata el-mahrûse ve tereke zevceten med‘uvveten Kerime Hâtun bt. Süleyman ve binten sagīreten Hatice ve’l-verâsetü münhasıratün fîhimâ. Hurrire fî evâili Recebi’l-mürecceb li sene sitte ve ışrîn ve elf. Nakid akçe 11.000 Neftî Rüstemî câme 531 Yeşil Bağdâdî câme 621 Mâî kurt kürklü çuka 1.520 Mâî çuka 905 Köhne bogasi câme 95 Kurt kürklü mor çuka 1.350 Mâî Bağdâdî câme 500 Alaca câme 231 Beyaz kebe 187 Câriye be nâm-ı Selâmet 6.700 Çakşır-ı kırmızı 200 Köhne çakşır 95 Kebîr sandık 366 Çemenî ferâce 590 Neftî kebe 181 Köhne kaliçe 123 Benefşe ferâce 1.410 Kapama bogasi 220 Köhne kuşak 35 Meneviş ferâce bâ peçe-i samur 2.750 Seccâde-i kebîr 300 Köhne kurt kürklü çuka 652 Çuka dizlik 100 Şemle kuşak 26 Aba çakşır 20 Kürde-i sâde 240 Köhne yelken 1.200 Mayistere köhne yelken 3.850 Köhne yelken 1.835 Köhne yelken 2.250 Bir mikdâr yelken bezi köhne 600 Köhne yelken kolanı 475 Köhne yelken 200 Akçe tahtası 85 Yelken-i köhne 1.100 Urganlar 80 Sahanlar ve demir ve sini 500 Heybe’ye? işleyen gemide rub‘ hisse Kıymet 7.000 Yedi bindir Mudanya’ya işleyen gemide rub‘ hisse 5.000 Beş bindir Yelken bezi 19 top Kıymet 1.045 Penbe ipliği 6 vakıyye Kıymet 1.140 Köhne yelken 270 Garar 100 Nakid akçe Aded 1.000 Yelken bez Top 80 x 103 Kıymet 8.240 Def‘a bez Top 21 Kıymet 1.953 Def‘a bez Top 28 Kıymet 2.124 Def‘a bez Top 32 Kıymet 2.972 Def‘a bez Top 80 Kıymet 3.080 Üç bin seksen Def‘a yelken bezi Top aded 544 beher top 102 Kıymet 56.032 Def‘a bez Top 72 Kıymet 6.692 İplik 92 vakıyye, beher vakıyye 50 Kıymet 4.600 Yelken kolanı 92 vakıyye, beher vakıyye 70 Kıymet 6.624 Bez top 10 Kıymet 930 Câriye be nâm-ı Kâmile Kıymet 8.000 Zevce semen-i hissesinden üç bin akçesini mezbûre Kâmile bahâsından kabûl edip ve câriye-i mezbûre sagīre-i mezbûre için ibkā olundu. [39a] Cem‘an yekûn 159.952 Yüz elli dokuz bin dokuz yüz elli iki akçedir Minhe’l-ihrâcât Techîz ve tekfîn ber mûceb-i vasiyyet 6.000 Deyn-i müsbet Hüseyin Çelebi min ciheti’l-vesâye 60.000 Deyn-i müsbet Hüseyin Çelebi el-mezbûr min ciheti’t-tevliyye 3.360 Deyn-i müsbet zimmî 3.500 Mehr-i müeccel-i müsbet 15.000 Deyn-i iplikçi 715 Deyn-i Mehmed 1.120 Dellâliyye 550 Vasiyyet bi vücûhi’l-hayrât 4.000 Vasiyyeti mu‘ayyene li Servinâz Hâtun 2.000 Resm-i kısmet 4.500 Ücret-i kadem ve ihzâriyye ve kâtibiyye ve hüddâmiyye ve harc-ı hücec ve defter 500 Yekûn 101.245 Yüz bir bin iki yüz kırk beş akçedir Sahhe’l-bâkī mine’l-muhallefât gayrü’z-zimem 58.707 Hissetü’z-zevce 7.337 Hissetü’l-bint 51.369 Cem‘an 58.707 Bâkī 1 Zimemde olan meblağ kābil-i tahsîl olanlar cem‘an 50.000 Elli bin akçedir Minhâ hissetü’z-zevce 6.250 Hissetü’l-bint 43.750

(GALATA46 - cilt: 38, sayfa: 114 - Hüküm no: 101 - Orijinal metin no: [38b-1])﻿

﻿

﻿

102. Hüküm

Mehmed b. Ahmed’in evini istiğlâl yoluyla sattığı

Mehmed b. Ahmed nâm kimesne meclis-i şer‘-i şerîfe hâzır olup el-Hâc Ahmed mahallesinde vâki‘ olan bir tarafdan Mehmed b. Abdullah mülkü, diğer tarafdan Mustafa Çavuş b. Abdülmennân mülkü, öteki tarafdan Rukiye Hâtun mülkü ve diğer tarafdan da tarîk-i âm ile mahdûd bulunan cemî‘ mülk menzilini cümle tevâbi‘ ve levâhıkı ile râyicü’l-vakt üç bin akçe semen-i mu‘ayyen-i makbûz ile hâric-i mahmiye-i Galata mahallâtından el-Hâc Memi mahallesinde bundan akdem vefât eden el-Hâc Haydar’ın Hatice nâm sagīre kızına kıbel-i şer‘den mansûb vasî olan hâmil-i hâze’l-kitâb Ahmed Bey b. Mahmud’a bey‘ ettiğini ikrâr ve i‘tirâf eyledi. O da sagīre-i mezbûre ile mâlı ile ve istiğlâl maksadıyla menzili merkūmu iştirâ etti. Bâyi‘-i merkūmun menzili mesfûru icâreye almak istemesi üzerine müşterî-i mezbûr ba‘de’t-tahliyye ve’t-tekābuz zeylde mezkûr ayın gurresinden bir sene tamâmına râyicü’l-vakt dört yüz elli akçeye icâreye verdi. Vâki‘ ikrâr tasdîk hakkı sâhibince vicâhen ve şifâhen tasdîk edildi. Sonra Ahmed Reis b. Mehmed ve Süleyman Reis b. Abdurrahman nâm kimesneler menzili mezbûrun derkine ve ücret-i kirâya îcâb ve kabûlü hâvî kefâletle kefîl oldular. Hurrire fî evâsıtı Şa‘bân.

Şuhûdü’l-hâl: Seyyid Mehmed b. Seyyid Mehmed, Hüseyin Çelebi b. Sefer, Haydar Ağa b. Abdullah, el-Hâc Osman b. Abdullah, Ömer b. Abdullah, Keyvan b. Abdullah ve gayruhüm

(GALATA46 - cilt: 38, sayfa: 117 - Hüküm no: 102 - Orijinal metin no: [39a-1 Arapça])﻿

﻿

﻿

103. Hüküm

Kerime Hâtun bt. Süleyman’ın eşi müteveffâ Haydar b. Abdullah’tan kalan gemi hissesini Ali Reis’e sattığı

Mahmiye-i Galata tevâbi‘inden Tophâne’de el-Hâc Memi mahallesinde müteveffâ olan merhûm el-Hâc Haydar b. Abdullah’ın zevce-i metrûkesi ve vârisesi olup ve müteveffâ-yı mezbûrun bint-i sulbiyesi Hatice nâm sagīrenin vasiyy-i muhtârı ve vâlidesi Kerime Hâtun bt. Süleyman mahfil-i şer‘de işbu râfi‘ü’l-kitâb Ali Reis b. Seyyid Ali muvâcehesinde ikrâr edip çekelü demekle ma‘rûfe olup on sekiz zirâ‘ olan gemide zevcim müteveffâ-yı mezbûrun on bir buçuk sehim hisse-i şâyi‘ada olan dört sehim hisse-i şâyi‘anın semeni bana ve mâ‘adâsı kızım mezbûre Hatice’ye intikāl edip ve zikr olunan hissenin bey‘i yetîme enfa‘ olmağla sûk-ı sultânîde müzâyede ve rağabât-ı nâs münkatı‘a oldukdan sonra mezbûr Ali Reis üzerinde yedi bin akçede karâr edip ziyâde ile tâlib-i âhar dahi olmamağla ben dahi zikr olunan hissemi ve yetîmenin dahi hissesini safka-i vâhide ve bey‘-i kat‘î ile mezbûr Ali Reis’e yedi bin nakd-i râyic fi’l-vakt akçeye bey‘ edip kabz-ı semen ve teslîm-i mebî‘ eyledim dedikde gıbbe’t-tasdîki’l-mu‘teber mâ hüve’l-vâki‘ ketb olundu. Fî evâili Şa‘bân sene 1028

Şuhûdü’l-hâl: Hüseyin Çelebi b. Sefer, Ahmed Bey b. Mahmud, el-Hâc Osman b. Abdullah, Rıdvan b. Abdullah, Haydar Ağa b. Abdullah, el-Hâc Mehmed el-Münâdî, Ömer b. Abdullah, Mustafa el-Muhzır, İbrahim el-Muhzır ve gayruhüm

(GALATA46 - cilt: 38, sayfa: 117 - Hüküm no: 103 - Orijinal metin no: [39b-1])﻿

﻿

﻿

104. Hüküm

Piyâle Kaptan b. Abdülmennân’ın evini istiğlâl yoluyla merhûm Kasımpaşa Vakfı’na sattığı

Mahmiye-i Galata tevâbi‘inden kasaba-i Kasımpaşa’da merhûm Kasımpaşa vakfı’na bi’l-fi‘l mütevellî olan fahrü’l-a‘yân Mustafa Çelebi b. Ferhad meclis-i şer‘-i şerîfde kasaba-i mersûmede Yeldeğirmeni mahallesinde sâkin iken bundan akdem müteveffâ olan merhûm Piyâle Kapudân b. Abdülmennân’ın sulbî sagīr oğlu Mehmed’in ve bint-i sulbiyesi İsmihan’ın cânib-i şer‘den vasiyy-i mansûbesi olan Âişe Hâtun bt. Ali muvâcehesinde üzerine takrîr-i da‘vâ edip bundan akdem merhûm-ı mezbûr Piyâle Kapudân hâl-i hayâtında bin yirmi beş senesi Muharremü’l-haramının altıncı gününde mahalle-i mezbûrede vâki‘ olup bir tarafdan Mehmed b. Memi Ağa mülkü ile bir tarafdan Çeşmisiyah bt. Abdullah ve ba‘zan Seyfi mülkü ile ve bir tarafı Medîne-i münevvere vakfı ile ve bir tarafdan tarîk-i âm ile mahdûd olan mülk menzilini bana bi tarîki’l-istiğlâl on beş bin akçeye bey‘ ve teslîm edip ben dahi vakf-ı mezbûr mâlıyla iştirâ ve tesellüm eylediğimden sonra semen-i mezbûru bi’t-tamâm mezbûr Piyâle Kapudân benim yedimden kabz ve tesellüm edip ba‘dehû vech-i şer‘î üzre tahliyye ve tekābuzu bulunduğundan sonra menzili mezbûru mezbûr Piyâle Kapudân’a târih-i [40a] merkūmdan bir sene tamâmına değin bin beş yüz akçeye îcâr edip ol dahi istîcâr ve kabûl eyleyip ba‘de zamânin vefât etmekle meblağ-ı mezbûr zimmetde kalmışdır, el-hâletü hâzihî vasiyy-i mezbûrenin yedinde olan terekesinden taleb ederim deyû gıbbe’s-suâl vasiyy-i mezbûre tereke-i mezbûra vâzı‘atü’l-yed idiğini ikrâr ve zikr olunan mübâye‘a ve icâreyi inkâr edip ba‘de talebi’l-beyyine udûl-i müslimînden Mehmed Halîfe b. Mustafa el-Müezzin ve Pîrî Beşe b. Abdünnebi nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ merhûm-ı mezbûr Piyâle Kapudân hâl-i hayâtında târih-i mezkûrda hudûd-ı mezkûre ile mahdûd olan menzili mârrü’z-zikri mütevellî-i merkūma bizim huzûrumuzda on beş bin akçeye bi tarîki’l-istiğlâl bey‘ ve teslîm edip ve semen-i mezbûru mütevellî-i merkūm yedinden ve vakf-ı merkūm mâlından bi’t-tamâm ahz u kabz eylediğinden sonra yine menzili mezkûru ba‘de’t-tahliyye ve’t-tekābuz târih-i mezbûrdan bir sene tamâmına değin bin beş yüz akçeye istîcâr ve kabûl eyledi biz bu husûsa şâhidleriz şehâdet dahi ederiz deyû iddi‘â-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebi ile hükm olundu. Hurrire fî evâsıtı şehri Şa‘bân sene 1029

Şuhûdü’l-hâl: Hasan Çavuş b. Abdullah, Cafer Beşe b. Abdullah, Mahmud Beşe b. Mahmud, Hasan Beşe el-Münâdî, Mehmed el-Münâdî, Ahmed b. Hüseyin ve gayruhüm

(GALATA46 - cilt: 38, sayfa: 118 - Hüküm no: 104 - Orijinal metin no: [39b-2])﻿

﻿

﻿

105. Hüküm

Mustafa Çelebi b. el-Hâc İbrahim’in merhûm Piyâle Kethüdâ alacağı olduğu

Hâlâ bi’l-fi‘l mahmiye-i Kefe kadısı olan umdetü’l-vülât zübdetü’l-kuzât mevlânâ Mustafa Efendi b. İbrahim imzâsıyla mümzâ ve hatmi ile mahtûme ve târih-i kitâb Rebî‘ulevvel evâsıtı ile müverraha kitâb hükmü vârid olup mazmûnunda derc olunmuşdur ki mahmiye-i mezbûrede Cüneydli mahallesi sükkânından Mustafa Çelebi b. el-Hâc İbrahim nâm kimesneden da‘vâ ve istişhâd sudûrundan sonra udûl-i müslimînden ve sikāt-ı muvahhidînden Mehmed Çelebi b. el-Hâc Hasan b. Mehmed ve Mehmed Çelebi b. Abdi b. Bayram nâm kimesneler nakil ve tahvîl için mahal ve cerh ve ta‘dîle edâ-i şehâdet-i şer‘iyye edip mahmiye-i Galata tevâbi‘inden Kasımpaşa sükkânından olup Cağalzâde Mahmud Paşa hazretleri ile Özi donanmasına gidip donanmada şehîd olan merhûm Piyâle Kethüdâ zimmetinde merkūm Mustafa Çelebi’nin karz-ı şer‘îden yirmi beş bin akçe fıddî-i Osmânî râyic fi’l-vakt hakkı vardır husûs-ı [40b] mezbûra biz şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra müdde‘î-i mezbûr Mustafa Çelebi’ye meblağ-ı mezbûru küllen ve ba‘zan müteveffâ-yı mezbûrdan hâl-i hayâtında ahz u kabz etmediğine ve vicâhen mine’l-vücûh zimmetini ibrâ etmediğine yemîn teklîf olundukda ol dahi yemîn billâh ve vaz‘-ı yed ale’l-mushafi’ş-şerîf ettikden sonra hâkim-i mûmâ-ileyh dahi vâki‘ hâli inhâ eyledikde zikr olunan nakli mezbûr Mustafa Çelebi yediyle hâkim-i muvakki‘-i sadr-ı kitâba vârid [ve] vâsıl oldukdan sonra müteveffâ-yı mezbûrun sulbî veled-i sagīrlerinin vasiyy-i mansûbeleri ve bi hasebi’l-vasiyye müteveffâ-yı mezbûrun terekesine vâzı‘atü’l-yed olan Âişe Hâtun bt. Ali meclis-i şer‘-i şerîfe ihzâr olunup ve mahzarında kitâb-ı merkūm feth ve kırâat olundukda mezbûre Âişe Hâtun bi hasebi’l-vesâye müteveffâ-yı mezbûrun terekesine vâzı‘atü’l-yed idiğini ikrâr ve kitâb-ı mezbûrun hâkim-i müşârün-ileyhden vürûdunu inkâr etmeğin ba‘de talebi’l-beyyine zeyl-i kitâb-ı merkūmda mastûrü’l-esâmî olan şuhûd ve tarîkden Mustafa Çelebi b. Ahmed Çelebi ve Derviş Mehmed b. Mercan nâm kimesneler li ecli’ş-şehâde hâzırân fi’l-meclis olup gıbbe’l-istişhâd edâ-i şehâdet-i şer‘iyye edip işbu kitâb-ı mektûb kadı-i müşârün-ileyh Mustafa Efendi’nindir ve zeylinde olan imzâ ve zahrında olan hâtem dahi kadı-i mezbûrun olup huzûrumuzda imzâ edip hâtem vurmuşdur ve bizi işbu husûsa işhâd eylemişdir biz dahi işbu kitâb ve imzâ ve hâtem kadı-i müşârün-ileyh Mustafa Efendi’nin olduğuna şâhidleriz şehâdet dahi ederiz dediklerinde şehâdetleri makbûle olmağın mûcebi ile hükm olundu. Hurrire fî evâili Şa‘bân li sene sitte ve ışrîn ve elf

Şuhûdü’l-hâl: Mustafa Çelebi b. Vehhâb, Şaban Çelebi b. İbrahim, el-Hâc Mehmed b. Cafer, Mustafa el-Muhzır, İbrahim el-Muhzır, Ali Çelebi b. Bâli ve gayruhüm

(GALATA46 - cilt: 38, sayfa: 119 - Hüküm no: 105 - Orijinal metin no: [40a-1])﻿

﻿

﻿

106. Hüküm

Hüdâverdi Reis b. Abdülmennân’ın zevcesi Fâtıma Hâtun’un terekesinden hissesini aldığı

Mahmiye-i Galata tevâbi‘inden Tophâne’de Firûz Ağa mahallesinde bundan akdem müteveffât olup verâseti zevci Hüdâverdi Reis b. Abdülmennân’a ve vâlidi el-Hâc Mehmed b. Abdullah ve vâlidesi Âişe Hâtun bt. Behram’a ve sadrî sagīr oğlu Ahmed b. Hüdâverdi Reis’e münhasıra olan Fâtıma [41a] Hâtun’un zevci mezbûr Hüdâverdi Reis meclis-i şer‘-i şerîfde mezbûr el-Hâc Mehmed müteveffâ oldukdan sonra sagīr-i mezbûrun cânib-i şer‘den mansûb vasîsi olup müteveffât-ı mezbûrenin muhallefâtına asâleten [ve] vesâyeten vâzı‘atü’l-yed olan mezbûre Âişe Hâtun ve merkūm el-Hâc Mehmed’in li ebeveyn karındaşı Süleyman’ın sulbî oğulları olup ve mersûm el-Hâc Mehmed’in usûbet-i nesebiyye cihetinden vârisleri olan Mustafa ve Mehmed ve Abdi taraflarından husûs-ı âti’z-zikre vekîl olup vekâleti şer‘an sâbite olan ah-i şakīkleri Cafer Bey mahzarında ikrâr-ı tâm ve takrîr-i kelâm edip zevcem mezbûre Fâtıma Hâtun’un terekesi bana ve mezbûr el-Hâc Mehmed’e ve merkūme Âişe Hâtun’a ve sagīr-i mezbûr Ahmed’e intikāl edip ve mezbûr el-Hâc Mehmed dahi hissesin kabz etmezden evvel müteveffâ olmağla hisse-i şer‘iyyesi bi’l-inhisâr vârisleri olan merkūme Âişe’ye ve mezbûrûn Cafer ve Mustafa ve Abdi ve Mehmed’e intikāl edip ve mezbûrlar hisse-i mezbûrdan kendilere âid olan hisse-i şer‘iyyelerine vaz‘-ı yed edip el-hâletü hâzihî müteveffât-ı mezbûrenin terekesinden olup mahalle-i mezbûrede vâki‘ lede’l-ahâlî ma‘lûmü’l-hudûd olup beynimizde münâza‘un fîh olan menzilden mâ‘adâ muhallefâtından bana intikāl eden rub‘ hisse-i şer‘iyyemi bi’t-tamâm merkūme Âişe Hâtun ve mezbûr Cafer Bey yedlerinden alıp kabz eyledim, min ba‘d menzili münâza‘un fîhden mâ‘adâ muhallefât-ı mahkiyede vechen mine’l-vücûh alâka ve nizâ‘ım kalmadı ve mezbûre Âişe Hâtun ve mezbûrûn Cafer ve Mustafa ve Mehmed ve Abdi ile da‘vâ ve nizâ‘ım yokdur dedikde mukırr-ı mezbûr Hüdâverdi Reis’in ikrâr-ı meşrûhunu mezbûre Âişe Hâtun ve merkūm Cafer bi’l-muvâcehe tasdîk edicek mâ hüve’l-vâki‘ bi’t-taleb ketb olundu. Hurrire fî evâhiri Şa‘bâni’l-mu‘azzam [li sene 1026]

Şuhûdü’l-hâl: Ebûbekir Efendi b. Mehmed el-İmâm, Musa Efendi b. Mehmed el-Mülâzım, Hüseyin Bey b. Hamza et-Tabbâh, Mahmud b. İsa el-Müezzin, Mehmed Bey b. Abdullah, Nebi b. İsmail el-Münâdî, İbrahim b. Ali, Süleyman b. Yusuf, Mahmud b. Ali ve gayruhüm Sah

(GALATA46 - cilt: 38, sayfa: 120 - Hüküm no: 106 - Orijinal metin no: [40b-1])﻿

﻿

﻿

107. Hüküm

Fâtıma Hâtun bt. el-Hâc Mehmed’in vârisleri arasında taksim edilen terekesi

Muhallefâtü’l-merhûme Fâtıma Hâtun bt. el-Hâc Mehmed mâtet ve tereket zevcen med‘uvven Hüdâverdi Reis ve eben med‘uvven el-Hâc Mehmed ve ümmen med‘uvveten Âişe bt. Behram ve ibnen sagīren med‘uvven Ahmed ve’l-verâsetü münhasıratün fîhim. Vaka‘a’t-tahrîr fî evâhiri şehri Şa‘bân li sene sitte ve ışrîn ve elf. Sürh tafta çitlik, 1 Kıymet 5000 Yan keçesi kebîr 400 Diğer yan keçesi 300 Alaca kilim 120 Kaliçe-i cedîd 1.500 Kaliçe-i müsta‘mel 800 Ocak perdesi 500 Mâî kadife yastık 300 Sürh serâser yastık yüzü 300 Sürh karanfil yastık yüzü 805 Mor kadife karanfil yastık yüzü, 2 Kıymet 1.000 Sürh kadife yastık yüzü 300 Sürmâi çatma döşek 800 Sürmâi çatma minder 620 Yeşil kadife döşek, 2 Kıymet 1.500 Sürmâi döşek yüzü çatma 600 Kırmızı serâser döşek yüzü 1.200 Sürmâi kadife minder yüzü 620 Sürh kadife minder yüzü 800 Sürh kadife yorgan 1.400 Sürh serâser müsta‘mel yorgan, 2 Kıymet 1.000 Sürh serâser yorgan, 1 Kıymet 1.200 Yeşil serâser yastık 500 Sürmâi kadife yastık yüzü 500 Döşek kılıfı, 4 Kıymet 1.000 Minder kılıfı, 4 Kıymet 660 Yastık kılıfı, 8 Kıymet 480 İznik kâseleri, 5 Kıymet 400 Diğer kâse-i İznik, 5 Kıymet 200 Leğen ma‘a ibrik 200 Sürh ayaklı sahan, sagīr, 4 Kıymet 1.600 Müsta‘mel sahan, sagīr, 1 Kıymet 300 Diğer müsta‘mel sahan, 5 Kıymet 200 Maşraba-i kebîr, 1 Kıymet 200 Güğüm-i sagīr ve kebîr Kıymet 200 Baklava tepsileri, 3 Kıymet 240 Abdest ibriği, 2 Kıymet 120 Maşraba-i sagīr, 2 Kıymet 160 Şamdan-ı kebîr, 2 Kıymet 200 Kevgir kepçe 50 Havan, 1 Kıymet 200 Kazan-ı kebîr, 1 Kıymet 400 Tâbe-i el 60 Kebab demiri 50 Hamam leğeni ma‘a tas 400 Tencere-i kebîr 200 Tencere-i sagīr ve kebîr 300 Sini-i nühâs 300 Sacayak 30 İskemri, 2 80 [42a] Seccâde 200 Zümrüd küpe, 1 çift Kıymet 300 Mükemmel istefan, 1 Kıymet 4.000 Yakutlu murassa‘ sorguç, 1 Kıymet 4.000 Zincir nakşî bohça 50 Paybörk 120 Nakışlı siyah bohça 150 Arka nakşî bohça 180 Nakışlı duvar makramaları, 6 Kıymet 500 Nakışlı berber makraması 200 Nakışlı yüz yastığı 60 Dikme yüz yastığı 130 Basma yüz yastığı 40 Al tafta fânus örtüsü 200 Zümrüd hâtem 150 La‘l hâtem 150 Sagīr yastık 100 Leğen örtüsü 400 Altın anberiye 3.500 Gümüş kuşak 600 Nakışlı döşek çarşafı 400 Köhne çarşaf 60 Nakışlı yorgan çarşafı 1.200 Nakışlı sofra 400 Arab iğnesi nakşî sofra 800 Sagīr sofra 50 Yemeni peşkir 100 Nakışlı peşkir 240 Beyaz çarşaf 80 Yorgan çarşafı, 2 Kıymet 200 Dikme pabuç mest 300 Sandık demirli, 1 çift Kıymet 1.600 Mehr-i müeccel Meblağ 15.000 Cem‘an yekûn 65.755 Minhe’l-ihrâcât Ücret-i tahmîn-i esbâb Meblağ 455 Resm-i kısmet Meblağ 1750 Kâtibiyye ve ihzâriyye ve hüddâmiyye Meblağ 250 Harc-ı hücec ve defter Meblağ 200 Yekûn 2.655 Sahhe’l-bâkī 63.100 Minhâ hissetü’z-zevc Meblağ 15.775 Hisse-i eb Meblağ 10.516 Hisse-i üm Meblağ 10.516 Hisse-i ibn Meblağ 26.293 Yirmi altı bin iki yüz doksan üçdür Merhûme-i mezbûre târih-i kitâbdan birkaç sene mukaddem müteveffât olup lâkin babası hayâtda olup muhallefâtını tahrîr ettirmeyip ba‘dehû târih-i kitâbdan birkaç sene evvel müteveffâ olup ba‘dehû kısmet ve tahrîr olunmuşdur. Muhallefât-ı mevcûdeden babaya aid hisse-i veresesi olan zevcesine ve evlâd-ı ah-i şakīki dört nefer kimesneye aidedir ve mezbûre Âişe’nin yetîm-i mezbûrun nafaka hissesinden on üç bin akçesi vârisesi beş binden mâ‘adâsını yetîm-i mezbûra hibe ve zimmetini ibrâ edip bâkī beş bin akçe kalmışdır ma‘lûm ola.

(GALATA46 - cilt: 38, sayfa: 121 - Hüküm no: 107 - Orijinal metin no: [41b-1])﻿

﻿

﻿

108. Hüküm

Fâtıma bt. el-Hâc Mehmed’in çocuğuna anneannesi Âişe Hâtun bt. Behram’ın vasî tayin edilmesi

Mahmiye-i Galata tevâbi‘inden Tophâne’de Firûz Ağa mahallesinde müteveffât olan Fâtıma bt. el-Hâc Mehmed nâm hâtunun sagīr oğlu Ahmed b. Hüdâverdi Reis vâlidesi müteveffât-ı mezbûreden kendi[ye] intikāl eden emvâlin zabt ve ahvâlini hıfz etmeğe bir vasî lâzım ve emr-i mühim olmağın ve işbu râfi‘atü’l-kitâb sagīr-i mezbûrun min cânibi’l-üm ceddesi olan Âişe Hâtun bt. Behram her vechile vesâyete ehil olup ve ahâlî-i mahalle dahi mahal olduğunu ihbâr etmeğin mezbûre Âişe sagīr-i mezbûre cânib-i şer‘den vasî nasb olunup ba‘de kabûlihâ ketb olundu. Fi’t-târihi’l-mezbûr

Şuhûdü’l-hâl: Ebûbekir b. Mehmed el-İmâm, Hüseyin [b.] Hamza et-Tabbâh, Yusuf b. Süleyman, Mehmed Bey [b.] Abdullah, Hüseyin b. Abdullah, Mustafa b. Süleyman ve gayruhüm.

(GALATA46 - cilt: 38, sayfa: 123 - Hüküm no: 108 - Orijinal metin no: [42a-1])﻿

﻿

﻿

109. Hüküm

Kerime Hâtun bt. Süleyman’ın Gürcü asıllı kölesi Osman b. Abdullah’ı azat ettiği

Mahmiye-i Galata tevâbi‘inden Tophâne’de el-Hâc Memi mahallesinde sâkine Kerime Hâtun bt. Süleyman meclis-i şer‘de abd-i memlûkü işbu râfi‘ü’l-kitâb uzun boylu sarışın koyun elâ gözlü açık kaşlı Gürciyyü’l-asl Osman b. Abdullah muvâcehesinde ikrâr edip evsâf-ı mezkûre ile mevsûfe olan kulum mezbûr Osman’ı hasbeten lillâhi te‘âlâ mâlımdan i‘tâk ve âzâd eyledim, min ba‘d sâir hürrü’l-asl gibi hür olsun dedikde mâ hüve’l-vâki‘ ketb olundu.

Şuhûdü’l-hâl: Mustafa b. Mehmed el-İmâm, Hüseyin Çelebi b. Sefer, Ahmed Bey b. Mahmud, Ali Reis [b.] Abdullah, el-Hâc Hasan [b.] Abdullah, Rıdvan Hoca [b.] Resul, Murad [b.] Abdullah, Keyvan [b.] Abdullah muhzırlar

(GALATA46 - cilt: 38, sayfa: 123 - Hüküm no: 109 - Orijinal metin no: [42b-1])﻿

﻿

﻿

110. Hüküm

Mustafa Reis b. Abdullah’ın Râbia ve Sâliha adlı çocuklara vasî tayin edildiği

Hâkim-i muvakki‘ a‘lâ hâze’l-kitâb, hâmil-i hâze’l-kitâb Mustafa Reis b. Abdullah’ı, hâl-i hayâtında dâhil-i mahrûse-i Galata mahallâtından Yolcuoğlu mahallesinde sâkin iken bundan akdem Karadeniz’de şehîden vefât eden Rıdvan Reis b. Abdullah’ın Râbia ve Sâliha nâm sagīreteyn kızlarına hıfz-ı ahvâlleri ve müteveffâ-yı mezbûr babalarından irs-i şer‘le kendilerine intikāl eden mâlların muhâfazası için evânî-i rüşd ve zamân-ı bülûğlarına kadar ihtiyâclarına binâ’en vasî nasb etti. Mezbûr Mustafa Reis de vesâyet-i merkūmeyi kabûl edip hizmeti lâzımesini edâyı müte‘ahhid oldu. Cerâ zâlike ve hurrire fi’l-yevmi’s-sâdis ve’l-ışrîn min Şa‘bâni’l-mu‘azzam min şühûri sene sitte ve ışrîn ve elf.

Şuhûdü’l-hâl: Ahmed Çelebi b. Ali el-Müezzin, Haydar Ağa b. Abdullah, el-Hâc Süleyman b. Abdullah, Usta Mehmed b. Şükrullah ve gayruhüm

(GALATA46 - cilt: 38, sayfa: 124 - Hüküm no: 110 - Orijinal metin no: [42b-2 Arapça])﻿

﻿

﻿

111. Hüküm

Üftâde Hâtun bt. Abdullah’ın, zevci Rıdvan Reis b. Abdülvehhâb’ın terekesinden mehir alacağı olduğu

Mahmiye-i Galata dâhilinde İbn-i Yolcu mahallesinde sâkin olup Karadeniz’de şehîden müteveffâ olan merhûm Rıdvan Reis b. Abdülvehhâb’ın [yukarıda Abdullah’ın] zevce-i metrûkesi ve vârisesi Üftâde Hâtun bt. Abdullah meclis-i şer‘-i şerîfde yine merhûm-ı mezbûrun bint-i sulbiyeleri Râbia ve Sâliha’nın cânib-i şer‘den mansûb vasîleri olan Mustafa Reis b. Abdülmennân [yukarıda Abdullah] muvâcehesinde üzerine takrîr-i da‘vâ edip zevcim merhûm-ı mezbûr zimmetinde mehr-i müeccelimden on bin akçe hakkım vardır vasiyy-i mezbûrun yedinde olan terekesinden taleb ederim deyip gıbbe’s-suâl vasiyy-i mezbûr [43a] cevâbında bi hasebi’l-vesâye tereke-i mezbûreye vâzı‘ü’l-yed olduğunu ikrâr ve deyn-i merkūmu inkâr edip müdde‘iye-i mezbûreden da‘vâsına mutâbık beyyine taleb olundukda udûl-i müslimînden olup mahmiye-i mezbûrede el-Hâc A‘mâ mahallesinde hâlâ imâm olan Sefer Efendi b. Ferhad ve Mehmed b. Ali el-Müezzin ve Hasan b. Abdülmümin el-Kayyım nâm kimesneler li ecli’ş-şehâde meclis-i şer‘-i şerîfe hâzırûn olup gıbbe’l-istişhâd fi’l-vâki‘ mezbûre Üftâde Hâtun merhûm-ı mezbûr Rıdvan Reis’e bizim huzûrumuzda on bin akçe mehr-i müeccel ile akd-i nikâh olunmuşdur, biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra mezbûre Üftâde Hâtun hâlâ da‘vâ eylediği meblağ-ı mezbûr on bin akçeyi zevci müteveffâ-yı mezbûrdan hâl-i hayâtında küllen ve ba‘zan ahz etmeyip vechen mine’l-vücûh zimmetini berî etmediğine yemîn teklîf olundukda ol dahi vech-i muharrer üzre yemîn billâhi te‘âlâ etmeğin mûcebi ile hükm olunup mâ hüve’l-vâki‘ bi’t-taleb ketb olundu. Hurrire fi’l-yevmi’s-sâmin ve’l-ışrîn min Şa‘bâni’l-mu‘azzam li sene sitte ve ışrîn ve elf

Şuhûdü’l-hâl: El-Hâc Süleyman b. Abdullah, Ahmed Çelebi b. Ali el-Müezzin, Mehmed b. Şükür, Derviş b. Mustafa el-Münâdî, Haydar Ağa b. Abdullah, Mustafa b. Mehmed, İbrahim el-Muhzır ve gayruhüm

(GALATA46 - cilt: 38, sayfa: 124 - Hüküm no: 111 - Orijinal metin no: [42b-3])﻿

﻿

﻿

112. Hüküm

Zîba, Mariya, Zamâne ve Kâmile isimli câriyelerin Üftâde Hâtun bt. Abdullah’ın mülkü olduğu

Mahmiye-i Galata dâhilinde İbn-i Yolcu mahallesinde sâkin olup Karadeniz’de şehîden müteveffâ olan merhûm Rıdvan Reis b. Abdülvehhâb’ın bint-i sulbiyeleri Râbia ve Sâliha nâm sagīrelerin cânib-i şer‘den mansûb vasîleri olan Mustafa Reis b. Abdülmennân meclis-i şer‘-i şerîfde merhûm-ı mezbûrun zevce-i metrûkesi ve vârisesi olup âti’z-zikr olan câriyelere vâzı‘atü’l-yed olan Üftâde Hâtun bt. Abdullah muvâcehesinde üzerine takrîr-i da‘vâ edip müteveffâ-yı mezbûrun terekesinden olup cümlesi Rûsiyyetü’l-asl altı bin akçe kıymetli Zîba nâm bir câriye ve her biri beşer bin akçe kıymetli Mariya nâm [43b] iki dâye câriye ve altı bin akçe kıymetli Zamâne nâm bir câriye ve dört bin beş yüz akçe kıymetli Kâmile nâm bir câriye bu zikr olunan beş aded Rûsiyyetü’l-asl câriyelerin sümünü mezbûre Üftâde Hâtun’un ve mâ‘adâsı sagīretân-ı mezbûretânın hakları iken mezbûre Üftâde Hâtun’un cümlesine vaz‘-ı yed edip sagīretân-ı mezbûretânın hisselerini vermekden imtinâ‘ eyler, suâl olunup ihkāk-ı hak olunmak matlûbumdur dedikde gıbbe’s-suâl mezbûre Üftâde Hâtun cevâb verip vaz‘-ı yed ettiğim zikr olunan beş aded Rûsiyyetü’l-asl câriyeler benim mülk-i mahzım ve hakk-ı sırfımdır, zevcim merhûm-ı mezbûr müteveffâ olmazdan mukaddem hâl-i hayâtında ve kemâl-i sıhhatinde müslimîn huzûrunda ikrâr edip benim bu zikr olunan câriyelerde vechen mine’l-vücûh alâka ve medhalim yokdur benim için zevcem Üftâde Hâtun’un mülk-i mahzıdır deyip müslimîn huzûrunda ikrâr etmişdir dedikde gıbbe’l-inkâr mezkûre Üftâde Hâtun’dan da‘vâsını mübeyyine beyyine taleb olundukda udûl-i müslimînden mahalle-i mezbûrede hâlâ imâm olan Ahmed Efendi b. Ramazan ve yine mahalle-i mezbûre sükkânından el-Hâc Süleyman b. Abdullah ve Üstâd Mehmed b. Şükrullah ve Mehmed b. Ali el-Müezzin nâm kimesneler li ecli’ş-şehâde meclis-i şer‘-i şerîfe hâzırûn olup gıbbe’l-istişhâd fi’l-vâki‘ merhûm-ı mezbûr Rıdvan Reis hâl-i hayâtında ve kemâl-i sıhhatinde ölmezden bir yıl mukaddem bizi ihzâr edip huzûrumuzda cinsi ve ismi ve kıymetinin zikri sebk eden beş aded câriyeler mezkûre Üftâde Hâtun için zevcem olan Üftâde Hâtun’un mülk-i mahzıdır, aslâ benim mârrü’z-zikr olan câriyelerde alâka ve medhalim yokdur, cümlesi onun mülküdür deyû ikrâr ve i‘tirâf etmişdir biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebi ile hükm olunup mâ hüve’l-vâki‘ bi’t-taleb ketb olundu. Hurrire fi’t-târihi’l-mezbûr

Şuhûdü’l-hâl: Mustafa Kapudân b. Abdülmennân, Ahmed Çelebi b. Ali el-Müezzin, İsa Efendi b. Musa el-Müezzin, Haydar Ağa b. Abdullah, Mustafa b. Mehmed el-Muhzır, İbrahim el-Muhzır ve gayruhüm

(GALATA46 - cilt: 38, sayfa: 125 - Hüküm no: 112 - Orijinal metin no: [43a-1])﻿

﻿

﻿

113. Hüküm

Kerime Hâtun bt. Süleyman’ın alacağını tahsil için Ömer b. Abdullah’a vekalet verdiği

Mahmiye-i Galata tevâbi‘inden Tophâne’de el-Hâc Memi mahallesinde sâkine Kerime Hâtun bt. Süleyman meclis-i şer‘-i şerîfde işbu râfi‘ü’l-kitâb Ömer b. Abdullah muvâcehesinde ikrâr ve takrîr-i kelâm edip mezbûr Ömer’i zimem-i nâsda olan akçelerimi cem‘ ve tahsîle ve ahz u kabz etmeye vekîl ve kendi menâbıma nâib nasb eyledim ve cem‘ ve tahsîl eylediği akçenin bin akçede yüz akçesini mezbûr Ömer’e ettiği hizmet mukābelesinde ücret vermeğe müte‘ahhid oldum dedikde mezbûr Ömer dahi vekâlet-i merkūmeyi kabûl ve hizmeti lâzımesin edâya bi’l-muvâcehe ta‘ahhüd eylediğini mâ vaka‘a ketb olundu. Hurrire fî evâili Ramazân [sene 1026]

Şuhûdü’l-hâl: Hasan Efendi [b.] Mustafa el-İmâm, Hüseyin Çelebi b. Sefer, Haydar Ağa b. Abdullah, Ahmed Bey b. Mahmud ve gayruhüm

(GALATA46 - cilt: 38, sayfa: 126 - Hüküm no: 113 - Orijinal metin no: [44a-1])﻿

﻿

﻿

114. Hüküm

Hasan Beşe b. Abdullah’ın menzilinin zevcesi Rahime bt. Mehmed ve beytülmâl tarafından Ramazan Halîfe b. Cafer’e satıldığı

Mahmiye-i İstanbul’da bi’l-fi‘l Yeniçeri tâifesi beytülmâl emîni olan fahrü’l-akrân Mehmed Ağa b. Mahmud meclis-i şer‘-i şerîfde işbu râfi‘ü’l-kitâb Ramazan Halîfe b. Cafer muvâcehesinde ikrâr ve takrîr-i kelâm edip mahmiye-i mezbûre hısnı ebvâbından Yenikapı hâricinde Merkez Efendi mahallesinde sâkin olup Şark seferinde müteveffâ olan merhûm Hasan Beşe b. Abdullah nâm râcilîn zâhirde zevcesi Rahime bt. Mehmed nâm hâtundan gayrı vâris-i ma‘rûfu olmamağla cümle terekesinin rub‘u zevcesi mezbûreye ve selâse-i erbâ‘ı cânib-i beytülmâle âid olmağın müteveffâ-yı mezbûrun terekesinden olup mahalle-i mezbûrede vâki‘ bir tarafı Selime Hâtun ve Sâliha Hâtun mülkleri ile ve bir tarafdan Hacer Hâtun bt. Hasan mülkü ile ve bir tarafdan Saraylı demekle ma‘rûf Hâtun mülkü ile ve bir tarafdan tarîk-i âm ile mahdûd olup iki fevkānî ve iki tahtânî evleri ve bi’r-i mâ ve kenîfi ve muhavvata ve bahçeyi müştemil olan menzilin selâse-i erbâ‘ına emânetim hasebi ile vaz‘-ı yed etmişdim, el-hâletü hâzihî menzili mârrü’z-zikrin selâse-i erbâ‘ı müddet-i medîde müzâyede olunup ve rağabât-ı nâs dahi bi’l-külliyye münkatı‘a oldukdan sonra mezbûr Ramazan Halîfe üzerinde sekiz bin dört yüz yetmiş beş akçeye karâr edip ziyâde ile tâlib-i âhar dahi olmamağın ben dahi emânetim hasebi ile menzili mezkûrun selâse-i erbâ‘ını mezbûr Ramazan Halîfe’ye meblağ-ı mezbûr sekiz bin dört yüz yetmiş beş akçeye bey‘-i bâtla bey‘ ve teslîm edip ol dahi vech-i muharrer üzre iştirâ ve tesellüm eyledikden sonra [44b] semen-i mezbûru bi’t-tamâm yedinden kabz eyledim, min ba‘d menzili mezbûrun selâse-i erbâ‘ı mezbûrun mülk-i müşterâsıdır dedikden sonra merkūme Rahime Hâtun dahi meclis-i şer‘de mezbûr Ramazan Halîfe muvâcehesinde kezâlik ikrâr edip ben dahi zevcim müteveffâ-yı mezbûrdan menzili mezkûrdan bana âid olan rub‘ hisse-i şer‘iyyemi mezbûr Ramazan Halîfe’ye iki bin sekiz yüz yirmi beş akçeye bey‘-i bâtt-ı sahîh ile bey‘ ve teslîm eyledim ol dahi vech-i muharrer üzre iştirâ ve kabz ve tesellüm eyledikden sonra yedinden semen-i mezbûru bi’t-tamâm alıp kabz eyledim, min ba‘d rub‘-ı mezkûr mezbûrun mülk-i müşterâsıdır keyfe mâ yeşâ’ ve yahtâr mutasarrıf olsun dedikde mukırrîn-i mezbûrîni ikrâr-ı meşrûhlarında mezbûr Ramazan Halîfe dahi bi’l-muvâcehe tasdîk edip mâ hüve’l-vâki‘ bi’t-taleb ketb olundu. Hurrire fî evâhiri şehri Şa‘bâni’l-mu‘azzam li sene sitte ve ışrîn ve elf

Şuhûdü’l-hâl: İbrahim Halîfe b. Burhan el-İmâm, Receb b. Ahmed el-Müezzin, İbrahim b. Abdi er-Râcil, Mehmed b. Abdi er-Râcil, Mustafa b. Mehmed el-Muhzır, İbrahim el-Muhzır, kâtibü’l-hurûf Şeyhî, Ali Çelebi b. Bâli ve gayruhüm

(GALATA46 - cilt: 38, sayfa: 126 - Hüküm no: 114 - Orijinal metin no: [44a-2])﻿

﻿

﻿

115. Hüküm

Hasan b. Abdullah’ın vârisleri arasında taksim edilen terekesi

Muhallefâtü’l-merhûm Hasan b. Abdullah el-müteveffâ fi’s-seferi’s-sultânî es-sâkin [fî] hâli hayâtihî bi mahalleti Merkez Efendi mâte ve tereke zevceten med‘uvveten Rahime bt. Mehmed lâ vârise siva’l-beytülmâl el-mahsûsatü li’t-tâifeti’r-râcilîn. Hurrire fî evâhiri Şa‘bân li sene sitte ve ışrîn ve elf Hâne der mahalle-i mezbûre 1 Kıymet 11.300 Mukaddem kuşak 240 Mor ferâce-i köhne bâ post-ı tavşan 620 Çuka mor yelek 310 Diğer yelek-i köhne 200 Gāyet köhne destâr 17 Köhne tor kuşak 170 Seccâde-i sagīr 20 Sagīr köhne kaliçe 32 Yan kebesi 150 Yanbolu beyaz kebe 50 Alaca kilim-i köhne 60 Tülbent bürgü 16 Yemeni yastık 2 Kıymet 100 Beledî döşek 150 Kılıf-ı minder 85 Gaddâre-i köhne 40 Leğen ibrik 60 Leğen 70 Berber ibriği 30 Bakraç 71 Yekûn cem‘an 13.900 Minhe’l-ihrâcât Dellâliyye 300 Hammâliyye ve ücret-i dükkân 135 [45a] Resm-i kısmet ve ücret-i kadem ve ihzâriyye ve hüddâmiyye ve harc-ı hücec ve defter 600 Deyn-i müsbet oda 1.000 Mehr-i müsbet-i zevce 1.000 Müjdegâne 300 Sahhe’l-bâkī 10.575 Minhâ hissetü’z-zevce 2.643 Hissetü’l-beytülmâl 7.932 Meblağ-ı mezbûr emîn-i mezbûr Mehmed Ağa’ya teslîm olunmuşdur ve zevcesi hissesini bi’t-tamâm almışdır.

(GALATA46 - cilt: 38, sayfa: 127 - Hüküm no: 115 - Orijinal metin no: [44b-1])﻿

﻿

﻿

116. Hüküm

Rıdvan Reis’in Gürcü asıllı kölesini vasiyetle azat ettiği

Udûlden el-Hâc Süleyman b. Abdullah ve Üstâd Mehmed b. Şükrullah nâm kimesneler meclis-i şer‘-i şerîf ve mahfil-i dîn-i münîf el-masûn ani’t-tağyîr ve’t-tahrîfe hâzırân olup, hâl-i hayâtında dâhil-i mahrûse-i Galata mahallâtından Yolcuoğlu mahallesinde sâkin iken bundan akdem Karadeniz’de şehîden vefât eden Rıdvan Reis b. Abdullah’ın zevcesi ve vârisi olup verâset-i mahkiyesi hasebiyle âti’l-beyân gulâma vâzı‘atü’l-yed olan ve husûs-ı âti’z-zikri münkir bulunan Üftâde Hâtun bt. Abdullah nâm hasm-ı câhid mahzarında, orta boylu, sarışın, elâ gözlü, açık kaşlı, Gürciyyü’l-asl râfi‘ü’l-kitâb Keyvan b. Abdullah’dan sâdır olan da‘vâ-i sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayâtında ve kemâl-i sıhhatinde müdde‘î-i mezbûru “Mevtimden kırk gün mukaddem hürsün” diyerek bizim yanımızda ve katımızda tedbîr-i mukayyed ile müdebber eyledi ve müddet-i mezkûreden ziyâde yaşadı. Şehâdetleri ba‘de ri‘âyeti şerâiti’l-kabûl inde’ş-şer‘ makbûl ve mu‘teber olmağın mûcebince hükm edildi. El-ân müdde‘î-i merkūm mezheb-i muhtâra tevfîkan sâir ahrâr-ı asliyyîn gibi hürdür. Ve hurrire fî evâsıtı Şa‘bân.

Şuhûdü’l-hâl: Ahmed Çelebi b. Ali el-Müezzin, Haydar Ağa b. Abdullah, Memi Ağa b. Abdullah, Mustafa el-Muhzır, İbrahim el-Muhzır ve gayruhüm

(GALATA46 - cilt: 38, sayfa: 128 - Hüküm no: 116 - Orijinal metin no: [45a-1 Arapça])﻿

﻿

﻿

117. Hüküm

Rıdvan Reis’in Rus asıllı kölesini vasiyetle azat ettiği

Udûlden el-Hâc Süleyman b. Abdullah ve Haydar Ağa b. Abdülvehhâb nâm kimesneler meclis-i şer‘-i şerîf ve mahfil-i dîn-i münîf el-masûn ani’t-tağyîr ve’t-tahrîfe hâzırân olup, hâl-i hayâtında dâhil-i mahrûse-i Galata mahallâtından Yolcuoğlu mahallesinde sâkin iken bundan akdem Karadeniz’de şehîden vefât eden Rıdvan Reis b. Abdullah’ın zevcesi ve vârisi olup verâset-i mahkiyesi hasebiyle âti’l-beyân gulâma vâzı‘atü’l-yed olan ve husûs-ı âti’z-zikri münkir bulunan Üftâde Hâtun bt. Abdullah nâm hasm-ı câhid mahzarında, orta boylu, elâ gözlü, açık kaşlı, Rûsiyyü’l-asl râfi‘-i hâze’l-kitâb Ali b. Abdullah’dan sâdır olan da‘vâ-i sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayâtında ve kemâl-i sıhhatinde müdde‘î-i mezbûru “Mevtimden kırk gün mukaddem hürsün” diyerek bizim yanımızda ve katımızda tedbîr-i mukayyed ile müdebber eyledi ve müddet-i mezkûreden ziyâde yaşadı. Şehâdetleri ba‘de ri‘âyeti şerâiti’l-kabûl inde’ş-şer‘ makbûl ve mu‘teber olmağın mûcebince hükm edildi. El-ân müdde‘î-i merkūm mezheb-i muhtâra tevfîkan sâir ahrâr-ı asliyyîn gibi hürdür. Cerâ zâlike ve hurrire fi’t-târihi’l-mezbûr.

Şuhûdü’l-hâl: Ahmed Çelebi b. Ali el-Müezzin, Usta Mehmed b. Şükrullah, Memi Ağa b. Abdullah, Ali Çelebi b. Veli, Mustafa el-Muhzır ve gayruhüm

(GALATA46 - cilt: 38, sayfa: 129 - Hüküm no: 117 - Orijinal metin no: [45a-2 Arapça])﻿

﻿

﻿

118. Hüküm

Rıdvan Reis b. Abdullah’ın vârisleri arasında taksim edilen terekesi

Muhallefâtü’l-merhûm Rıdvan Reis b. Abdullah el-müteveffâ es-sâkin [fî] hâl-i hayâtihî bi mahalleti İbn-i Yolcu bi dâhili Galata el-mahmiye mâte şehîden an zevcetin Üftâde Hâtun bt. Abdullah ve binteyni sagīreteyn Râbia ve Sâliha ve’l-verâsetü münhasıratün fîhim. Vaka‘a’t-tahrîr fi’l-yevmi’l-hâmis ve’l-ışrîn min Şa‘bâni’l-mu‘azzam li sene 1026 Hâne der mahalle-i mezbûre büyût-ı müte‘addideyi müştemildir ber vech-i tahmîn, sah Kıymet 70.000 Sürh sancaklı çemenî çuka Kıymet 1.550 Deve tüyü câme Bağdâdî mukadde[m] yenli Kıymet 640 Deve tüyü zıbın Bağdâdî, 1 Kıymet 200 Alaca Bağdâdî câme-i köhne, 1 Kıymet 350 Sürh çuka dizlik, 1 Kıymet 250 Sürh çuka kürdî bâ post-ı tavşan, 1 Kıymet 280 Sürh çuka diz çakşırı, 1 Kıymet 170 Beyaz bogasi zıbın, 1 Kıymet 52 Sarı köhne kebe, 1 Kıymet 80 Kırmızı velense-i müsta‘mel, 1 Kıymet 120 Köhne pereme, 1 Kıymet 500 Bir mikdâr kayık kerestesi ber vech-i tahmîn Kıymet 500 Köhne kayık, 1 Kıymet 300 Odun, çeki, 50 Kıymet 2.500 Forsa gulâm be nâm-ı ( ), 1 Kıymet 4.000 Sürmâi atlas yen, 1 Kıymet 72 Deve tüyü Bağdâdî yen, 1 Kıymet 60 Cem‘an 81.624 Minhe’l-ihrâcât Mehr-i müsbet-i zevce Meblağ 10.000 Resm-i kısmet Meblağ 1.700 İhzâriyye ve kâtibiyye ve hüddâmiyye Meblağ 300 Dellâliyye 200 Sahhe’l-bâkī 69.424 Minhâ hissetü’z-zevce 8.628 Hissetü’l-bint Râbia 23.141 Hissetü’l-bint Sâliha 23.141 Hisse-i Beyzâde Mehmed Çelebi? 14.464

(GALATA46 - cilt: 38, sayfa: 129 - Hüküm no: 118 - Orijinal metin no: [45b-1])﻿

﻿

﻿

119. Hüküm

Nasuh Beşe b. Abdullah’ın evinin beytülmâl tarafından el-Hâc Hasan b. Abdullah’a satıldığı

Mahmiye-i İstanbul’da ve Galata’da yeniçeri tâifesi beytülmâl emîni olan fahrü’l-akrân Mehmed Ağa b. Mahmud meclis-i şer‘-i şerîfde işbu râfi‘ü’l-kitâb el-Hâc Hasan b. Abdullah mahzarında ikrâr ve takrîr-i kelâm edip Galata’da el-Hâc A‘mâ mahallesinde târih-i kitâbdan üç buçuk ay mukaddem vefât eden merhûm Nasuh Beşe b. Abdullah nâm râcilîn zâhirde vâris-i ma‘rûfu olmayıp cümle muhallefâtı cânib-i beytülmâle âid olmağın cümle muhallefâtına vâzı‘ü’l-yed olmuşdum. El-hâletü hâzihî vaz‘-ı yed eylediğim muhallefât-ı mahkiyeden olup mahalle-i mezbûrede vâki‘ bir tarafı Sefer Kethüdâ vakfı ile ve bir tarafı Mi‘mâr Yusuf vakfı ve bir tarafı hisar duvarı ve bir tarafı tarîk-i hâs ile mahdûd olup üç tabakayı hâviye tabaka-i ûlâsı iki bâb beyti ve bir hücre ve bir sofayı ve tabaka-i sâniyesi dört bâb beyti ve tabaka-i sâlisesi üç mahzeni ve müşterek bi’r-i mâyı ve bir fırını ve muhavvatayı ve kenîfi ve eşcâr-ı müsmire ve gayr-ı müsmireyi müştemil olan menzil müteveffâ-yı mezbûrun düyûn-ı müsbetesi ve vücûh-ı hayrâta sülüs-i vasiyyeti olup zikr olunan düyûnu edâ ve vasiyyeti tenfîz için müddet-i örfiyye tamâmından sonra sûk-ı sultânîde müzâyede verilip müddet-i medîde mezâd olup rağabât-ı nâs bi’l-külliyye münkatı‘a oldukdan sonra kırk beş bin akçede karâr edip ziyâde ile tâlib-i âhar olmayıp ve mezkûr el-Hâc Hasan bin akçe ziyâde ile iştirâya tâlib olmağla menzili mezbûru emânetim hasebi ile merkūm el-Hâc Hasan’a kırk altı bin nakd-i fıddî-i Osmânî akçeye bey‘-i bâtt-ı sahîh-i şer‘î ile bey‘ ve teslîm eyledim, ol dahi vech-i muharrer üzre iştirâ ve tesellüm eyledikden sonra yedinden meblağ-ı mezbûrü’n-na‘tı bi’t-tamâm alıp kabz eyledim bade’l-yevm menzili mezbûr merkūm el-Hâc Hasan’ın mülk-i müşterâsıdır keyfe mâ yeşâ’ ve yahtâr mutasarrıf olsun dedikde mukırr-ı mezbûr Mehmed Ağa’nın vech-i muharrer üzre cârî ve sâdır olan ikrârını mezbûr el-Hâc Hasan dahi bi’l-muvâcehe tasdîk ve bi’l-müşâfehe tahkīk edicek mâ hüve’l-vâki‘ bi’t-taleb sebt olundu. Hurrire fi’l-yevmi’l-hâdî aşer min Ramazâni’l-mübârek min şühûri sene sitte ve ışrîn ve elf

Şuhûdü’l-hâl: Sefer Efendi b. Ferhad el-İmâm bi’l-mahalleti’l-mezbûre, Musli Çelebi b. İbrahim, el-Hâc Süleyman b. Mehmed, el-Hâc Mustafa b. Abdullah, el-Hâc Memi b. Abdullah el-Hayyât, el-Hâc Yusuf b. Abdullah, Haydar Ağa b. Abdullah, Hüseyin b. Abdullah, Mustafa b. Mehmed el-Muhzır, İbrahim el-Muhzır ve gayruhüm

(GALATA46 - cilt: 38, sayfa: 130 - Hüküm no: 119 - Orijinal metin no: [46a-1])﻿

﻿

﻿

120. Hüküm

Müteveffâ Mehmed Efendi b. Şaban’ın hayatta iken Eflak asıllı câriyesi Müşerrefe bt. Abdullah’ı azat ettiği

İşbu râfi‘atü’l-kitâb orta boylu kara gözlü kara yağız Eflakiyyetü’l-asl Müşerrefe bt. Abdullah meclis-i şer‘-i şerîfde mahmiye-i Galata tevâbi‘inden Kasımpaşa’da Kulaksız mahallesinde vefât eden merhûm Mehmed Efendi b. Şaban’ın zevce-i metrûkesi ve vârisesi Aynî Hâtun bt. Ferhad tarafından husûs-ı âti’z-zikre vekîl olup ber nehc-i şer‘î vekâleti sâbite olan Mahmud Çelebi b. Mustafa mahzarında üzerine da‘vâ edip ben merhûm-ı mezbûrun câriye-i memlûkesi iken hâl-i hayâtında ve kemâl-i sıhhatinde beni i‘tâk edip ben mu‘taka olmuşken müvekkile-i mezbûre bana mülkiyyet üzre vaz‘-ı yed eder suâl olunup kasr-ı yed ettirilmesin taleb ederim dedikde gıbbe’s-suâl vekîl-i mezbûr cevâbında müvekkilesinin câriye-i mezbûreye vâzı‘atü’l-yed idiğini ikrâr ve müdde‘iye-i mezbûrenin vech-i muharrer üzre mu‘taka olduğunu inkâr edip müdde‘iye-i mezbûreden da‘vâsına mutâbık beyyine taleb olundukda udûl-i müslimînden Dîvân-ı âlî kâtiblerinden mefharü’l-küttâb Mehmed Efendi b. Murad ve Yusuf Bey b. Mustafa nâm kimesneler li ecli’ş-şehâde meclis-i şer‘-i şerîfe li ecli’ş-şehâde hâzırân olup gıbbe’l-istişhâd fi’l-vâki‘ merhûm-ı mezbûr Mehmed Efendi hâl-i hayâtında ve kemâl-i sıhhatinde evsâf-ı mezkûre ile muttasıfe olan câriye-i mezbûreyi bizim huzûrumuzda hasbeten lillâhi te‘âlâ i‘tâk ve tahrîr eyledi biz bu husûsa şâhidleriz şehâdet dahi ederiz dediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebi ile hükm olundu. Hurrire fî 18 Ramazân [sene 1026].

Şuhûdü’l-hâl: Mehmed Efendi b. İsa el-İmâm, Ali Çelebi b. ( ), Receb b. ( ) el-Müezzin, Ahmed Çelebi b. Süleyman el-Hatîb, Hızır Beşe b. Pîrî, Mehmed b. Hüseyin, Kurd b. Abdullah er-Râcil, Receb b. Abdullah er-Râcil ve gayruhüm

(GALATA46 - cilt: 38, sayfa: 131 - Hüküm no: 120 - Orijinal metin no: [46b-1])﻿

﻿

﻿

121. Hüküm

Müteveffâ Mehmed Efendi b. Şaban’ın hayatta iken Gürcü asıllı Üftâde ve Eflak asıllı Sâliha bt. Abdullah isimli câriyelerini azat ettiği

İşbu râfi‘atü’l-kitâb orta boylu açık kaşlı kara gözlü ve burnu üzerinde çiçek alâmeti var Gürciyyetü’l-asl Üftâde ve yine orta boylu açık kaşlı kara yağız yüzünün sağ yanında beni var Eflakiyyetü’l-asl Sâliha bt. Abdullah nâm câriyeler meclis-i şer‘-i şerîfde mahmiye-i Galata tevâbi‘inden Kasımpaşa’da Kulaksız mahallesinde vefât eden merhûm Mehmed Efendi b. Şaban’ın zevce-i metrûkesi ve vârisesi Aynî Hâtun bt. Ferhad tarafından husûs-ı âti’z-zikre vekîl olup ber nehc-i şer‘î vekâleti sâbite olan Mahmud Çelebi b. Mustafa muvâcehesinde üzerine takrîr-i da‘vâ edip bizi mevlâmız merhûm-ı mezbûr [47a] Mehmed Efendi hâl-i hayâtında ve kemâl-i sıhhatinde hasbeten lillâhi te‘âlâ mâlından âzâd ve i‘tâk edip biz mu‘taka olmuşken mezbûre Aynî Hâtun bize mülkiyyet üzre vaz‘-ı yed eder suâl olunup kasr-ı yed ettirilmesin taleb ederiz deyip gıbbe’s-suâl vekîl-i mezbûr müvekkilesinin mezbûrân Üftâde ve Sâliha’ya vâzı‘atü’l-yed idiğini ikrâr ve vech-i muharrer üzre mezbûrânın mu‘taka olduklarını inkâr edip câriye-i mezbûrândan da‘vâlarına mutâbık beyyine taleb olundukda udûl-i müslimînden Dergâh-ı âlî divân kâtiblerinden mefharü’l-küttâb Mehmed Efendi b. Murad ve Yusuf Bey b. Mustafa nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ merhûm-ı mezbûr Mehmed Efendi hâl-i hayâtında ve kemâl-i sıhhatinde evsâf-ı mezkûre ile muttasıfe olan mezbûrân Üftâde ve Sâliha’yı hasbeten lillâh mâlından âzâd ve mülkünden ihrâc eyledi biz bu husûsa bu minvâl üzre şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebi ile ıtklarına hükm olundu. Hurrire fi’t-târihi’l-mezbûr

Şuhûdü’l-hâl: Kemâ sebeka

(GALATA46 - cilt: 38, sayfa: 132 - Hüküm no: 121 - Orijinal metin no: [46b-2])﻿

﻿

﻿

122. Hüküm

Ahmed adlı çocuğa nafaka takdir edildiği

Hâkim-i muvakki‘ a‘lâ hâze’l-kitâb, Ahmed b. Hüdâverdi Reis nâm sagīrin nafaka, kisve ve sâir havâic-i lâzımesi için, himâye ve terbiyesi altında bulunduğu hâmiletü’l-kitâb Ayşe Hâtun bt. Behram nâm vasîsinin talebiyle, hâric-i mahmiye-i Galata mahallâtından Firûz Ağa mahallesinde bundan akdem vefât eden Fâtıma Hâtun bt. el-Hâc Mehmed nâm annesinden irs-i şer‘le kendisine intikāl eden mâllardan alınmak üzre zeyl-i kitâbda mezkûr târihden i‘tibâren yevmî râyicü’l-vakt yedi akçe farz ve takdîr etti. Hâkim sonra meblağ-ı mefrûzun sagīr-i mezbûrun ihtiyâcına sarfına ve vakt-i hâcetde istidâne edip lede’z-zafer rücû‘una merkūme Ayşe Hâtun’a izin verdi. Cerâ zâlike ve hurrire [fî] 23 Ramazâni’l-mübârek.

Şuhûdü’l-hâl: Ebûbekir Efendi b. Mehmed el-İmâm, Musa Efendi [b.] Mehmed el-Mülâzım, Mehmed Bey b. Abdullah, Beyti b. İsmail, Mahmud b. İsa, Mustafa el-Muhzır, İbrahim el-Muhzır, Mehmed Halîfe el-Müezzin ve gayruhüm

(GALATA46 - cilt: 38, sayfa: 132 - Hüküm no: 122 - Orijinal metin no: [47a-1 Arapça])﻿

﻿

﻿

123. Hüküm

Râbia ve Sâliha adlı çocuklara nafaka takdir edildiği

Hâkim-i muvakki‘ a‘lâ hâze’l-kitâb, hâl-i hayâtında dâhil-i mahrûse-i Galata mahallâtından Yolcuoğlu mahallesinde sâkin iken bundan akdem Karadeniz’de şehîden vefât eden merhûm Rıdvan Reis b. Abdullah’ın Râbia ve Sâliha nâm sagīreteyn kızlarının nafaka, kisve ve sâir havâic-i lâzımeleri için himâye ve terbiyesi altında bulundukları Üftâde bt. Abdullah nâm annelerinin talebiyle, müteveffâ-yı mezbûr babalarından irs-i şer‘le kendilerine intikāl eden emvâlden alınmak üzre zeyl-i kitâbda mezkûr târihden i‘tibâren her birine yevmî râyicü’l-vakt üç akçe-i Osmânî farz ve takdîr etti. Hâkim sonra meblağ-ı mefrûzun sagīreteyni mezbûreteynin ihtiyâcına sarfına ve vakt-i hâcetde istidâne edip lede’z-zafer rücû‘una merkūme Üftâde hâtuna izin verdi. Hurrire fî 22 Ramazâni’l-mübârek sene sitte ve ışrîn ve elf.

Şuhûdü’l-hâl: Ahmed Efendi [b.] Ramazan el-İmâm, el-Hâc Süleyman b. Abdullah, Usta Mehmed [b.] Şükrullah, Haydar Ağa [b.] Abdullah, Mustafa el-Muhzır, İbrahim el-Muhzır, Ali Çelebi b. Veli ve gayruhüm

(GALATA46 - cilt: 38, sayfa: 133 - Hüküm no: 123 - Orijinal metin no: [47b-1 Arapça])﻿

﻿

﻿

124. Hüküm

Aynî Hâtun bt. Ferhad’ın Ömer adlı çocuğa vasî tayin edildiği

Hâkim-i muvakki‘ a‘lâ hâze’l-kitâb, hâmiletü hâze’l-kitâb Aynî Hâtun bt. Ferhad’ı, hâric-i mahmiye-i Galata mahallâtından Kulaksız mahallesinde bundan akdem vefât eden merhûm Mehmed Efendi’nin Ömer nâm sagīrine hıfz-ı ahvâli ve müteveffâ-yı mezbûr babasından kendisine intikāl eden mâlların zabtı için zamân-ı bülûğu ve evânî-i rüşdüne kadar ihtiyâcına binâ’en vasî nasb etti. Mezbûre Aynî Hâtun da vesâyet-i merkūmeyi kabûl edip hizmeti lâzımesini edâyı ta‘ahhüd etti. Cerâ zâlike ve hurrire fi’l-yevmi’s-sâmin aşer min Ramazâni’l-mübârek sene 1026.

Şuhûdü’l-hâl: Mehmed Efendi b. İsa el-İmâm, Ali Çelebi b. ( ), Receb Halîfe el-Müezzin, Hızır Beşe b. Pîrî, Mehmed b. Hüseyin, Kurd b. Abdullah er-Râcil, Receb b. Abdullah er-Râcil, Mustafa el-Muhzır ve gayruhüm

(GALATA46 - cilt: 38, sayfa: 133 - Hüküm no: 124 - Orijinal metin no: [47b-2 Arapça])﻿

﻿

﻿

125. Hüküm

Müteveffâ Mehmed Efendi b. Şaban’ın hayatta iken câriyeleri Rus asıllı Kâmile bt. Abdullah ve Gürcü asıllı Kâmile bt. Abdullah’ı azat ettiği

İşbu râfi‘atü’l-kitâb orta boylu elâ gözlü Rûsiyyetü’l-asl Kâmile bt. Abdullah ve yine orta boylu elâ gözlü sarışın Gürciyyetü’l-asl diğer Kâmile bt. Abdullah nâm câriyeler meclis-i şer‘-i şerîfde mahmiye-i Galata tevâbi‘inden Kasımpaşa’da Kulaksız mahallesinde müteveffâ [48a] olan merhûm Mehmed Efendi b. Şaban nâm kimesnenin zevce-i metrûkesi ve vârisesi olan Aynî Hâtun bt. Ferhad tarafından husûs-ı âti’z-zikre vekîl olup nehc-i şer‘î üzre vekâleti sâbite olan Mahmud Çelebi b. Mustafa muvâcehesinde üzerine takrîr-i da‘vâ eylediler ki biz merhûm-ı mezbûrun câriye-i memlûkesi iken mevlâmız merhûm-ı mezbûr hâl-i hayâtında ve kemâl-i sıhhatinde hasbeten lillâhi te‘âlâ mâlından âzâd ve mülkünden ihrâc eyleyip biz mu‘taka olmuşken zevcesi mezbûre bize mülkiyyet üzre vaz‘-ı yed eder, suâl olunup kasr-ı yed ettirilmesini taleb ederiz deyip gıbbe’s-suâl vekîl-i mezbûr cevâbında müvekkilesinin câriye-i mezbûretâna vâzı‘atü’l-yed idiğini ikrâr ve mezbûretânın vech-i muharrer üzre mu‘taka olduklarını inkâr edip mezbûretân Kâmile ve diğer Kâmile’den da‘vâlarına mutâbık beyyine taleb olundukda udûl-i müslimînden Dîvân-ı âlî kâtiblerinden mefharü’l-küttâb Mehmed Efendi b. Murad ve Yusuf Bey b. Mustafa nâm kimesneler li ecli’ş-şehâde meclis-i şer‘-i şerîfe hâzırân olup istişhâd olunduklarında fi’l-vâki‘ evsâf-ı mezkûre ile muttasıfe olan câriye-i mezbûretânı merhûm-ı mezbûr Mehmed Efendi hâl-i hayâtında hasbeten lillâhi te‘âlâ bizim huzûrumuzda i‘tâk ve tahrîr eyledi biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebi ile mu‘taka olduklarına hükm olunup mâ hüve’l-vâki‘ bi’t-taleb ketb ve terkīm olundu. Hurrire fi’l-yevmi’s-sâmin aşar min Ramazâni’l-mübârek li sene sitte ve ışrîn ve elf

Şuhûdü’l-hâl: Mehmed Efendi b. İsa el-İmâm, Ali Çelebi b. ( ), Receb Halîfe b. ( ) el-Müezzin, Hızır Beşe b. Pîrî, Ahmed Çelebi b. Süleyman, Mehmed b. Hüseyin, Kurd b. Abdullah er-Râcil, Receb Beşe er-Râcil ve gayruhüm

(GALATA46 - cilt: 38, sayfa: 134 - Hüküm no: 125 - Orijinal metin no: [47b-3])﻿

﻿

﻿

126. Hüküm

Piyâle Kaptan b. Abdülmennân’ın çocuklarına anneanneleri Âişe Hâtun bt. Ali’nin vasî tayin edilmesi

Mahmiye-i Galata tevâbi‘inden Kasımpaşa’[da] Yeldeğirmeni mahallesinde sâkin olup Karadeniz’de şehîden vefât eden merhûm Piyâle Kapudân b. Abdülmennân’ın sulbî sagīr oğlu Mehmed ile bint-i sulbiyesi İsmihan nâm sagīre babası merhûm-ı mezbûrdan kendilere intikāl eden emvâlini zabt ve ahvâlini hıfz için bir vasî nasbı lâ-büd ve lâzım ve emr-i mühim olup ve işbu râfi‘atü’l-kitâb sagīrân-ı mezbûrânın min cânibi’l-üm ceddesi olan Âişe Hâtun bt. Ali her vechile vesâyete ehil olup ve ehil olduğunu cemm-i gafîr dahi haber vermeğin cânib-i şer‘den vasî nasb olunup ba‘de kabûlihâ bu hurûf ketb olundu. Hurrire fî evâili Şa‘bân sene 1026.

Şuhûdü’l-hâl: Ali Ağa b. Abdullah, Mustafa Bey [b.] Ferhad, Şuayb Çelebi b. İbrahim, el-Hâc Mehmed b. Cafer, Mustafa el-Muhzır ve gayruhüm

(GALATA46 - cilt: 38, sayfa: 135 - Hüküm no: 126 - Orijinal metin no: [48a-1])﻿

﻿

﻿

127. Hüküm

Nasuh Beşe b. Abdullah’ın vârisi olmadığı için muhallefâtının beytülmâle ait olduğu

Defter oldur ki mahmiye-i Galata’da Azebkapısı kurbunda el-Hâc A‘mâ mahallesinde sâkin iken bin yirmi altı senesi Cumâdelâhiresi’nin evâhirinde vefât eden merhûm Nasuh Beşe b. Abdullah nâm râcilîn zâhirde verâseti şer‘an sâbit olmuş vârisi olmamağla muhallefâtından vücûh-ı hayrâta vasiyyet eylediği sülüsden mâ‘adâsı cânib-i beytülmâle âid olmağla müteveffâ-yı mezbûrun muhallefâtı târih-i mezbûrda füruht olunup lâkin mahalle-i mezbûrede vâki‘ menzili üç ay mezâd olunup sonra satılmağla işbu defter te’hîr olunup âti’l-beyân olan târihde tahrîr olunmuşdur. Vaka‘a’t-tahrîr fi’l-yevmi’l-hâdî aşer min Ramazâni’l-mübârek li sene sitte ve ışrîn ve elf Müsta‘mel yorgan, 1 Kıymet 400 Çuka-i mîrî, 1 Kıymet 300 Leğen-i kebîr, 1 Kıymet 200 Sepet sandık, 1 Kıymet 110 Destâr-ı cedîd, 3 Kıymet 900 Sagīr sandık, 1 Kıymet 40 Sofra-i münakkaş, 2 Kıymet 200 Sahan, 4 Kıymet 110 Köhne kuşak, 1 Kıymet 100 Kırmızı çuka-i kürdî Kıymet 500 Kaliçe-i köhne, 1 Kıymet 300 Kilim-i müsta‘mel, 1 Kıymet 110 Tencere, 1 Kıymet 52 Yorgan-ı köhne, 1 Kıymet 150 Hâne der mahalle-i mezbûre Kıymet 46.000 Ve merhûm-ı mezbûrun kendiden mukaddem vefât eden zevcesinden kendiye intikāl eden esâs-ı beytden hissesi Meblağ 8.400 Meblağ-ı mezbûrun üç bin dört yüz yirmi iki akçesini hâl-i hayâtında alıp bâkī dört bin dokuz yüz yetmiş sekiz akçesi emîn-i beytülmâle teslîm olunmuşdur. Cem‘an yekûn 54.400 Elli dört bin dört yüz akçedir Minhe’l-ihrâcât Dellâliyye 1.000 Deyn-i müsbet …? 1.000 Deyn-i müsbet Cafer Beşe 3.000 Deyn-i müsbet Hasan Beşe 3.000 Deyn-i müsbet el-Hâc Behram el-Cerrâh 2.000 Deyn-i müsbet Çavuş Mehmed 1.000 Deyn-i müsbet Nisâ Hâtun 1.200 Resm-i kısmet be Kazasker 1.300 İhzâriyye ve hüddâmiyye ve harc-ı hücec ve defter 700 Harc-ı hüddâmiyye li emîni beytülmâl 300 Sahhe’l-bâkī 39.900 Minhâ vasiyyet bi vücûhi’l-hayrât Meblağ 13.300 Hisse-i beytülmâl Meblağ 26.600 Meblağ-ı mezbûr beytülmâl emîni Mehmed Ağa’ya teslîm olunmuşdur.

(GALATA46 - cilt: 38, sayfa: 135 - Hüküm no: 127 - Orijinal metin no: [48b-1])﻿

﻿

﻿

128. Hüküm

Meryem Hâtun bt. Memi Paşa’nın zevci merhûm Piyâle Kaptan b. Abdülmennân’ın terekesinden mehrini almasına hükmedildiği

Mahmiye-i Galata tevâbi‘inden Kasımpaşa’da Yeldeğirmeni mahallesinde müteveffâ olan merhûm Piyâle Kapudân b. Abdülmennân’ın zevce-i metrûkesi ve vârisesi Meryem Hâtun bt. el-merhûm Memi Paşa meclis-i şer‘-i şerîfde merhûm-ı mezbûrun sulbî sagīr oğlu Mehmed ve bint-i sulbiyesi İsmihan nâm sagīrenin vasiyy-i mansûbeleri olan Âişe Hâtun bt. Ali muvâcehesinde üzerine takrîr-i da‘vâ edip zevcim merhûm-ı mezbûr zimmetinde mehr-i müeccelimden altmış bin akçe hakkım vardır, vasiyy-i merkūmenin yedinde olan terekesinden taleb ederim deyip gıbbe’s-suâl vasiyy-i mezbûre bi hasebi’l-vesâye tereke-i mezbûreye vâzı‘atü’l-yed idiğini ikrâr ve mezbûre Meryem Hâtun’un mehr-i müecceli altmış bin akçe idiğini inkâr edip mezbûre Meryem Hâtun’dan da‘vâsına mutâbık beyyine taleb olundukda udûl-i müslimînden Ali Ağa b. Abdullah ve el-Hâc Mehmed b. Cafer nâm kimesneler li ecli’ş-şehâde meclis-i şer‘-i şerîfe hâzırân olup istişhâd olunduklarında fi’l-vâki‘ mezbûre Meryem Hâtun merhûm-ı mezbûr Piyâle Kapudân’a bizim huzûrumuzda altmış bin akçe mehr-i müeccel ile akd-i nikâh olunmuşdur biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra mezbûre Meryem Hâtun’a da‘vâ eylediği meblağ-ı mârrü’z-zikr altmış bin akçeyi zevci müteveffâ-yı mezbûrdan hâl-i hayâtında küllen ve ba‘zan ahz u kabz etmeyip vechen mine’l-vücûh zimmetini berî etmediğine yemîn teklîf olundukda ol dahi vech-i muharrer üzre yemîn billâhi’l-aliyyi’l-azîm etmeğin mûcebi ile hükm olunup mâ hüve’l-vâki‘ bi’t-taleb ketb ve terkīm olundu. Hurrire fî evâsıtı Şa‘bâni’l-mu‘azzam [sene 1026].

Şuhûdü’l-hâl: Mustafa Çelebi b. Ferhad el-Mütevellî, Şuayb Çelebi b. İbrahim, Hasan Efendi b. Veli el-İmâm, Mustafa Çelebi b. Yusuf, Ahmed Çavuş b. İbrahim, Mustafa el-Muhzır, İbrahim el-Muhzır ve gayruhüm

(GALATA46 - cilt: 38, sayfa: 136 - Hüküm no: 128 - Orijinal metin no: [49a-1])﻿

﻿

﻿

129. Hüküm

Merhûm Piyâle Kaptan b. Abdülmennân’ın Ali Bey b. Memi Paşa’ya olan borcunun terekesinden ödenmesine hükmedildiği

Mahmiye-i Galata tevâbi‘inden Kasımpaşa’da Yeldeğirmeni mahallesinde sâkin Ali Bey b. el-merhûm Memi Paşa meclis-i şer‘-i şerîfde yine mahalle-i mezbûrede müteveffâ olan merhûm Piyâle Kapudân b. Abdülmennân’ın sulbî sagīr oğlu Mehmed ile bint-i sulbiyesi İsmihan nâm sagīrenin savb-ı şer‘den vasiyy-i mansûbeleri Âişe Hâtun bt. Ali muvâcehesinde üzerine takrîr-i da‘vâ edip bundan akdem merhûm-ı mezbûr Piyâle Kapudân hâl-i hayâtında karz tarîkiyle benden yirmi bin akçe [49b] istikrâz ve kabz edip müteveffâ olmağla zimmetinde kalmışdır, el-hâletü hâzihî vasiyy-i mezbûrenin yedinde olan terekesinden taleb ederim deyip gıbbe’s-suâl vasiyy-i mezbûre bi hasebi’l-vesâye tereke-i mezbûreye vâzı‘atü’l-yed idiğini ikrâr ve deyn-i mezbûru bi’l-külliyye inkâr etmeğin müdde‘î-i mezbûrdan da‘vâsına mutâbık beyyine taleb olundukda udûl-i müslimînden Ali Ağa b. Abdülmennân ve el-Hâc Mehmed b. Cafer nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ merhûm-ı mezbûr Piyâle Kapudân hâl-i hayâtında müdde‘î-i merkūm Ali Bey’den karz tarîkiyle bizim huzûrumuzda yirmi bin akçeyi alıp kabz eyledi biz bu husûsa şâhidleriz şehâdet dahi ederiz deyû edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra müdde‘î-i mezbûra da‘vâ eylediği meblağ-ı mezbûru küllen ve ba‘zan ahz etmeyip vechen mine’l-vücûh zimmetini ibrâ etmediğine yemîn teklîf olundukda ol dahi yemîn billâh etmeğin mûcebi ile hükm olundu. Hurrire fi’t-târihi’l-mezbûr li seneti’l-mersûme

Şuhûdü’l-hâl: Kemâ sebeka

(GALATA46 - cilt: 38, sayfa: 137 - Hüküm no: 129 - Orijinal metin no: [49a-2])﻿

﻿

﻿

130. Hüküm

Vefat eden Piyâle Kaptan b. Abdülmennân’ın evinin Meryem Hâtun bt. Memi Paşa’ya satılarak borcunun ödenmesine hükmedildiği

Mahmiye-i Galata tevâbi‘inden Kasımpaşa’da Yeldeğirmeni mahallesinde sâkin olup Karadeniz’de şehîden vefât eden merhûm Piyâle Kapudân b. Abdülmennân’ın sulbî sagīr oğlu Mehmed ile bint-i sulbiyesi İsmihan nâm sagīrenin cânib-i şer‘den mansûbe vasîleri olan Âişe Hâtun bt. Ali meclis-i şer‘de işbu râfi‘atü’l-kitâb Meryem Hâtun bt. el-merhûm Memi Paşa muvâcehesinde ikrâr ve takrîr-i kelâm edip merhûm-ı mezbûrun terekesinden olup mahalle-i mezbûrede vâki‘ bir tarafı Mehmed b. Memi Ağa mülkü ile ve bir tarafı Çeşmisiyah bt. Abdullah mülkü ile bir tarafı Seyfi nâm kimesne mülkü ile ve bir tarafı Medîne-i münevvere vakfı ile ve bir tarafı tarîk-i âm ile mahdûd olup dâhiliyyesinde bir fevkānî odayı ve altında bir odayı ve bir matbah evini ve bir kenîfi ve bahçeyi ve eşcâr-ı müsmire ve gayr-ı müsmireyi müştemil ve hâriciyesinde bir şehnişînli odayı hâvî olan menzil müteveffâ-yı mezbûrun zarûret-i deyni için bey‘ olunmak lâzım gelmeğin menzili mezbûr li ecli’l-bey‘ mecâlis-i tâlibîne arz olunup ba‘de’l-müzâyede ve intihâi’r-rağabât mezbûre Meryem Hâtun üzerinde altmış iki bin akçede [50a] karâr edip ziyâde ile tâlib-i âhar dahi olmamağın ben dahi vesâyet-i mahkiyem hasebi ile menzili mârrü’z-zikri merkūme Meryem Hâtun’a meblağ-ı mezbûr altmış iki bin nakd-i râyic fi’l-vakt fıddî-i Osmânî akçeye bey‘-i bâtt-ı sahîh-i şer‘î ile bey‘ ve teslîm eyledim ol dahi vech-i muharrer üzre iştirâ ve tesellüm eyledikden sonra semeni olan meblağ-ı mezbûrü’n-na‘t altmış iki bin akçeyi mezbûre Meryem Hâtun yedinden aldım kabz eyledim min ba‘d menzili merkūm mülk-i müşterâsıdır keyfe mâ yeşâ’ ve yahtâr mutasarrıfa olsun dedikde mukırra-i mezbûrenin bi’l-vesâye cârî olan ikrârını mezbûre Meryem Hâtun dahi bi’l-muvâcehe tasdîk edip mâ hüve’l-vâki‘ bi’t-taleb ketb ve terkīm olundu. Hurrire fi’l-yevmi’r-râbi‘ aşar min Ramazân li sene sitte ve ışrîn ve elf.

Şuhûdü’l-hâl: Haydar Ağa b. Abdullah, Benli Mehmed el-Münâdî, el-Hâc Mehmed [b.] Abdullah, Mustafa el-Muhzır ve gayruhüm

(GALATA46 - cilt: 38, sayfa: 138 - Hüküm no: 130 - Orijinal metin no: [49b-1])﻿

﻿

﻿

131. Hüküm

Emine Hâtun bt. Ali’nin Rus asıllı câriyesi Zamâne bt. Abdullah’ı azat ettiği

Mahmiye-i Galata’da el-Hâc A‘mâ mahallesinde sâkine fahrü’l-muhadderât Emine Hâtun bt. Ali tarafından âti’z-zikr olan i‘tâkı ikrâra vekîl olduğu hasm-ı câhid muvâcehesinde nehc-i şer‘î üzre sâbit olan Elvanzâde Mustafa Çelebi meclis-i şer‘de işbu orta boylu çatık kaşlı elâ gözlü sarışın Rûsiyyetü’l-asl Zamâne bt. Abdullah nâm câriye muvâcehesinde ikrâr ve i‘tirâf edip evsâf-ı mezkûre ile muttasıfe olup müvekkilem mezbûrenin câriye-i memlûkesi ve müvekkili mezbûre için rıkkına mu‘terife mezbûre Zamâne’yi hasbeten lillâhi te‘âlâ mâlından âzâd ve mülkünden ihrâc ve i‘tâk eyledi ba‘de’l-yevm sâir hürretü’l-asl olanlar gibi hürre olsun dedikde mâ vaka‘a alâ vukū‘ihi bi’t-taleb ketb ve terkīm olundu. Hurrire fi’l-yevmi’s-sâdis ve’l-ışrîn min Ramazâni’l-mübârek li sene sitte ve ışrîn ve elf

Şuhûdü’l-hâl: Sefer Efendi b. Ferhad el-İmâm, el-Hâc Mustafa b. Murad el-Müezzin, Mustafa Beşe b. Abdullah, Osman b. Mehmed, el-Hâc Mustafa b. Abdülmennân, İbrahim el-Muhzır, Mustafa b. Mehmed el-Muhzır ve gayruhüm

(GALATA46 - cilt: 38, sayfa: 139 - Hüküm no: 131 - Orijinal metin no: [50a-1])﻿

﻿

﻿

132. Hüküm

Fâtıma Hâtun bt. Sinan’ın Abaza asıllı câriyesi Peymâne bt. Abdullah’ı azat ettiği

Mahmiye-i Galata’da el-Hâc A‘mâ mahallesinde sâkine fahrü’l-muhadderât Fâtıma Hâtun bt. Sinan tarafından i‘tâk-ı âti’z-zikri ikrâra vekîl olup [50b] Mehmed b. Ali ve Ahmed b. Mustafa nâm kimesneler şehâdetleri ile şer‘an vekâleti hasm-ı şer‘î-i câhid mahzarında sâbite olan Elvanzâde Mustafa Çelebi meclis-i şer‘-i hatîr-i lâzımü’t-tevkīrde işbu orta boylu kara yağız çatık kaşlı kara gözlü Abazaviyyetü’l-asl müvekkile-i mezbûre için rıkkına mu‘terife olan Peymâne bt. Abdullah nâm câriye muvâcehesinde ikrâr ve i‘tirâf edip evsâf-ı mezkûre ile muttasıfe olup müvekkilem mezbûrenin câriye-i memlûkesi olan merkūme Peymâne’yi müvekkili mersûme hasbeten lillâhi te‘âlâ mâlından âzâd ve mülkünden ihrâc ve i‘tâk eyledi ba‘de’l-yevm sâir hürretü’l-asl gibi olsun dedikde mâ hüve’l-vâki‘ bi’t-taleb ketb olundu. Hurrire fi’l-yevmi’s-sâdis ve’l-ışrîn min Ramazâni’l-mübârek li sene 1026

Şuhûdü’l-hâl: Kemâ sebeka

(GALATA46 - cilt: 38, sayfa: 139 - Hüküm no: 132 - Orijinal metin no: [50a-2])﻿

﻿

﻿

133. Hüküm

Hızır Beşe b. Abdullah’ın vârisleri arasında taksim edilen terekesi

Muhallefâtü’l-merhûm Hızır Beşe b. Abdullah er-Râcil el-müteveffâ bi Küçükçekmece ve tereke zevceten med‘uvveten sâkine bt. Kasım Bey ve el-beytülmâl el-mahsûsatü li’t-tâifeti’r-râcilîn. Hurrire fi’l-yevmi’l-hâmis aşar min Ramazâni’l-mübârek sene 1026 Nısf hâne der Çekmece Kıymet 8.000 Gümüşlü kılıç 2.000 Mor çuka-i köhne bâ post-ı sansar 1.210 Sagīr sandık 60 Mâî mukaddem kuşak 200 Neftî Bağdâdî câme 400 Yeşil müsta‘mel çuka 800 Mor çuka çakşır 250 Destâr-ı Ferhadhâni 300 Kadife kavuk 90 Köhne yorgan-ı çatma, 2 750 Köhne seccâde 110 Kılıf-ı döşek 200 Köhne yastık-ı çatma 110 Sini-i nühâs-ı sagīr 120 Kılıf-ı döşek, 2 210 Kazan-ı vasat 500 Kaliçe-i sagīr 110 Velense-i köhne 70 Kaliçe-i müsta‘mel 600 Güğüm, 2 180 Bakrac-ı sagīr 50 Tencere, 2 150 Leğen ma‘a ibrik 70 Sahan 40 Tepsi 40 İbrik 25 Dolab 300 İnek ma‘a buzağı 600 Sikke-i hasene, 20 bi hesâb-ı Osmânî 2.400 Cem‘an yekûn 19.945 Minhâ Dellâliyye 370 Ücret-i araba 150 İki def‘a çekmece harcı 500 Resm-i kısmet 470 Ücret-i kadem ve kâtibiyye ve harc-ı defter 300 Techîz ve tekfîn 2.000 Mehr-i müeccel 2.000 Sahhe’l-bâkī 14.155 [51a] Minhâ hissetü’z-zevce er-rub‘ 3.551 Hissetü’l-beytülmâl 10.640 Meblağ-ı mezbûr emîn-i beytülmâl Mehmed Ağa’ya teslîm olunmuşdur.

(GALATA46 - cilt: 38, sayfa: 139 - Hüküm no: 133 - Orijinal metin no: [50b-1])﻿

﻿

﻿

134. Hüküm

Nasuh Beşe b. Abdullah’ın hayatta iken malının üçte birini vasiyet ettiği

Udûlden Ahmed Çelebi b. Abdüllatif ve el-Hâc Mustafa b. Murad nâm kimesneler meclis-i şer‘-i şerîfe hâzırân olup Kostantıniyye ve mahrûse-i Galata’da vâki‘ râcilîn zümresine mahsûs beytülmâle bi’l-fi‘l emîn olan ve emânet-i mahkiyesi hasebiyle ve hâkim-i şer‘ ma‘rifeti ile dâhil-i Galata mahallâtından el-Hâc A‘mâ mahallesinde bundan akdem vefât eden Nasuh Beşe b. Abdullah nâm yayanın muhallefâtına zâhirde ma‘rûf vârisi zuhûr etmediği için vâzı‘-ı yed olan fahrü’l-ümenâ Mehmed Ağa b. Mahmud nâm hasm-ı câhid mahzarında, râfi‘ü’l-kitâb el-Hâc Mustafa b. Abdullah’dan sâdır olan da‘vâ-i sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr maraz-ı mevte yakalanıp başını ölüm yastığına koyduğunda ölmeden önce cemî‘ mâlının sülüsünün vesâyet umûru için seçdiği ve hâkim-i şer‘in de münâsib gördüğü diyânetiyle mevsûf bir kimesne yani müdde‘î-i mezbûr yediyle sebîl-i hayrât ve meberrât-ı hasenâta sarf ve turûk-ı birre ve ihsâna bezl edilmesini vasiyyet etti ve vesâyeti üzre musırran vefât eyledi. Şehâdetleri ba‘de ri‘âyeti şerâiti’l-kabûl inde’ş-şer‘ makbûl ve mu‘teber olmağın hâkim-i muvakki‘ a‘lâ hâze’l-kitâb şehâdetleri mûcebince vesâyet-i mezbûrenin sıhhatine hükm etti. Vasiyy-i mezbûr sonra emîn-i mezkûr yedinden müteveffâ-yı mezbûrun muhallefâtının sülüsünden on bir bin iki yüz yetmiş akçeyi kabz ve tesellüm eyledi ki bu mikdâr emîn-i mezbûrun sülüs-i mezkûrdan müteveffâ-yı merkūmun iki bin akçe tutan techîz ve telkīn masraflarından sonra bâkī kalan mikdârdır. Cerâ zâlike ve hurrire fi’l-yevmi’l-hâmis aşer min Ramazâni’l-mübârek sene sitte ve ışrîn ve elf.

Şuhûdü’l-hâl: Sefer Efendi b. Ferhad el-İmâm, Mehmed Halîfe b. Ali el-Müezzin, Musli Çelebi b. İbrahim, Mahmud Çelebi b. İslâm, el-Hâc Hüseyin b. Yunus, Benli Mehmed el-Münâdî, Mustafa b. Mehmed, İbrahim el-Muhzır ve gayruhüm

(GALATA46 - cilt: 38, sayfa: 140 - Hüküm no: 134 - Orijinal metin no: [51a-1 Arapça])﻿

﻿

﻿

135. Hüküm

Cerrâh el-Hâc Behram’ın Nasuh Beşe’de ödünçten alacağı olduğu

Udûlden el-Hâc Mehmed b. Süleyman ve Derviş b. Mustafa nâm kimesneler meclis-i şer‘-i şerîfe hâzırân olup mahmiye-i Kostantıniyye ve mahrûse-i Galata’da vâki‘ râcilîn zümresine mahsûs beytülmâle bi’l-fi‘l emîn olan ve emânet-i mahkiyesi hasebiyle ve hâkim-i şer‘ ma‘rifeti ile dâhil-i Galata mahallâtından el-Hâc A‘mâ mahallesinde bundan akdem vefât eden merhûm Nasuh Beşe b. Abdullah nâm yayanın muhallefâtına zâhirde ma‘rûf vârisi zuhûr etmediği için vâzı‘-ı yed olan fahrü’l-ümenâ Mehmed Ağa b. Mahmud nâm hasm-ı câhid mahzarında, râfi‘ü’l-kitâb Cerrâh el-Hâc Behram b. Abdullah’dan sâdır olan da‘vâ-i sahîha-i şer‘iyyede gıbbe’l-istişhâd şöyle şehâdet ettiler ki, müdde‘î-i mezbûrun müteveffâ-yı mezkûrun zimmetinde karz-ı şer‘î cihetinden lâzımü’l-edâ ve vâcibü’l-kazâ râyicü’l-vakt iki bin akçe-i Osmânî hakkı vardır. Şehâdetleri ba‘de ri‘âyeti şerâiti’l-kabûl inde’ş-şer‘ makbûl ve mu‘teber oldu. Müdde‘î-i merkūma meblağ-ı mersûmu kendisinden veya vekîlinden kısmen veya tamâmen ahz ü kabz etmediğine ve bi vechin mine’l-vücûh zimmetini ibrâ eylemediğine dâir yemîn billâhi te‘âlâ verildiğinde hâkim-i muvakki‘ a‘lâ hâze’l-kitâb, meblağ-ı mezbûrun müteveffâ-yı merkūmun muhallefâtından müdde‘î-i mezkûra edâsına hükm etti. Müdde‘î-i mezbûr sonra emîn-i merkūm mahzarında, hükm edilen iki bin akçeyi emîn-i mesfûr yedinden ahz ü kabz ettiğini ikrâr etti. Emîn-i mezbûr, mukırr-ı merkūmun ikrâr-ı meşrûhunu vicâhen ve şifâhen tasdîk eyledi. Hurrire fi’t-târihi’l-mezbûr.

Şuhûdü’l-hâl: Kemâ sebeka

(GALATA46 - cilt: 38, sayfa: 141 - Hüküm no: 135 - Orijinal metin no: [51a-2 Arapça])﻿

﻿

﻿

136. Hüküm

Mahmud Çelebi b. İslâm’ın Fâtıma adlı çocuğa vasî tayin edildiği

Hâkim-i muvakki‘ a‘lâ hâze’l-kitâb, hâmil-i hâze’l-kitâb Mahmud Çelebi b. İslâm’ı, dâhil-i mahmiye-i Galata mahallâtından Câmi‘-i Kebîr mahallesinde bundan akdem vefât eden el-Hâc Sefer’in Fâtıma nâm sagīre kızına, hıfz-ı ahvâli ve müteveffâ-yı mezbûr babasından kendisine intikāl eden mâlların muhâfazası için evânî-i rüşd ve zamân-ı bülûğuna kadar ihtiyâcına binâ’en vasî nasb etti. Mezbûr Mahmud Çelebi de vesâyet-i merkūmeyi kabûl edip hizmeti lâzımesini edâyı müte‘ahhid oldu.

Şuhûdü’l-hâl: Derviş Mehmed b. Ali el-Müezzin, Mustafa Reis b. Abdullah, Mehmed Reis b. ( ), Mehmed Çelebi b. Hamza, muhzırân ve gayruhüm

(GALATA46 - cilt: 38, sayfa: 142 - Hüküm no: 136 - Orijinal metin no: [51b-1 Arapça])﻿

﻿

﻿

137. Hüküm

Fâtıma adlı çocuğa nafaka takdir edildiği

Hâkim-i muvakki‘ a‘lâ hâze’l-kitâb, Fâtıma bt. el-Hâc Sefer nâm sagīrenin nafakası, kisvesi ve sâir havâic-i lâzımesi için, himâye ve terbiyesi altında bulunduğu hâmil-i kitâb Mahmud Çelebi b. İslâm nâm vasîsinin talebiyle müteveffâ-yı mezbûr babasından intikāl eden mâllardan alınmak üzre zeyl-i kitâbda mezkûr târihden i‘tibâren yevmî râyicü’l-vakt iki akçe farz ve takdîr etti. Hâkim sonra meblağ-ı mefrûzun sagīre-i mezbûrenin ihtiyâcına sarfına ve vakt-i hâcetde istidâne edip lede’z-zafer rücû‘una merkūm Mahmud Çelebi’ye izin verdi. Hurrire fi’t-târihi’l-mezbûr.

Şuhûdü’l-hâl: Kemâ sebeka

(GALATA46 - cilt: 38, sayfa: 142 - Hüküm no: 137 - Orijinal metin no: [51b-2 Arapça])﻿

﻿

﻿

138. Hüküm

El-Hâc Sefer b. Abdullah’ın vârisleri arasında taksim edilen terekesi

Galata’da Câmi‘-i Kebîr mahallesinde vefât eden el-Hâc Sefer b. Abdullah sagīre kızı Fâtıma’yı ve zevcesi ve mevlâsının oğlu Mahmud Çelebi b. İslâm’ı terk etmişdir. Hurrire fi’t-târihi’l-mezbûr An bahâ-i mebî‘ât-ı eşyâ 9.943 Dükkânda satılan eşyâ 1.482 Der zimmeti Hatîbzâde 4.000 Nukūd evinde 2.400 Der zimmeti Musli Çelebi 700 Cem‘an 18.525 Sahhe’l-bâkī ba‘de ihrâci’l-mehir ve’l-mesârifeti’l-lâzıme Hisse-i bint Hisse-i zevce Hisse-i Mahmud Çelebi

(GALATA46 - cilt: 38, sayfa: 142 - Hüküm no: 138 - Orijinal metin no: [51b-3])﻿

﻿

﻿

139. Hüküm

Merhûm Memi Paşa b. Abdullah’ın forsalarını oğlu İbrahim Bey’in satın aldığı

Bundan akdem Karadeniz’de şehîden müteveffâ olan merhûm Memi Paşa b. Abdülmennân’ın sulbî sagīr oğulları ve vârisleri olan İsmail Bey’in ve Halil Bey’in ve Mehmed Ali Bey’in kıbel-i şer‘den mansûb vasîleri olan vâlideleri Âişe Hâtun bt. Üveys meclis-i şer‘-i şerîfde müteveffâ-yı mezbûrun sulbî kebîr oğlu İbrahim Bey mahzarında ikrâr ve takrîr-i kelâm edip müteveffâ-yı mezbûrun muhallefâtından olup mezbûr İsmail’e ve Halil’e ve Mehmed Ali’ye intikāl eden memlûk forsa keferesinden mezbûr İbrahim Bey’le beynimizde evsâfı ve eşkâli ve esmâsı ma‘lûm kırk üç nefer Rûsiyyetü’l-asl forsa memlûkü ve yirmi nefer Boğdaniyyü’l-asl forsa memlûkü ve on altı nefer Macariyyü’l-asl forsa memlûkü ve on nefer Efrenciyyü’l-asl forsa memlûkü ve iki nefer Nemçeviyyü’l-asl forsayı her biri yedişer bin akçeye ve bir nefer Hırvadiyyü’l-asl forsayı beş bin üç yüz on altı akçeye cem‘an doksan iki nefer forsayı

(GALATA46 - cilt: 38, sayfa: 143 - Hüküm no: 139 - Orijinal metin no: [52a-1])﻿

﻿

﻿

140. Hüküm

Merhûm Memi Paşa b. Abdullah’ın forsalarını oğlu İbrahim Bey’in satın aldığı

Bundan akdem Karadeniz’de şehîden vefât eden merhûm Memi Paşa b. Abdullah nâm müteveffânın sulbî sagīr oğulları ve vârisleri olan İsmail’in ve Halil’in ve Mehmed Ali’nin kıbel-i şer‘-i şerîfden mansûb vasîleri ve vâlideleri Âişe Hâtun bt. Üveys meclis-i şer‘-i şerîfde müteveffâ-yı mezbûrun sulbî kebîr oğlu İbrahim Bey mahzarında ikrâr ve takrîr-i kelâm edip mezbûrûn İsmail ve Halil ve Mehmed Ali’ye babaları merhûm-ı mezbûrdan intikāl eden memlûk forsa keferesinden beynimizde evsâfı ve eşkâli ve esmâsı ma‘lûm kırk üç nefer Rûsiyyü’l-asl ve yirmi nefer Boğdaniyyü’l-asl ve on altı nefer Macariyyü’l-asl ve on nefer Nemçeviyyü’l-asl memlûkları her biri yedişer bin akçeye olmak üzre ve bir nefer Nemçeviyyü’l-asl beş bin sekiz yüz on altı akçeye olmak üzre cem‘an zikr olunan doksan iki nefer forsa-i memlûkü safka-i vâhide ve bey‘-i bâtt-ı sahîh-i şer‘î ile merkūm İbrahim Bey altı yüz bin ve kırk iki bin sekiz yüz on altı akçe fıddî-i Osmânî akçeye eytâm-ı mezbûreye enfa‘ olmağla bey‘ ve teslîm edip ol dahi vech-i muharrer üzre iştirâ ve tesellüm edip semen-i mezbûrü’n-na‘t zimmetinde eytâm-ı mezbûreye vâcibü’l-edâ deynidir, eytâm-ı mezbûrenin beynimizde kadri ve vasfı ma‘lûm çuka bahâsından dahi mezbûr İbrahim Bey zimmetinde üç bin beş yüz akçe olup meblağ-ı mezbûr dahi eytâm-ı mezbûreye vâcibü’l-edâ deyndir dedikde vasiyy-i mezbûrenin vech-i muharrer üzre cârî olan ikrârını merkūm İbrahim Bey dahi bi’l-muvâcehe tasdîk edip mâ vaka‘a bi’t-taleb ketb olundu. Hurrire fî evâili Recebi’l-mürecceb li sene sitte ve ışrîn ve elf

Şuhûdü’l-hâl: Ali Ağa b. Abdullah ez-Zevvâk, Şaban Kapudân b. Abdullah, Mustafa Reis b. Abdullah, Mustafa Kapudân b. Abdullah, Ramazan Ağa b. Abdullah, Mustafa Çelebi b. Ramazan, Mehmed Çavuş b. Ahmed, Ali Râmi b. Abdurrahman, Mehmed Kethüdâ-yı sefîne ve gayruhüm

(GALATA46 - cilt: 38, sayfa: 143 - Hüküm no: 140 - Orijinal metin no: [52a-2])﻿

﻿

﻿

141. Hüküm

Memi Paşa b. Abdülmennân’ın vârisleri arasında taksim edilen terekesi

Muhallefâtü’l-merhûmu’l-mebrûr -ed-dâricü ilâ rahmeti rabbihi’l-gafûr-Memi Paşa b. Abdülmennân aleyhi’r-rahmeti ve’r-rıdvân es-sâkin hâle hayâtihî bi mahalleti Yel değirmeni bi kasabati Kasımpaşa tâbi‘i kazâi Galata el-mahmiye mâte şehîden sa‘îden an zevcetin med‘uvvetin Âişe bt. Üveys ve an ibnin sulbiyyin kebîrin İbrahim Bey ve an evlâdın sıgārın med‘uvvîn İsmail ve Halil ve Mehmed Ali ve an bintin sagīratin Gevherhan ve’l-verâsetü münhasıratün fîhim vaka‘a’t-tahrîr fî evâili Recebi’l-mürecceb min şühûri sene sitte ve ışrîn ve elf Yanko forsa Rus Nikola forsa Rus Rado forsa Boğdan Eteno forsa Frenk Teniz forsa Rus İstefan Rus Kaspar Macar Yuvan Rus Rado Boğdan Vasil Rus İstayko Rus Yavan Rus Aleksi Rus Mançuk Macar Aleksi Rus Miketi Rus Goral Rus Yuvan Rus Mihal Rus Todori el-Hayyât Rus Petri Rus Voroşko Rus Esteban Rus Marsi Rus Cozet forsa Rus Vasil Boğdan Medire Rus Yuvan Rus Andriye Rus Yuvan Rus Kalafatçı İstefan Boğdan Cuvan Boğdan Köri forsa Rus İstefan Boğdan Bastiyan forsa Frenk Yakop Rus Andriye Rus Rado Boğdan İstefan Macar Vasil Rus Gürci Mihal Rus Şirme en-Neccâr Rus Vasil en-Neccâr Rus Bıçakçı Kosta Rus Yanoş Nemçe Yavan forsa Rus Baveşko Rus Cuban Rus Banit Macar Andriye Rus İstanco Boğdan Danyal Rus Yuvan Rus Simni Rus İstefan Rus Varilci Andriye Rus Martin Rus Yuvan forsa Rus Malta Frenk Derbil Rus Fedire Rus Bilan forsa Rus Bergun forsa Rus Tökeli Macar Fedire Rus Gomone Rus Eynat Rus Dirgan Boğdan Saverko Rus Fedire Rus Kunderat Rus Yavaşko Rus Mihal Nemçe Martin Rus Estan Rus Dorşeko forsa Rus [53a] Veruza forsa Rus Nikola Boğdan Mihal Rus Varaşko Rus İstefan Rus Yanoş Macar Fedire Rus Pavaşko forsa Rus Voruza Boğdan Mihal Rus Andriye Rus Görgö forsa Bosna Pelaş Macar Filip Frenk Loren Macar Bosna Hırvat Martin Macar Yavaşko Rus Kalo forsa Rus Arnot Rus Petro Rus İmok Kozan Eştok Macar Burkan Boğdan Vebro Boğdan Varko forsa Rus Eştan Boğdan Martin Rus Franko Frenk Vebro Boğdan Yagop Frenk Haniça Frenk Martin forsa Frenk İspanyol Frenk Merat Frenk Vaşko Rus Raşko Rus Yanoş Rus Kaspar Macar Andriye Rus Estan Rus Melaş Macar Varşok Rus Folter Rus Arnot Rus Teraşko Rus Andriye Rus Luyo forsa Boğdan Yuvan Rus Eştok Macar Todori Boğdan Yan Boğdan Yanoş Rus Cuvan Frenk Martin Rus Koşat Boğdan Koşto Boğdan Yuvan Rus Fetel Macar Yançi Macar Bordan Boğdan Vasil Rus Luko Rus Elyaz forsa Rus İsa Boğdan Rado Boğdan Mihal Macar Semnek forsa Rus İstefan Rus Pavlo Macar Petro Rus Fedire Rus Vasil Rus Pelaş Macar Vasil Rus Eynat Rus Vonadekin Macar Yako Rus İstefan Rus Perdan Rus Mihal Rus Şoko Rus Encer forsa Frenk Erbil forsa Frenk Mino forsa Frenk Paneşko forsa Boğdan Pavaşko forsa Rus Cem‘an aded-i nefer 164 Beher nefer yedişer bin akçeden kıymet Cem‘an meblağ 1.148.000 Zikr olunan yüz altmış dört nefer forsayı on bir yük kırk sekiz bin akçeye merhûm-ı mezbûrun kebîr oğlu İbrahim Bey üzerine alıp kabûl etmişdir ve kıymet-i mezbûre ber vech-i tahmîn olunmuşdur, gaflet olunmaya. Akdeniz’de donanma-yı hümâyûn’da doksan aded forsa kul ber vech-i tahmîn Kıymet 500.000 Beş yük akçedir Bodrum’da nakid Meblağ 350.000 Sikke-i hasene der kîse-i mevcûd, aded 591 Şâhi, aded 25.000 Nakid der kîsehâ Meblağ 412.200 Bodrum’da sîm eyer ber vech-i tahmîn Kıymet 1.500 Bodrum’da kemer kılıç ber vech-i tahmîn, 2 Kıymet 10.200 Bodrum’da sîm gaddâre ber vech-i tahmîn Meblağ 5.000 Cem‘an be hesâb-ı Osmânî cümle şâhi ve altın 589.030 [53b] Bodrum’da sîm kürde Kıymet 1.600 Üzengi neft altın çift, 2 Kıymet 2.000 Bodrum’da zikr olunan iki kemer kılıç ve gaddâre ve eyer ve kürde ve üzengiler kısmet olmamışdır dâhil değildir ve dahi Bodrum’da ba‘zı esbâb var imiş İbrahim Bey’de defteri vardır Kefe’ye acele ile gitmekle görünmedi sonra görünüp taksîme dâhil ola, gaflet olunmaya. Hâne der mahalle-i mezbûre büyût-ı müte‘addideyi müştemildir Kıymet 260.000 Hâne-i mezbûre karşısında diğer hâne Kıymet 40.000 Aşçı gulâm be nâm-ı Hüseyin Kıymet 5.000 Gulâm be nâm-ı Receb Kıymet 5.000 Gulâm-ı Çerkes Kıymet 5.000 Gulâm be nâm-ı Çâker Kıymet 5.000 Mısrî seccâde 1.000 Kaplan derileri, aded 4 x 150 Kıymet 600 Zerdava kürk siyah çuka Kıymet Çemenî atlas câme Kıymet 700 Sîm gaddâre Kıymet 2.100 Çemenî atlas câme Kıymet 700 Uzun yenli kemhâ câme Kıymet 1.550 Uzun yenli kemhâ câme Kıymet 1.550 Serâser câme Kıymet 4.050 Samur kürk benefş çuka Kıymet 8.805 Mor atlas câme Kıymet 950 Mâî kemhâ câme kısa yenli Kıymet 750 Selânikî orta keçesi Kıymet 800 Gümüşlü kürde-i kebîr Kıymet 1.600 Neftî çuka kısa yenli Kıymet 1.400 Keçe-i yan Kıymet 400 Gümüşlü kürde-i kebîr Kıymet 1.600 Neftî kemhâ, zirâ‘ 10 x beher zirâ‘ 125 Kıymet 1.250 Çemenî çuka kısa yenli Kıymet 1.490 Müsta‘mel yan keçesi Kıymet 335 Köhne beyaz velense Kıymet 150 Yan keçesi cedîd Kıymet 540 Gümüşlü kürde Kıymet 1.300 Mâî kemhâ, zirâ‘ 32 x 100 Kıymet 3.200 Yeşil atlas câme Kıymet 900 Tafsilî? câme-i köhne Kıymet 150 Köhne destâr Kıymet 120 Mâî çuka bâ post-ı zerdava-i cedîd Kıymet 3.400 Kısa yenli gülgûnî kemhâ câme Kıymet 1.300 Yan keçesi Kıymet 190 Uzun yenli gülgûnî kemhâ câme Kıymet 1.105 Yan keçesi Selânikî Kıymet 550 Beyaz kemhâ, zirâ‘ 25 x 100 Kıymet 2.500 Beyaz peşkir Kıymet 300 Gök peşkir-i cedîd Kıymet 240 Kısa yenli sürh çuka Kıymet 1.405 Deve tüyü câme Kıymet 460 Yeşil atlas câme Kıymet 540 Neftî atlas câme Kıymet 805 Sürmâi kadife Kıymet 1.600 Acem keçe seccâde Kıymet 60 sagīr yan keçesi Kıymet 160 Gümüşlü kürde-i sagīr Kıymet 1.300 Miskî kemhâ, zirâ‘ 12 Kıymet 1.344 Sürh kemhâ, zirâ‘ 26 Kıymet 3.820 Sürh atlas bâ post-ı zerdava Kıymet 5.510 Rüstemî mâî kemhâ câme Kıymet 800 Uzun yenli çemenî atlas câme Kıymet 1.300 [54a] Selânikî yan keçesi Kıymet 950 Müsta‘mel orta keçesi Kıymet 400 Yan keçesi Kıymet 500 Diğer keçe-i yan Kıymet 550 Beyaz ihrâm, 2 Kıymet 952 Beyaz ihrâm Kıymet 350 Peşkir-i Humus Kıymet 240 Hamam döşemesi ve makrama Kıymet 380 Sincab kürklü köhne siyah çuka Kıymet 1.500 Diz çakşırı sürh, 1 Kıymet 230 Müsta‘mel keçe-i yan Kıymet 360 Beyaz velense Kıymet 185 Orta keçesi Selânikî Kıymet 1.205 Sarı keçe Kıymet 1.005 Neftî atlas bâ post-ı zerdava-i cedîd Kıymet 4.700 Beyaz kemhâ câme Kıymet 1.120 Bâdincâni atlas câme Kıymet 1.110 Yan keçesi Selânikî Kıymet 850 Köhne Acem keçesi kebîr Kıymet 500 Beyaz bogasi zıbın, 2 Kıymet 80 Köhne kemhâ zıbın Kıymet 65 Müsta‘mel don ve gömlek ma‘a uçkur Kıymet 600 Tilki kürklü muvahhidî mor çuka Kıymet 1.230 Yeşil köhne câme atlas Kıymet 550 Sarı kemhâ câme Kıymet 791 Mâî kemhâ yen Kıymet 30 Şerâpi kemhâ yen Kıymet 40 Sürmâi kadife yen Kıymet 80 Kebîr orta keçe-i Selânikî Kıymet 2.850 Yan keçesi Kıymet 405 Cedîd yan keçesi Kıymet 450 Yan keçesi Acem, 2 Kıymet 1.005 Orta ve yan kebeleri beyaz ve neftî ve yemeni, 6 Kıymet 1.050 Beyaz ihrâm Kıymet 450 Alaca seccâde-i Mısrî Kıymet 620 Beyaz velense Kıymet 150 Yeşil kemhâ, zirâ‘ 12 Kıymet 1.216 Peşkir-i Humus, 2 Kıymet 250 Köhne bogasi zıbın Kıymet 50 Köhne kadife yastık, 2 Kıymet 600 Destâr-ı köhne, 1 Kıymet 120 Gülgûnî kemhâ, zirâ‘ 6 Kıymet 585 Mâî kemhâ câme uzun yenli Kıymet 430 Köhne gülgûnî inâyet, 1 Kıymet 450 Mâî kemhâ câme Kıymet 740 Kısa yenli neftî atlas câme, 1 Kıymet 650 Şerâpi kemhâ câme kısa yenli, 1 Kıymet 415 Yan Acem keçesi Kıymet 500 Orta Acem keçesi, 1 Kıymet 500 Orta keçesi cedîd Selânikî, 1 Kıymet 950 Nakışlı uçkur, 5 Kıymet 400 Cedîd gömlek, 6 Kıymet 1.440 Uzun yenli kemhâ câme sürh müsta‘mel, 1 Kıymet 730 Uzun yenli kemhâ câme, 1 Kıymet 1.300 Beyaz kemhâ, zirâ‘ 13 x 85 Kıymet 1.148 Sofra döşemesi, 1 Kıymet 300 Kısa yenli mâî kemhâ câme Kıymet 630 Uzun yenli mor kemhâ müsta‘mel câme, 1 Kıymet 900 Neftî kemhâ câme Kıymet 880 Kırmızı atlas câme Kıymet 1.060 Uzun yenli miskî kemhâ câme Kıymet 940 Kaliçe-i kebîr müsta‘mel, 1 Kıymet 805 Orta keçesi sagīr, 1 Kıymet 945 [54b] Yan keçesi Kıymet 560 Velense-i köhne, 1 Kıymet 100 Beyaz velense, 1 Kıymet 150 İhrâm-ı beyaz, 2 Kıymet 700 Mâî çuka-i kürdî ve bâ post-ı Cezâyir vaşağı Kıymet 1.190 Ayna-i kebîr Kıymet 250 Köhne kemhâ zıbın, 1 Kıymet 80 Münakkaş cedîd makrama, 8 Kıymet 1.000 Müsta‘mel makrama, 1 Kıymet 70 Sürh atlas câme, 1 Kıymet 1.300 Jenkâri kemhâ câme-i Rüstemî Kıymet 930 Yan keçesi Selânikî Kıymet 300 Acem keçesi seccâde, 1 Kıymet 181 Sagīr Selânikî keçe, 1 Kıymet 205 Keçe-i yan, müsta‘mel, 1 Kıymet 360 Acem keçesi Kıymet 350 Orta keçesi Kıymet 900 Kebîr ihrâm, 1 Kıymet 450 Sagīr ihrâm, 1 Kıymet 360 Mâî kemhâ, zirâ‘ 39 x 110 Kıymet 4.290 Peşkir-i yemeni Kıymet 200 Münakkaş peşkir, 1 Kıymet 300 Gök peşkir, 1 Kıymet 130 Şal-ı Keşmîrî, Kıymet 600 Berber makramaları, 4 Kıymet 320 Köhne münakkaş makrama, 4 Kıymet 200 Köhne destâr, 1 Kıymet 100 Sebz kuşak Kıymet 250 Acem seccâdesi, 3 Kıymet 330 İnce keten bezi, zirâ‘ 8 Kıymet 220 Kule çil sâ‘at Kıymet 1.500 Cedîd don, 7 x 140 Kıymet 980 Yan keçesi köhne, 2 Kıymet 740 Samur derisi, 21 x beher tâne 215 Kıymet 4.515 Bogasi zıbın Kıymet 75 Mâî menevrek-i köhne Kıymet 80 Kaliçe-i kebîr Kıymet 721 Sürh mukaddem köhne kuşak Kıymet 200 Peşkir-i ….?, sürh cedîd Kıymet 790 Sofra döşemesi Kıymet 300 Tülbent örtüsü, 1 Kıymet 120 Siyah ferâce yeşil sancaklı, 1 Kıymet 1.200 Köhne tülbent, 2 Kıymet 200 Çemenî ferâce Kıymet 900 Benefşe çuka kısa yenli, 1 Kıymet 800 Kırmızı kısa yenli cedîd Kıymet 1.700 Benefşe çuka cedîd Kıymet 400 Sîm bâzûbend, 2 Kıymet 600 Sîm zincir ve palan dirhem, 560 x 9 Kıymet 5.040 Alaca uzun seccâde Kıymet 310 Fağfurî fincan, 24 x 20 Kıymet 480 Vaşak postu, 14 x 1.200 Kıymet 16.800 Köhne orta keçesi Kıymet 400 Şeker kelle, 9 Kıymet 500 Tencere-i sagīr ve kebîr, 10 Kıymet 1.000 Ayaklı sahan, 12 Kıymet 600 Tepsi, aded 6 Kıymet 240 Yekmerdî? kâse-i fağfurî, 4 x 80 Kıymet 320 Kebîr fağfurî kâse, 1 Kıymet 120 Mor çuka, zirâ‘ aded 32 x 200 Kıymet 6.400 Sürh şalvar-ı köhne, 2 Kıymet 800 Sebz kahve makraması, 4 Kıymet 200 Münakkaş bohça, 1 Kıymet 120 Sarı atlas câme köhne, 1 Kıymet 550 Zerdava kürk pâreleri, 3 Kıymet 200 Mor atlas câme köhne Kıymet 400 Köhne destâr, 1 Kıymet 151 Diz çakşırı mor çuka, 1 Kıymet 80 Don gömlek, 1 Kıymet 200 Köhne çemenî atlas câme Kıymet 600 Köhne gömlek, 1 Kıymet 80 [55a] Gāyet köhne gömlek, 2 Kıymet 30 Köhne sürh çuka yağmurluk Kıymet 900 Tülbent bürgü köhne Kıymet 40 Uşak seccâdesi Kıymet 300 Cem‘an yekûn Meblağ 3.073.996 Otuz yük ve yetmiş üç bin dokuz yüz doksan altı akçedir Minhe’d-düyûn ve’l-ihrâcâtü’l-lâzıme Meblağ 9.635 Deyn an vazîfe-i hüddâm-ı sefîne Def‘a deyn an vazîfe-i hüddâm-ı sefîne Meblağ 6.220 Deyn Ali Râmi Meblağ 1.800 Deyn an vazîfe-i İbrahim Bey Meblağ 13.020 Deyn an vazîfe-i Halil Bey Meblağ 9.955 Dokuz bin dokuz yüz ellidir Deyn Mehmed Kethüdâ-yı sefîne berâ-yı bedel-i kürekçi Meblağ 4.000 Deyn-i mezkûru iki def‘a almışdır dediler sonra görülüverilmiş olup vâki‘ me’mûldür ki? zâhir ola. Mehr-i müeccel-i zevce Meblağ 20.000 Dellâliyye ve hammâliyye ve kirâ-i dükkân ve ücret ve düyûn-ı mesârif-i râh ve resm-i mu‘tâd cem‘an Meblağ 79.000 Yetmiş dokuz bindir Berâ-yı mesârif-i ba‘zı ihrâcât Meblağ 9.000 Kâtibiyye ve ihzâriyye ve harc-ı hücec ve defter ve nakl-i kadem ve hüddâmiyye Meblağ 4.800 Yekûn 175.900 Yüz yetmiş beş bin dokuz yüz akçedir Sahhe’l-bâkīdir ba‘de’d-düyûn ve’l-ihrâcâti’l-mezkûre Meblağ 2.898.096 Yirmi sekiz yük doksan sekiz bin doksan altı akçedir Minhâ Hissetü’z-zevce Meblağ 362.268 Hissetü’l-bint Meblağ 281.758 Hissetü’l-ibn İbrahim Bey Meblağ 563.516 Hissetü’l-ibn Halil Meblağ 563.516 Hissetü’l-ibn Mehmed Ali Meblağ 563.516 Hissetü’l-ibn İsmail Meblağ 563.516 Bâlâda mastûr olan üç yük akçe kıymetli iki menzilden zevcenin hissesi otuz yedi bin beş yüz akçedir ve kızın hissesi yirmi dokuz bin yüz altmış altı akçedir ve her bir oğlun hissesi elli sekiz bin üç yüz otuz iki akçedir. Zevce zarûret-i deyn olmağla cümle muhallefâtdan kendiye âide hisse-i sümün nukūd ve esbâb-ı mevcûdeden ve esâs-ı beyt cinsinden bi’t-tamâm almışdır ve kızın cihâz [çeyiz] maslahatı için evlerde hissesi ibkā olunmayıp sâir muhallefâtdan alınmak üzre karâr verildi. Ve İbrahim Bey cümle forsaları üzerine alınmışken kendiye mesken lâzım olmağın evlerde hissesi alıkonulmuşdur. Cümle muhallefâtdan kendiye âid hissesinden evlerde olan hissesi çıkdıkdan sonra hissesi beş yüz bin akçe ve beş bin yüz seksen dört akçe olur zikr olunan yüz altmış dört nefer forsayı yedişer bin akçeden cem‘an on bir yük kırk sekiz bin akçeye iştirâ edip hissesini ki beş yük [55b] ve beş bin yüz seksen dört akçedir mukāssa-i tarîki forsa bedelinden alıp mâ‘adâsı ki hissesinden sonra altı yük akçe ve kırk iki bin sekiz yüz on altı akçedir zimmetinde hâssa karındaşları İsmail Bey ve Halil Çelebi’ye ve Mehmed Ali Çelebi’ye deyn-i lâzımü’l-edâdır minvâl-i meşrûh üzre vasîleri olan vâlideleri yedinde hüccet-i şer‘iyye vardır ve menzileyn-i mezbûreyn dört erkek karındaşlar beyninde ale’s-seviyye bâkīdir şöyle ma‘lûm ola.

(GALATA46 - cilt: 38, sayfa: 144 - Hüküm no: 141 - Orijinal metin no: [52b-1])﻿

﻿

﻿

142. Hüküm

İbrahim Bey’in, babası merhûm Memi Paşa b. Abdülmennân’ın terekesinden hissesini aldığı

Bundan akdem Karadeniz’de şehîden müteveffâ olan merhûm Memi Paşa b. Abdülmennân’ın sulbî kebîr oğlu ve vârisi olan fahrü’l-a‘yân İbrahim Bey meclis-i şer‘-i şerîfde merhûm-ı mezbûrun zevcesi ve vârisesi ve sagīr oğulları ve vârisleri olan İsmail Bey’in ve Halil Bey’in ve Mehmed Ali’nin ve sagīre kızı ve vârisesi Gevherhan’ın kıbel-i şer‘-i şerîfden mansûb vasîleri olan Âişe Hâtun bt. Üveys mahzarında bi’t-tav‘i’s-sâf ikrâr ve i‘tirâf edip merhûm-ı merkūmun muhallefâtından olup Galata kazâsına tâbi‘ kasaba-i Kasımpaşa’da Yeldeğirmeni mahallesinde vâki‘ kendiye intimâ ile tahdîdden müstağnî iki menzilden mâ‘adâ olan muhallefâtının cümlesinden bana âide olan hisse-i şer‘iyyem ba‘de’t-tahrîr ve’l-kısme beş yüz bin akçe ve beş bin yüz seksen dört akçe olup muhallefât-ı mezbûreden vâlidem merkūme Âişe Hâtun ile beynimizde esmâ ve evsâfı ma‘lûm altmış aded Rûsiyyü’l-asl memlûk forsa kürekçi kâfirlerini ve üç nefer Boğdaniyyü’l-asl forsayı ve üç nefer Macariyyü’l-asl forsayı ve dört nefer Efrenciyyü’l-asl forsayı biri biri üstüne yedişer bin akçeye olmak üzre ve kalafatçı İstefan nâm Boğdaniyyü’l-asl ve varilci Andriye nâm Rûsiyyü’l-asl iki forsa-i memlûkü on beş bin yüz seksen dört akçeye olmak üzre ki cem‘an beş yüz bin ve yüz seksen dört akçe kıymetli yetmiş iki nefer forsa kâfirleridir mârrü’z-zikr hisse-i şer‘iyyem için vech-i muharrer üzre kabûl edip kabz ve tesellüm eyledim min ba‘d muhallefât-ı mezbûreden zikr olunan iki menzilden mâ‘adâ terekede vechen mine’l-vücûh hakkım kalmamışdır, cümle hisse-i şer‘iyyem bana vâsıl olmuşdur dedikde mukırr-ı mezbûru ikrâr-ı meşrûhunda mezbûre Âişe Hâtun vicâhen tasdîk etmeğin mâ vaka‘a ketb olundu. Tahrîren fî evâili Recebi’l-mürecceb li sene sitte ve ışrîn ve elf

Şuhûdü’l-hâl: Ali Ağa b. Abdullah ez-Zevvâku’s-Sultânî, Şaban Kapudân b. Abdullah, Mustafa Reis b. İbrahim, Mustafa Kapudân b. Abdullah, Ramazan Ağa b. Abdullah, Mustafa Çelebi b. Ramazan, Mehmed Çavuş b. Ahmed, Ali Râmi b. Abdurrahman, Mehmed Kethüdâ-yı sefîne, Şeyhi Çelebi b. Mustafa el-mellâh, Abdülbâkī Çelebi b. Abdi Efendi el-Hüddâm, Mustafa b. Mehmed el-Muhzır, İbrahim b. ( ) el-Muhzır ve gayruhüm

(GALATA46 - cilt: 38, sayfa: 152 - Hüküm no: 142 - Orijinal metin no: [55b-1])﻿

﻿

﻿

143. Hüküm

Âişe Hâtun bt. Üveys’in on adet câriyenin kendi mülkü olduğunu ispat etmesi ve Fâtıma Hâtun’un muârazadan men edilmesi

Bundan akdem Karadeniz’de müteveffâ olup verâseti zevcesi Âişe Hâtun bt. Üveys’e ve sulbî kebîr oğlu İbrahim Bey’e ve sulbî evlâd-ı sıgārı İsmail’e ve Halil’e ve Mehmed Ali’ye ve Gevherhan’a münhasıra olan merhûm Memi Paşa b. Abdülmennân’ın evlâd-ı sıgārı mezbûrûnun kıbel-i şer‘den mansûb vasîleri olan Fâtıma Hâtun bt. ( ) meclis-i şer‘a mezbûre Âişe Hâtun’u ihzâr ve üzerine da‘vâ edip merhûm-ı mezbûrun muhallefâtından her biri dört bin akçe kıymetli Berka nâm ve Merhaba nâm Habeşiyye ve zenciye iki câriye ve her biri sekiz bin akçe kıymetli Revâne ve Dilfirûz ve Mâhi nâm Rûsiyyetü’l-asl üç câriye ve her biri beş bin akçe kıymetli Mihriban ve Peymâne ve Kâmrân ve Bâdısaba ve Eğlence nâm Rûsiyyetü’l-asl beş aded câriye işbu on aded câriyelerin semeni zevce-i mezbûreye bâkīsi dokuz sehim olup mezbûrdan olan evlâd-ı zükûrun her birisine li’z-zekeri mislü hazzi’l-ünseyeyn ikişer sehim ve merkūme Gevherhan’a bir sehim intikāl etmişken mezbûre Âişe Hâtun cümlesine mülkiyyet üzre vaz‘-ı yed edip sıgār-ı mezbûrûnun yedi sehim hisselerini vermekden imtinâ‘ eder suâl olunup ihkāk-ı hak olunmak matlûbumdur dedikde gıbbe’s-suâl mezbûre Âişe Hâtun vech-i muharrer üzre vâzı‘ü’l-yed olduğunu ikrâr edip lâkin zikr olunan câriyeler benim mülk-i mahzımdır dedikde müdde‘iye-i mezbûreden zikr olunan câriyeler merhûm-ı mezbûrun mülkü olduğuna beyyine taleb olundukda ityân-ı beyyineden izhâr-ı acz etmeğin mezbûre Âişe Hâtun’a ba‘de’l-acz an ityâni’l-beyyine zikr olunan câriyeler kendinin mülk-i mahzı idiğine bi’t-taleb yemîn teklîf olundukda ol dahi vech-i muharrer üzre yemîn billâhi te‘âlâ etmeğin …? li’l-hay yemînühû meselesi üzre zikr olunan câriyeler mezbûre Âişe’nin mülkü olmak üzre ve hükm ve ibkā olunup müdde‘iye-i mezbûre da‘vâdan men‘ olundu. Tahrîren fî evâili Receb li sene sitte ve ışrîn ve elf

Şuhûdü’l-hâl: El-mezbûrûn

(GALATA46 - cilt: 38, sayfa: 152 - Hüküm no: 143 - Orijinal metin no: [55b-2])﻿

﻿

﻿

144. Hüküm

Merhûm Süleyman Bey b. Abdülvehhâb’ın çocuklarının vasîsi Murad Kethüdâ’nın vefatı üzerine Mehmed Bey’in vasî tayin edildiği

Mahmiye-i Galata tevâbi‘inden kasaba-i Beşiktaş’da merhûm Kapudân Sinan Paşa mahallesinde sâkin iken mukaddemâ vefât eden merhûm Süleyman Bey b. Abdülvehhâb’ın sulbî ve sagīr oğlu Abdullah ile sulbiye ve sagīre kızı Âişe’nin kıbel-i şer‘den mansûb vasîleri ve büyük karındaşları fahrü’l-akrân Mehmed Bey b. el-merhûm Süleyman Bey mahfil-i şer‘-i şerîfde yine mahalle-i mezbûrede sâkin iken vefât eden merhûm Murad Kethüdâ b. Abdülmennân’ın bint-i sulbiyesi Fâtıma nâm hâtun tarafından zevci ve husûs-ı âti’z-zikrde vekîli olup nehc-i şer‘î üzre vekâleti sâbite olan umdetü’l-a‘yân Hasan Çelebi b. Keyvan muvâcehesinde ikrâr ve takrîr-i kelâm edip müvekkile-i mezbûre Fâtıma’nın babası merhûm-ı merkūm Murad Kethüdâ vasîleri olduğum sagīrân-ı mezbûrânın vasiyy-i muhtârları olduğu cihetden mezbûrân Abdullah ile Âişe’ye babaları merhûm-ı mersûm Süleyman Bey’den intikāl edip ol zamânda kassâm-ı askerî olan Efendi tahrîr eylediği defter mûcebince li’z-zekeri mislü hazzi’l-ünseyeyn sagīrân-ı mezbûrânın hisse-i şer‘iyyeleri olan üç kere yüz bin ve doksan sekiz bin iki yüz altmış sekiz akçe haklarını ve ba‘dehû vefât eden kız karındaşları Rukiye’den dahi sagīrân-ı mezbûrâna intikāl edip kezâlik defteri mezbûrda tahrîr olunduğu üzre li’z-zekeri mislü hazzi’l-ünseyeyn hisse-i şer‘iyyeleri olan elli beş bin üç yüz on dört akçe hisselerini ki cem‘an bi’l-vesâye sagīrân-ı mezbûrâna babaları merhûm-ı mezbûrdan ve kız karındaşlarından intikāl eden dört kere yüz bin ve elli üç bin beş yüz seksen iki akçe haklarını alıp kabz eylemişdi. El-hâletü hâzihî mezbûr Murad Kethüdâ vefât edip ben sagīrân-ı mezbûrâna cânib-i şer‘den vasî nasb olunmağla merhûm-ı mezbûr Murad Kethüdâ yedinde olup sagīrân-ı mezbûrânın hisse-i şer‘iyyeleri olan meblağ-ı mârrü’z-zikr dört kere yüz bin ve elli üç bin beş yüz seksen iki akçe hisse-i şer‘iyyelerini vekîl-i mezbûr Hasan Çelebi’nin yedinden alıp kabz eyledim, min ba‘d merhûm-ı mezbûr Murad Kethüdâ’nın terekesinde defteri mersûm nâtık olduğu üzre sagīrân-ı mezbûrânın hisse-i şer‘iyyelerinden bir akçe bâkī kalmadı bi’t-tamâm bi’l-vesâye alıp kabz eyledim dedikde mersûm Mehmed Bey’in vech-i muharrer ve meşrûh üzre bi’l-vesâye cârî olan ikrârını vekîl-i mezbûr Hasan Çelebi dahi bi’l-muvâcehe tasdîk ve bi’l-müşâfehe tahkīk [56b] eyledikden sonra mâ hüve’l-vâki‘ bi’t-taleb li ecli’t-temessük sebt olundu. Hurrire fî evâsıtı [Rebî‘ilâhir] li sene sitte ve ışrîn ve elf

Şuhûdü’l-hâl: El-Hâc Murad b. Abdullah, Mahmud Ağa b. Abdullah, Hayreddin Reis [b.] Osman, Haydar Ağa [b.] Abdullah, Memi Ağa b. Abdullah, Mustafa [b.] Kılıç, Mustafa Çelebi b. Hüseyin, Ramazan Çelebi b. Hüseyin, Pîrî Çelebi b. Hüseyin, Ramazan Ağa [b.] Abdullah, es-Seyyid Mahmud b. Abdullah, el-Hâc Rıdvan [b.] Abdullah, Murad Reis [b.] Abdullah, Ali Ağa [b.] Abdullah, Mustafa el-Muhzır

(GALATA46 - cilt: 38, sayfa: 153 - Hüküm no: 144 - Orijinal metin no: [56a-1])﻿

﻿

﻿

145. Hüküm

Merhûm Süleyman Bey b. Abdülmennân’ın oğlu Abdülkâdir Bey’in vasîsi Murad Kethüdâ’nın terekesinden alacağı kalmadığı

Mahmiye-i Galata tevâbi‘inden kasaba-i Beşiktaş’da merhûm Sinan Paşa mahallesinde sâkin iken mukaddemâ vefât eden merhûm Süleyman Bey b. Abdülmennân’ın sulbî oğlu olup sin ve cüssesinin bülûğa tahammülü olduğu hâlde bülûğuna mu‘terif olan Abdülkādir Bey b. el-merhûm Süleyman Bey mahfil-i şer‘-i şerîfde yine mahalle-i mezbûrede sâkin iken vefât eden merhûm Murad Kethüdâ b. Abdülvehhâb’ın sulbiye ve kebîre kızı Fâtıma nâm hâtun tarafından zevci ve husûs-ı âti’z-zikrde vekîli olup nehc-i şer‘î üzre vekâleti sâbite olan Hasan Çelebi b. Keyvan muvâcehesinde ikrâr ve takrîr-i kelâm edip müvekkile-i mezbûre Fâtıma Hâtun’un babası merhûm-ı mezbûr Murad Kethüdâ benim vasiyy-i muhtârım olmağla babam merhûm-ı mezbûrdan bana intikāl eden iki kere yüz bin ve altmış beş bin beş yüz on iki akçe hisse-i şer‘iyyemi ve ba‘dehû vefât eden karındaşım Rukiye’den dahi bana âid olan otuz altı bin sekiz yüz yetmiş altı akçe hakkımı ki cem‘an kassâm-ı askerî tahrîr eylediği defter mûcebince üç kere yüz bin ve iki bin üç yüz seksen sekiz akçe hakkımı bi’l-vesâye ahz u kabz eylemişdi. El-hâletü hâzihî merhûm-ı mezbûr Murad Kethüdâ vefât etmeğin vârisesi ve kebîre kızı mezbûre Fâtıma Hâtun’un zevci ve vekîli olan mersûm Hasan Çelebi yedinden babam merhûm-ı mezbûrdan ve ba‘dehû vefât eden kız karındaşım Rukiye’den bana âid olan hisse-i şer‘iyye-i mu‘ayyenem olan meblağ-ı mârrü’z-zikr üç kere yüz bin akçe ve iki bin üç yüz seksen sekiz akçeyi bi’t-tamâm ve’l-kemâl alıp kabz eyledim, min ba‘d vasiyy-i muhtârım olan merhûm Murad Kethüdâ terekesinde bir akçe ve bir habbe hakkım bâkī kalmadı dedikde mukırr-ı merkūm Abdülkādir Bey’in vech-i muharrer üzre cârî ve sâdır olan ikrârını vekîl-i mersûm Hasan Çelebi dahi bi’l-muvâcehe tasdîk ve bi’l-müşâfehe tahkīk edicek mâ hüve’l-vâki‘ alâ vukū‘ihi bi’t-taleb sebt olundu. Hurrire fî evâsıtı Muharremi’l-haram li sene sitte ve ışrîn ve elf.

Şuhûdü’l-hâl: Es-Sâbikūn Bu iki hüccete tamâm olan sicilde kayda yer olunmadığı ecilden buraya kayd olunmuşdur.

(GALATA46 - cilt: 38, sayfa: 154 - Hüküm no: 145 - Orijinal metin no: [56b-1])﻿

﻿

﻿

146. Hüküm

Fâtıma Hâtun bt. Abdülmennân’ın vârisleri arasında taksim edilen terekesi

Mahmiye-i Galata hâricinde Çatma Mescid mahallesinde vefât eden Fâtıma Hâtun bt. Abdülmennân’ın verâseti zevci Süleyman Reis b. Abdülmennân[’a] münhasıra olmağın muhallefâtının nısfı zevci mezbûr Süleyman Reis’e ve nısfı beytülmâle âid olmağın alâ mâ farazallâhu te‘âlâ taksîm olunmağın bu cümle tahrîr olundu. Hurrire fî evâsıtı şehri Rebî‘ilâhir sene 1026 Yemeni yorgan 150 Sarı atlas yorgan 500 Yastık-ı köhne, 9 500 Kılıf-ı minder, 5 400 Velense 60 Köhne çarşaf 60 Yüz yastığı, 2 60 Köhne gömlek 20 Köhne bohça 10 Vasatü’l-hâl çatma yorgan 600 Beledî döşek, 2 400 Köhne kaliçe, 2 200 Kilim-i alaca ve kırmızı 200 Hamam futası köhne 50 Sini-i demir 80 Leğen ibrik 80 Tencere-i sagīr ve kebîr 140 Yemeni perde 40 Demirli sandık 80 Alaca câme-i köhne 40 Kürdî-i köhne 40 Zıbın-ı köhne 20 Sahan, 3 120 Tepsi, 2 60 Şamdan, 2 20 Mehr-i müsbet fî zimmeti’z-zevc 4.000 Cem‘an yekûn 8.000 Minhe’l-ihrâcât Resm 100 Ücret-i kadem 80 Kâtibiyye 30 İhzâriyye 30 Dellâliyye 60 Dîdebâni 300 Müjdegâni 150 Yekûn 750 Mehr-i müsbet olan dört bin akçe mezbûr Süleyman Reis’in nısf hissesine takas olunup bâkī beytülmâl ba‘de’l-harc ve’l-mesârif üç bin yüz doksan akçe kabz olunmuşdur.

(GALATA46 - cilt: 38, sayfa: 155 - Hüküm no: 146 - Orijinal metin no: [57a-1])﻿

﻿

﻿

147. Hüküm

Zâhide bt. Hüsrev’in vefat eden eşi Macarzâde Hüseyin Çelebi’nin terekesinden mehrini alacağı

Havâss-ı aliyyede Kasımpaşa mahallesinde vefât eden Macarzâde Hüseyin Çelebi’nin zevce-i metrûkesi Zâhide bt. Hüsrev nâm hâtun makām-ı kazâda merhûm-ı mezbûrun bint-i sulbiyesi olan İhsan nâm sagīrenin cânib-i şer‘-i şerîfden vasîsi olan Mustafa b. Mehmed muvâcehesinde üzerine da‘vâ edip ben merhûm-ı mezbûrun dokuz bin akçe mehr-i müeccel ile menkûhası idim, vefât etmekle terekesinden taleb ederim deyip gıbbe’s-suâl ve akībe’l-inkâr ve’l-istişhâd udûlden mukāta‘acı Mehmed Efendi b. Hüseyin ve Hasan Çelebi b. Mehmed ve kapıcı Ferhad Bey li ecli’ş-şehâde hâzırûn olup fi’l-vâki‘ merhûm-ı mezbûr müdde‘iye-i merkūmun mehr-i müecceli dokuz bin akçe olduğuna bizim huzûrumuzda ikrâr eyledi biz bu husûsa şâhidleriz dediklerinde makbûle olup bade’l-halef mûcebi ile hükm olundu. Hurrire fî evâili Rebî‘ilevvel sene 1026

Şuhûdü’l-hâl: Ahmed Çelebi b. ( ) el-Kâtib, Usta Bayram [b.] Abdullah, Mehmed Çelebi b. Hüseyin ve gayruhüm

(GALATA46 - cilt: 38, sayfa: 156 - Hüküm no: 147 - Orijinal metin no: [57b-1])﻿

﻿

﻿

148. Hüküm

Mehmed Reis’in Rus asıllı câriyesini vasiyetle azat ettiği

Mehmed Reis b. Abdullah kıbelinden âti’z-zikr tedbîr ikrârına vekâleti nehc-i şer‘-i şerîf üzre sâbit olan ve Kasımpaşa kasabası mahallâtından Sirkeci mahallesinde sâkin bulunan el-Hâc Mehmed b. Cafer meclis-i şer‘-i şerîfe hâzır olup müvekkili mezbûrunun, orta boylu, parlak yüzlü, gök gözlü Rûsiyyetü’l-asl hâmiletü hâze’l-kitâb Vâli bt. Abdullah nâm câriye-i memlûkesini “Mevtimden kırk gün mukaddem hürsün” diyerek tedbîr-i mukayyed ile tedbîr ettiğini ikrâr eyledi. Efendisine ecel erişip rabbine kavuştuğunda câriye-i merkūme sâir harâir-i asliyyât gibi hürre olacakdır. Hurrire fî Cumâdelûlâ sene 1026.

Şuhûdü’l-hâl: Hüdâî [b.] Abdurrahman, Mustafa [b.] Mehmed, Osman b. Abdullah, Musli [b.] Abdullah, Behram b. Mahmud, Hüdâverdi b. Kasım ve gayruhüm

(GALATA46 - cilt: 38, sayfa: 156 - Hüküm no: 148 - Orijinal metin no: [57b-2 Arapça])﻿

﻿

﻿

149. Hüküm

İbrahim Reis b. Habib’in vârisleri arasında taksim edilen terekesi

Muhallefâtü’l-merhûm İbrahim Reis b. Habib el-müteveffâ bi mahalleti’l-merhûm Muhyiddin Efendi el-vâki‘ bi hârici Galata el-mahmiye ve tereke zevceten med‘uvveten Esma bt. Hüseyin Reis ve binten kebîreten Âişe ve binten sagīreten Fâtıma ve ibneyni sagīreyn Hüseyin ve Habib ve’l-vârisetü münhasıratün fîhim. Vaka‘a’t-tahrîr fî evâhiri Saferi’l-hayr li sene sitte ve ışrîn ve elf. Hâne der mahalle-i mezbûre Kıymet 31.700 Minhâ ihrâcât Resm-i kısmet ve ücret-i kassâm ve kâtibiyye ve ihzâriyye ve hüddâmiyye ve harc-ı hücec ve defter 800 Mehr-i müsbet-i Esma Hâtun 6.000 Deyn-i müsbet-i Yusuf Reis 1.000 Deyn-i müsbet-i Halil Beşe 800 Deyn-i müsbet-i vakf-ı Sakabaşı 7.000 Deyn-i müsbet-i el-Hâc İsmail 1.000 Deyn-i müsbet-i Fâtıma Hâtun 2.500 Deyn-i müsbet-i Esma Hâtun 2.500 Deyn-i müsbet-i Hasan Reis 1.400 Düyûn-ı müteferrika ki vasiyy-i mezbûr Sâfi Reis meclis-i şer‘de ashâbına vermişdir 1.000 Dellâliyye-i hâne 700 Deyn-i müsbet Hüseyin Beşe 1.000 Cem‘an düyûn ashâbına verilmişdir 25.700 Sahhe’l-bâkī 6.000 Hisse-i zevce 800 Hisse-i ibn Hüseyin 1.750 Hisse-i ibn Habib 1.750 Hisse-i bint-i kebîre 875 Hisse-i bint-i sagīre 875 Müteveffâ-yı mezbûr İbrahim Reis’in akār ve menkūl kısmından zikr olunan hânesinden gayrı aslâ bir nesnesi olmayıp ve lâzımü’l-edâ düyûn-ı müteferrika-i müsbetesi için bey‘ olunmak lâzım gelmeğin iki aydan ziyâde sûk-ı sultânîde müzâyede olunup otuz bir bin yedi yüz akçeye bey‘ olunup ve semeni zikri sebk eden ashâb-ı düyûna verilip mâ‘adâsı alâ mâ farazallâhu te‘âlâ taksîm olunmuşdur.

(GALATA46 - cilt: 38, sayfa: 157 - Hüküm no: 149 - Orijinal metin no: [58a-1])﻿

﻿

﻿

150. Hüküm

Rıdvan Reis b. Abdülmennân’ın terekesinden hanımının kendisine düşen hisseyi aldığı ve sulh olduğu

Mahmiye-i Galata’da İbniyolcu mahallesinde sâkin iken Karadeniz’de şehîden vefât eden merhûm Rıdvan Reis b. Abdülmennân’ın verâseti zevce-i metrûkesi ve vârisesi Üftâde bt. Abdullah nâm hâtun’a ve bint-i sulbiyeleri Râbia ve Sâliha’ya ve mu‘takının sulbî oğlu ve vâris-i vâhidi Beyzâde Mehmed Çelebi’ye münhasıra oldukdan sonra mezbûr Mehmed Çelebi meclis-i şer‘-i şerîfde sagīretân-ı mezbûretânın cânib-i şer‘-i şerîfden mansûb vasîleri olup ve merkūme Üftâde Hâtun tarafından husûs-ı âti’z-zikre vekîl olduğu ber nehc-i şer‘î sâbit olan Mustafa Reis b. Abdullah muvâcehesinde ikrâr ve takrîr-i kelâm edip mezbûr Rıdvan Reis’in terekesinden olup lede’l-ahâlî ve’l-cîrân ma‘lûmü’l-hudûd olup mahalle-i mezbûrede vâki‘ menzilinden ve sâir cümle terekesinden bana âid ve râci‘ olan cümle hisse-i şer‘iyyemden şerâit-i şer‘iyyesini hâvî sulh-ı tehârüc ile on beş bin akçeye vekîl-i mezbûr ile sulh oldum ve bedel-i sulh olan meblağ-ı mezbûr on beş bin akçeyi vekîl-i mezbûr yedinden meclis-i sulhda bi’t-tamâm alıp kabz eyledim, ba‘de’l-yevm mezbûr Rıdvan Reis terekesinde olan hisseme müte‘allik zikr olunan verese ile aslâ da‘vâ ve nizâ‘ım yokdur da‘vâ dahi edersem lede’l-hükkâm istimâ‘ olunmaya dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Hurrire fî 28 Ramazân sene 1026

Şuhûdü’l-hâl: Hızır Efendi b. Receb el-İmâm, Ahmed Efendi b. Ramazan el-İmâm, İsa Halîfe b. Musa el-Müezzin, el-Hâc Süleyman b. Abdullah, Musli Çelebi b. Abdullah, Mustafa Kapudân [b.] Abdullah, Hüseyin Çelebi b. Mustafa, Musli Çelebi b. İbrahim ve gayruhüm Sahh

(GALATA46 - cilt: 38, sayfa: 158 - Hüküm no: 150 - Orijinal metin no: [58b-1])﻿

﻿

﻿

151. Hüküm

Cafer Beşe’nin Nasuh Beşe’de ödünçten alacağı olduğu

Udûlden Musli Çelebi b. İbrahim ve Mehmed Beşe b. Abdullah nâm kimesneler meclis-i şer‘-i şerîfe hâzırân olup mahmiye-i Kostantıniyye ve mahrûse-i Galata’da vâki‘ râcilîn zümresine mahsûs beytülmâle bi’l-fi‘l emîn olan ve emânet-i mahkiyesi hasebiyle ve hâkim-i şer‘ ma‘rifeti ile dâhil-i Galata mahallâtından el-Hâc A‘mâ mahallesinde bundan akdem vefât eden merhûm Nasuh Beşe b. Abdullah nâm yayanın muhallefâtına zâhirde ma‘rûf vârisi zuhûr etmediği için vâzı‘-ı yed olan fahrü’l-ümenâ Mehmed Ağa b. Mahmud nâm hasm-ı câhid mahzarında, râfi‘ü’l-kitâb Cafer Beşe b. Abdullah’dan sâdır olan da‘vâ-i sahîha-i şer‘iyyede gıbbe’l-istişhâd şöyle şehâdet ettiler ki, müdde‘î-i mezbûrun müteveffâ-yı merkūmun zimmetinde karz-ı şer‘î cihetinden lâzımü’l-edâ ve vâcibü’l-kazâ râyicü’l-vakt üç bin akçe-i Osmânî hakkı vardır. Şehâdetleri ba‘de ri‘âyeti şerâiti’l-kabûl inde’ş-şer‘ makbûl ve mu‘teber oldu. Müdde‘î-i merkūma meblağ-ı mersûmu kendisinden veya vekîlinden kısmen veya tamâmen ahz u kabz etmediğine ve bi vechin mine’l-vücûh zimmetini ibrâ eylemediğine dâir yemîn billâhi te‘âlâ verildiğinde hâkim-i muvakki‘ a‘lâ hâze’l-kitâb, meblağ-ı mezbûrun müteveffâ-yı merkūmun muhallefâtından müdde‘î-i mezkûra edâsına hükm etti. Müdde‘î-i mezbûr sonra emîn-i merkūm mahzarında, hükm edilen üç bin akçeyi emîn-i mesfûr yedinden ahz u kabz ettiğini ikrâr etti. Emîn-i mezbûr, mukırr-ı merkūmun ikrâr-ı meşrûhunu vicâhen ve şifâhen tasdîk eyledi. Cerâ zâlike ve hurrire fî evâsıtı Ramazân sene sitte ve ışrîn ve elf.

Şuhûdü’l-hâl: Sefer Efendi b. Ferhad el-İmâm, Mahmud Çelebi b. İslâm el-Müezzin, Mehmed Halîfe b. Ali el-Müezzin, Benli Mehmed el-Münâdî, Ali Çelebi b. Abdullah, Mustafa b. Mehmed, İbrahim el-Muhzır ve gayruhüm

(GALATA46 - cilt: 38, sayfa: 159 - Hüküm no: 151 - Orijinal metin no: [59a-1 Arapça])﻿

﻿

﻿

152. Hüküm

Kalafatçı Çavuş Mehmed Beşe’nin Nasuh Beşe’de ödünçten alacağı olduğu

Udûlden el-Hâc Mustafa b. Murad ve el-Hâc Hüseyin b. Yunus nâm kimesneler meclis-i şer‘-i şerîfe hâzırân olup mahmiye-i Kostantıniyye ve mahrûse-i Galata’da vâki‘ râcilîn zümresine mahsûs beytülmâle bi’l-fi‘l emîn olan ve emânet-i mahkiyesi hasebiyle ve hâkim-i şer‘ ma‘rifeti ile dâhil-i Galata mahallâtından el-Hâc A‘mâ mahallesinde bundan akdem vefât eden merhûm Nasuh Beşe b. Abdullah nâm yayanın muhallefâtına zâhirde ma‘rûf vârisi zuhûr etmediği için vâzı‘-ı yed olan fahrü’l-ümenâ Mehmed Ağa b. Mahmud nâm hasm-ı câhid mahzarında, râfi‘ü’l-kitâb kalafatçı Çavuş Mehmed Beşe b. Abdullah’dan sâdır olan da‘vâ-i sahîha-i şer‘iyyede gıbbe’l-istişhâd şöyle şehâdet ettiler ki, müdde‘î-i mezbûrun müteveffâ-yı merkūmun zimmetinde karz-ı şer‘î cihetinden lâzımü’l-edâ ve vâcibü’l-kazâ râyicü’l-vakt bin akçe-i Osmânî hakkı vardır. Şehâdetleri ba‘de ri‘âyeti şerâiti’l-kabûl inde’ş-şer‘ makbûl ve mu‘teber oldu. [59b] Müdde‘î-i merkūma meblağ-ı mersûmu kendisinden veya vekîlinden kısmen veya tamâmen ahz ü kabz etmediğine ve bi vechin mine’l-vücûh zimmetini ibrâ eylemediğine dâir yemîn billâhi te‘âlâ verildiğinde hâkim-i muvakki‘ a‘lâ hâze’l-kitâb, meblağ-ı mezbûrun müteveffâ-yı merkūmun muhallefâtından müdde‘î-i mezkûra edâsına hükm etti. Müdde‘î-i mezbûr sonra emîn-i merkūm mahzarında, hükm edilen bin akçeyi emîn-i mesfûr yedinden ahz u kabz ettiğini ikrâr etti. Emîn-i mezbûr, mukırr-ı merkūmun ikrâr-ı meşrûhunu vicâhen ve şifâhen tasdîk eyledi. Hurrire fi’t-târihi’l-mezbûr.

Şuhûdü’l-hâl: Es-Sâbikūn

(GALATA46 - cilt: 38, sayfa: 159 - Hüküm no: 152 - Orijinal metin no: [59a-2 Arapça])﻿

﻿

﻿

153. Hüküm

Hasan Beşe’nin Nasuh Beşe’de ödünçten alacağı olduğu

Udûlden Mehmed Halîfe b. Ali ve Ahmed Beşe b. Abdullah nâm kimesneler meclis-i şer‘-i şerîfe hâzırân olup mahmiye-i Kostantıniyye ve mahrûse-i Galata’da vâki‘ râcilîn zümresine mahsûs beytülmâle bi’l-fi‘l emîn olan ve emânet-i mahkiyesi hasebiyle ve hâkim-i şer‘ ma‘rifeti ile dâhil-i Galata mahallâtından el-Hâc A‘mâ mahallesinde bundan akdem vefât eden merhûm Nasuh Beşe b. Abdullah nâm yayanın muhallefâtına zâhirde ma‘rûf vârisi zuhûr etmediği için vâzı‘-ı yed olan fahrü’l-ümenâ Mehmed Ağa b. Mahmud nâm hasm-ı câhid mahzarında, râfi‘ü’l-kitâb Hasan Beşe b. Abdullah’dan sâdır olan da‘vâ-i sahîha-i şer‘iyyede gıbbe’l-istişhâd şöyle şehâdet ettiler ki, müdde‘î-i mezbûrun müteveffâ-yı merkūmun zimmetinde karz-ı şer‘î cihetinden lâzımü’l-edâ ve vâcibü’l-kazâ râyicü’l-vakt üç bin akçe-i Osmânî hakkı vardır. Şehâdetleri ba‘de ri‘âyeti şerâiti’l-kabûl inde’ş-şer‘ makbûl ve mu‘teber oldu. Müdde‘î-i merkūma meblağ-ı mersûmu kendisinden veya vekîlinden kısmen veya tamâmen ahz u kabz etmediğine ve bi vechin mine’l-vücûh zimmetini ibrâ eylemediğine dâir yemîn billâhi te‘âlâ verildiğinde hâkim-i muvakki‘ a‘lâ hâze’l-kitâb, meblağ-ı mezbûrun müteveffâ-yı merkūmun muhallefâtından müdde‘î-i mezkûra edâsına hükm etti. Müdde‘î-i mezbûr sonra emîn-i merkūm mahzarında, hükm edilen üç bin akçeyi emîn-i mesfûr yedinden ahz ü kabz ettiğini ikrâr etti. Emîn-i mezbûr, mukırr-ı merkūmun ikrâr-ı meşrûhunu vicâhen ve şifâhen tasdîk eyledi. Cerâ zâlike ve hurrire fi’t-târihi’l-mezbûr.

Şuhûdü’l-hâl: Es-Sâbikūn

(GALATA46 - cilt: 38, sayfa: 160 - Hüküm no: 153 - Orijinal metin no: [59b-1 Arapça])﻿

﻿

﻿

154. Hüküm

Nisâ Hâtun’un Nasuh Beşe’de ödünçten alacağı olduğu

Dâhil-i mahmiye-i Galata mahallâtından el-Hâc A‘mâ mahallesi sükkânından udûlden Mehmed Halîfe b. Ali ve Musli Çelebi b. İbrahim nâm kimesneler meclis-i şer‘-i şerîfe hâzırân olup mahmiye-i Kostantıniyye ve mahrûse-i Galata’da vâki‘ râcilîn zümresine mahsûs beytülmâle bi’l-fi‘l emîn olan ve emânet-i mahkiyesi hasebiyle ve hâkim-i şer‘ ma‘rifeti ile dâhil-i Galata mahallâtından el-Hâc A‘mâ mahallesinde bundan akdem vefât eden merhûm Nasuh Beşe b. Abdullah nâm yayanın muhallefâtına zâhirde ma‘rûf vârisi zuhûr etmediği için vâzı‘-ı yed olan fahrü’l-ümenâ Mehmed Ağa b. Mahmud nâm hasm-ı câhid mahzarında, râfi‘atü hâze’l-kitâb Nisâ Hâtun bt. Murad’dan sâdır olan da‘vâ-i sahîha-i şer‘iyyede gıbbe’l-istişhâd şöyle şehâdet ettiler ki, müdde‘iye-i mezbûrenin müteveffâ-yı merkūmun zimmetinde karz-ı şer‘î cihetinden lâzımü’l-edâ ve vâcibü’l-kazâ râyicü’l-vakt iki yüz bin akçe-i Osmânî hakkı vardır. Şehâdetleri ba‘de ri‘âyeti şerâiti’l-kabûl inde’ş-şer‘ makbûl ve mu‘teber oldu. Müdde‘iye-i merkūmeye meblağ-ı mersûmu kendisinden veya vekîlinden kısmen veya tamâmen ahz ü kabz etmediğine ve bi vechin mine’l-vücûh zimmetini ibrâ eylemediğine dâir yemîn billâhi te‘âlâ verildiğinde hâkim-i muvakki‘ a‘lâ hâze’l-kitâb, meblağ-ı mezbûrun müteveffâ-yı merkūmun muhallefâtından müdde‘iye-i mezkûreye edâsına hükm etti. Müdde‘iye-i mezbûre sonra emîn-i merkūm mahzarında, hükm edilen akçeyi emîn-i mesfûr yedinden ahz u kabz ettiğini ikrâr etti. Emîn-i mezbûr, mukırra-i merkūmenin ikrâr-ı meşrûhunu vicâhen ve şifâhen tasdîk eyledi. Hurrire fi’t-târihi’l-mezbûr.

Şuhûdü’l-hâl: Kemâ sebeka

(GALATA46 - cilt: 38, sayfa: 161 - Hüküm no: 154 - Orijinal metin no: [59b-2 Arapça])﻿

﻿